(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΘ΄

Πέμπτη 15 Σεπτεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Β. Λεβέντη, Μ. Γεωργιάδη και Γ. Κατσαντώνη, σελ.   
3. Ανακοινώνεται ότι τη συνεδρίαση παρακολουθούν επισκέπτες από τον ξενώνα του Δρομοκαΐτειου Νοσοκομείου, σελ.   
4. Αναφορά στην 15 Σεπτεμβρίου, Διεθνή Ημέρα της Δημοκρατίας, σελ.   
5. Αναφορά στην 14η Σεπτεμβρίου, Ημέρα Εθνικής Μνήμης για την καταστροφή του Μικρασιατικού Ελληνισμού, σελ.   
6. Τήρηση ενός λεπτού σιγής στη μνήμη των θυμάτων της Μικρασιατικής καταστροφής, σελ.   
7. Ειδική Ημερήσια Διάταξη:

Συζήτηση και λήψη απόφασης, σύμφωνα με τα άρθρα 62 του Συντάγματος και 43α και 83 του Κανονισμού της Βουλής, για τις αιτήσεις άρσης ασυλίας των Βουλευτών κ. Παναγιώτη Καμμένου και Δημητρίου Δημητριάδη, σελ.   
8. Ανακοινώνεται ότι ο κ. Παναγιώτης Καμμένος απέστειλε επιστολή με την οποία αιτείται τη μεταφορά της συζήτησης και λήψης απόφασης για τη δικογραφία που τον αφορά για την Τρίτη 20 Σεπτεμβρίου 2016, σελ.   
9. Έγκριση του σώματος για μεταφορά της συζήτησης και της λήψης απόφασης για τη δικογραφία που αφορά τον κ. Π. Καμμένο και τον κ. Δ. Δημητριάδη για την Τρίτη 20 Σεπτεμβρίου 2016, σελ.   
10. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων και αναφορών - ερωτήσεων της Παρασκευής 16 Σεπτεμβρίου 2016, σελ.   
2. Συζήτηση επικαίρων ερωτήσεων:  
 α) Προς τον Υπουργό Εσωτερικών και Διοικητικής:  
 i. σχετικά με τις πρωτοφανείς καταστροφές στον Νομό Τρικάλων λόγω έντονης βροχόπτωσης, σελ.   
 ii. σχετικά με τον αποκλεισμό χιλιάδων παιδιών από τους παιδικούς σταθμούς της χώρας, σελ.   
 iii. σχετικά με την υποβάθμιση του Αστυνομικού Τμήματος της Αρναίας του Νομού Χαλκιδικής σε Αστυνομικό σταθμό, σύμφωνα με σχετικό σχέδιο Προεδρικού Διατάγματος, σελ.   
 iv. σχετικά με την αύξηση της παραβατικότητας με θύμα τους πολίτες, σελ.   
 β) Προς τον Υπουργό Αγροτικής Ανάπτυξης και Τροφίμων:  
 i. σχετικά με τον αποκλεισμό από την συνδεδεμένη ενίσχυση, με κριτήριο το άπιαστο όριο των 120 κιλών γάλα ανά ζώο, για χιλιάδες κτηνοτρόφους με εγχώριες φυλές εντατικής βοσκής, σελ.   
 ii. , σχετικά με την πορεία υλοποίησης των έργων του αρδευτικού δικτύου Αναβάλου Αργολίδας, σελ.   
 γ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. σχετικά με τις μειώσεις των επικουρικών συντάξεων, σελ.

ii. σχετικά με τις αυξήσεις στις ασφαλιστικές εισφορές των αγροτών, σελ.

δ) Προς τον Υπουργό Οικονομικών:  
 i. σχετικά με την ανάγκη στήριξης των περιοχών της Λακωνίας και της Μεσσηνίας που επλήγησαν από την πρόσφατη κακοκαιρία, σελ.   
 ii. σχετικά με την απώλεια εσόδων ύψους 5 δισεκατομμυρίων ευρώ το 2014 από τον ΦΠΑ, σελ.   
 iii. σχετικά με τη δυνατότητα ένταξης και επανένταξης στη ρύθμιση των εκατό δόσεων τόσο για οφειλές στο Δημόσιο όσο και στα ασφαλιστικά Ταμεία, σελ.   
 ε) Προς τον Υπουργό Παιδείας, Έρευνας και Θρησκευμάτων, σχετικά με την υποστελέχωση του Τ.Ε.Ι. Κιλκίς, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου, καταθέτει την Έκθεσή της στο σχέδιο νόμου του Υπουργείου Αγροτικής Ανάπτυξης και Τροφίμων «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Εγγείων Βελτιώσεων της Αραβικής Δημοκρατίας της Αιγύπτου για συνεργασία στον τομέα της αλιείας και της υδατοκαλλιέργειας», σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί της αναφοράς στην 15 Σεπτεμβρίου, Διεθνή Ημέρα της Δημοκρατίας:  
ΚΟΥΡΑΚΗΣ Α. , σελ.  
  
Β. Επί της αναφοράς στην 14η Σεπτεμβρίου, Ημέρα Εθνικής Μνήμης για την καταστροφή του Μικρασιατικού Ελληνισμού:  
ΑΪΒΑΤΙΔΗΣ Ι. , σελ.  
ΓΕΩΡΓΙΑΔΗΣ Μ. , σελ.  
ΔΑΝΕΛΛΗΣ Σ. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΚΟΥΤΣΗΣ Δ. , σελ.  
ΚΟΥΡΑΚΗΣ Α. , σελ.  
ΛΑΖΑΡΙΔΗΣ Γ. , σελ.  
ΛΑΜΠΡΟΥΛΗΣ Γ. , σελ.  
ΜΙΧΕΛΗΣ Α. , σελ.  
ΠΕΛΕΓΡΙΝΗΣ Θ. , σελ.  
ΦΙΛΗΣ Ν. , σελ.  
ΧΑΡΑΚΟΠΟΥΛΟΣ Μ. , σελ.  
  
Γ. Επί διαδικαστικού θέματος:  
ΚΕΓΚΕΡΟΓΛΟΥ Β. , σελ.  
ΚΟΥΡΑΚΗΣ Α. , σελ.  
ΠΑΠΑΔΟΠΟΥΛΟΣ Ν. , σελ.  
ΧΑΡΑΚΟΠΟΥΛΟΣ Μ. , σελ.  
  
Δ. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΝΑΓΝΩΣΤΟΠΟΥΛΟΥ Α. , σελ.  
ΑΝΔΡΙΑΝΟΣ Ι. , σελ.  
ΑΠΟΣΤΟΛΟΥ Ε. , σελ.  
ΑΡΑΧΩΒΙΤΗΣ Σ. , σελ.  
ΒΑΓΙΩΝΑΣ Γ. , σελ.  
ΓΕΩΡΓΑΝΤΑΣ Γ. , σελ.  
ΚΑΜΜΕΝΟΣ Δ. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΡΟΥΜΠΛΗΣ Π. , σελ.  
ΛΑΜΠΡΟΥΛΗΣ Γ. , σελ.  
ΜΩΡΑΪΤΗΣ Ν. , σελ.  
ΠΕΤΡΟΠΟΥΛΟΣ Α. , σελ.  
ΤΟΣΚΑΣ Ν. , σελ.  
ΤΣΙΑΡΑΣ Κ. , σελ.  
ΦΩΤΗΛΑΣ Ι. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΘ΄

Πέμπτη 15 Σεπτεμβρίου 2016

Αθήνα, σήμερα στις 15 Σεπτεμβρίου 2016, ημέρα Πέμπτη και ώρα 9.39΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-9-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΠΗ΄ συνεδριάσεώς του, της Τετάρτης 14 Σεπτεμβρίου 2016, σε ό,τι αφορά στην ψήφιση στο σύνολο των σχεδίων νόμου:

1. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας περί Διασυνοριακής Αστυνομικής Συνεργασίας και άλλες διατάξεις».

2. «Κύρωση του Τριμερούς Μνημονίου Κατανόησης μεταξύ της Κυβέρνησης της Ελληνικής Δημοκρατίας, της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας για τη συνεργασία στον τομέα του τουρισμού».)

Κυρίες και κύριοι συνάδελφοι, όπως γνωρίζετε, σήμερα είναι η Παγκόσμια Ημέρα της Δημοκρατίας. Θα γίνει από πλευράς Προεδρείου μια σχετική ομιλία και θα προχωρήσουμε στα υπόλοιπα θέματα της ημερήσιας διάταξης.

Κυρίες και κύριοι συνάδελφοι, εκ μέρους του Προεδρείου της Βουλής των Ελλήνων θα ήθελα να καταθέσω ορισμένες σκέψεις σχετικά με τη Διεθνή Ημέρα Δημοκρατίας, την οποία τιμούμε σήμερα. Ο εορτασμός της Διεθνούς Ημέρας Δημοκρατίας αποτελεί μια πρωτοβουλία της διακοινοβουλευτικής ένωσης ενός παγκόσμιου φορέα δράσης, στον οποίο συμμετέχουν τα κοινοβούλια πάρα πολλών χωρών του πλανήτη, μεταξύ των οποίων βέβαια και η Βουλή των Ελλήνων.

Η Διεθνής Ημέρα Δημοκρατίας έχει ως στόχο της τον συντονισμό των θεσμών της δημοκρατίας παγκοσμίως και φυσικά των πολιτών στην κατεύθυνση της διεκδίκησης δημοκρατικών ελευθεριών και της ισχυροποίησης των δημοκρατικών θεσμικών κεκτημένων, όπως είναι φυσικά ο κοινοβουλευτισμός και η λαϊκή κυριαρχία.

Ταυτοχρόνως, αποτίουμε φόρο τιμής και στους αγωνιστές της δημοκρατίας, χάρη στους οποίους απολαμβάνουμε τα αγαθά της ελευθερίας, της ειρήνης και της πολιτικής σταθερότητας, τουλάχιστον εκεί όπου υπάρχουν και ευδοκιμούν.

Η επέτειος αυτή μας αναγκάζει να αναστοχαστούμε την έννοια και το περιεχόμενο της δημοκρατίας, να αναμετρηθούμε με το φαινομενικά αντιφατικό, ότι δηλαδή η δημοκρατία για πρώτη φορά στον μακρό ιστορικό χρόνο να χαίρει σχεδόν οικουμενικής κανονιστικής αποδοχής και πολιτειακής σταθερότητας, τουλάχιστον στον αυτοαποκαλούμενο ανεπτυγμένο κόσμο, και ταυτόχρονα να είναι διάχυτη μια αίσθηση ανεπάρκειας, αναποτελεσματικότητας και απαξίωσής της, πολιτικά και ηθικά, στις συνειδήσεις των πολιτών, οι οποίοι κατανοούν ότι οι καίριες αποφάσεις για το παρόν και το μέλλον τους έχουν μετατοπιστεί και μετατοπίζονται καθημερινά ολοένα και περισσότερο από τον χώρο της συνταγματικά κατοχυρωμένης λαϊκής κυριαρχίας και των αιρετών εκπροσώπων τους σε μια ανεξέλεγκτη παγκοσμιοποιημένη καπιταλιστική αγορά, υπό την καθοδήγηση των μη ελεγχόμενων, άρα και μη δημοκρατικά νομιμοποιημένων υπερκρατικών οργανισμών, καθώς και των χρηματοοικονομικών παιχνιδιών χρηματιστηρίων, τραπεζών και ανεξέλεγκτων παγκοσμιοποιημένων επιχειρηματικών δραστηριοτήτων.

Στο σημείο αυτό καλό θα ήταν να επανέλθουμε στην αρχική σημασία της λέξεως «δημοκρατία». Δημοκρατία δεν σημαίνει, για παράδειγμα, τα ανθρώπινα δικαιώματα ή την έλλειψη λογοκρισίας ή εκλογές. Πρέπει να σας πω ότι στην αρχαία Ελλάδα δεν ήταν ταυτισμένη η έννοια της δημοκρατίας με τις εκλογές, καθώς η ανάδειξη των αρχόντων γινόταν με κλήρο και εκλογές είχαμε μόνο όταν είχαμε ορισμένες ειδικότητες εξειδικευμένες, όπως στρατηγοί ή κατασκευαστές και λοιπά.

Όλα τα προηγούμενα είναι επακόλουθα της δημοκρατίας. Δημοκρατία είναι το κράτος του δήμου και δήμος είναι ο λαός. Άρα δημοκρατία είναι η εξουσία του δήμου, στον οποίο ανήκει οντολογικά σε όλες τις μορφές της δημοκρατίας η κυριαρχία, η οποία μέσω της αγοράς, με την κλασική έννοια της λέξης, δηλαδή της ελεύθερης δημόσιας συλλογικής διαβούλευσης, συγκροτεί τη δημόσια πολιτική σφαίρα, τον συμβολικό τόπο όπου αυτή η κυριαρχία ασκείται. Χωρίς αγορά δεν υπάρχει πολιτική, δεν υπάρχουν πολίτες, παρά μόνο άμορφες μάζες, πολιτικά ανύπαρκτες.

Όταν ο Θουκυδίδης θέλει να χαρακτηρίσει μια πόλη ως ελεύθερη, τη χαρακτηρίζει ως αυτόνομον, αυτόδικον και αυτοτελή. Είναι αυτόνομος αυτός που δίνει ο ίδιος στον εαυτό του τους νόμους, που δεν τους δέχεται από κάποιον άλλον. Είναι αυτόδικος μια πόλη που δικάζει η ίδια, δηλαδή έχει τα δικά της δικαστήρια, μόνη αρχή επιφορτισμένη να ελέγχει τον σεβασμό των νόμων. Και είναι αυτοτελής στο μέτρο που αυτοκυβερνάται. Έτσι, η εξουσία με την έννοια της Κυβέρνησης στα αρχαία ελληνικά εν τω τέλει είναι οι κυβερνώντες, δηλαδή μια πολιτεία, ένα σύνολο πολιτών που κυβερνούν οι ίδιοι τον εαυτό τους.

Συνεπώς, εάν δεν είμαστε αυτόνομοι, αυτόδικοι και αυτοτελείς, δεν μπορούμε να ζούμε σε δημοκρατία, δεν μπορούμε να πούμε ότι ζούμε σε δημοκρατία. Αυτή είναι μια θεωρία όχι του διαχωρισμού, αλλά της διασύνδεσης των εξουσιών, που διαφέρει από τη σύγχρονη αντίληψη της διαίρεσης της εξουσίας σε νομοθετική, δικαστική και εκτελεστική.

Η διαίρεση του Θουκυδίδη είναι πολύ πιο πλήρης, διότι διακρίνει μέσα στην εξουσία τη νομοθετική, τη δικαστική και την κυβερνητική λειτουργία, καθώς αυτό που στις μέρες μας ονομάζεται εκτελεστική εξουσία, στην πραγματικότητα συγχωνεύει αυτή την καθαρά κυβερνητική εξουσία με μια διοικητική λειτουργία, καθαρά εκτελεστική, που συνίσταται στη συγκεκριμενοποίηση επιλογών οι οποίες καθορίζονται στο γενικό τους πλαίσιο από τον νόμο.

Άρα, λοιπόν, σήμερα έχουμε κυβερνητική εξουσία και όχι εκτελεστική με το νόημα που δίνουμε. Έτσι, λοιπόν, μέσα στον διευρυνόμενο οργανωμένο δήμο, συγκροτείται και η βασική αξιακή δημοκρατική επιταγή για ελευθερία και ισότητα και κοινωνική αλληλεγγύη, η οποία παραμένει σε μεγάλο βαθμό αιτούμενο.

Κυρίες και κύριοι συνάδελφοι, όταν μιλάμε για ισότητα, δεν μιλάμε για ομοιομορφία των ατόμων μέσα στην κοινωνία. Μιλάμε για την ισότητα εκείνη η οποία είναι πολιτικά σημαντική, δηλαδή για την ισότητα των δυνατοτήτων που παρέχονται σε όλους να συμμετέχουν πραγματικά στη θέσμιση της κοινωνίας και στην άσκηση οποιωνδήποτε εξουσιών υπάρχουν μέσα σε αυτή την κοινωνία. Γνωρίζετε ότι η ισότητα που πραγματώνεται εντός του υπάρχοντος συστήματος παραμένει πάντα δυνάμει μόνο τυπική, καθώς ανάγεται στις υποτιθέμενα παρεχόμενες ίσες ευκαιρίες. Γνωρίζετε ότι οι ίσες ευκαιρίες δεν έχουν αντίκρισμα, όταν προσφέρονται σε άτομα που ξεκινούν από άνισες αφετηρίες ή, όπως έλεγε ο Αριστοτέλης, «δεν υπάρχει τίποτα πιο άνισο από την ίση μεταχείριση των ανίσων». Με βάση τα παραπάνω, δεν ξέρω τι περιεχόμενο δικαιούμαστε να δώσουμε στην Παγκόσμια Ημέρα της Δημοκρατίας σήμερα.

Κυρίες και κύριοι συνάδελφοι, τώρα που είμαστε πάνω από πέντε δισεκατομμύρια άνθρωποι στη Γη, γνωρίζετε ότι είναι ζήτημα αν υπάρχουν πεντακόσια, εξακόσια ή το πολύ επτακόσια εκατομμύρια ανθρώπων που ζουν σε χώρες που η πείνα δεν είναι καθημερινό πρόβλημα, που η καταδίωξη, η φυλάκιση, η ανελευθερία δεν είναι καθημερινή πραγματικότητα. Ακόμη και σε αυτές τις οικονομικά αναπτυγμένες και πολιτικά, ας πούμε, φιλελεύθερες χώρες, η κατάσταση, ενώ φαίνεται περίπου βιώσιμη, είναι στην πραγματικότητα απελπιστική. Και είναι απελπιστική, γιατί ο καθένας δυστυχώς δεν κοιτάει πιο μακριά από τη μύτη του. Τα προβλήματα που αντιμετωπίζει σήμερα η ανθρωπότητα είναι τεράστια.

Θεωρώ ότι τα έξι έβδομα, αν όχι τα επτά όγδοα του κόσμου, ζουν σήμερα σε ένα καθεστώς φτώχειας και τεράστιας καταπίεσης. Ακόμη υπάρχουν καθεστώτα που αυτοαποκαλούνται δημοκρατίες, καθώς εκεί είναι δυνατό οποιοσδήποτε Αφρικανός δεκανέας με δέκα μυδραλιοβόλα και είκοσι τζιπ να καταλάβει την εξουσία, να σφάξει τους αντιπάλους του και να αφιονίσει τον λαό του.

Πέρα από αυτά, διερωτώμαι: Μπορούμε να μιλάμε για δημοκρατία αγνοώντας την οικολογική διάσταση στον πλανήτη; Μπορούμε να μην αναφερόμαστε στην κυριαρχία της τεχνοεπιστήμης, στην αλλαγή του γενετικού υλικού -βλέπε γενετικά τροποποιημένα τρόφιμα-, στην εκτροφή κλωνοποιημένων ζώων και να μην θέτουμε το ζήτημα του ελέγχου και εν γένει ποιος είναι αυτός που ασκεί αυτή την εξουσία, το οποίο δεν αφορά κάποιες πληθυσμιακές ομάδες, αλλά το μέλλον της βιόσφαιρας;

Γνωρίζετε ότι ο εν δυνάμει κίνδυνος για όλη την ανθρωπότητα δεν είναι απλά ένας παγκόσμιος ή ακόμη και πυρηνικός πόλεμος, αλλά η αλλαγή του γενετικού υλικού φυτών, ζώων και μια εξουσία που δεν θα ελέγχει δημοκρατικά τις αποφάσεις και τα όριά της.

Γνωρίζετε ότι ο άνθρωπος είναι ικανός για το καλύτερο και το χειρότερο. Στην ιστορία της ανθρωπότητας έχουν καταγραφεί υπέροχες στιγμές, όπως είναι οι αρχαίες τραγωδίες, η Γαλλική Επανάσταση και πολλά άλλα, αλλά και τεράστιες στιγμές πτώσης, όπως είναι η Χιροσίμα, το Άουσβιτς, τo Γκουαντάναμο και λοιπά.

Ο Σοφοκλής λέει «πολλά τα δεινά κουδέν ανθρώπου δεινότερον πέλει». Δηλαδή, δεν υπάρχει τίποτε πιο φοβερό και πιο θαυμάσιο από τον ίδιο τον άνθρωπο. Κανένας ανθρώπινος ή θεϊκός νόμος δεν θα εμποδίσει τον άνθρωπο από το να αυτοκαταστραφεί, αν το επιθυμήσει. Αν θελήσει, θα το κάνει.

Ο μόνος που μπορεί να αποτρέψει αυτή την καταστροφή είναι ο ίδιος ο άνθρωπος.

Και λέει ο Σοφοκλής στην Αντιγόνη ότι αυτό που μπορεί να κάνει ο άνθρωπος για να αντιμετωπίσει όλες αυτές τις προκλήσεις είναι το φρονείν. Να μπορεί, δηλαδή, με σύνεση να αποφασίσει για το μέλλον του. Αλλά εκεί που φτάνει η αρχαία τραγωδία σε ύψιστο βαθμό είναι όταν λέει ότι όχι το μόνος φρονείν, μόνος του ο καθένας να συνεκτιμήσει τους παράγοντες για να πάρει τις αποφάσεις, αλλά το ίσον φρονείν, δηλαδή όλοι μαζί να συνέλθουν μια διαβούλευση στην αγορά –όπως είπα προηγουμένως- και με ελεύθερο και συλλογικό τρόπο να αποφασίσουν. Και ο καλύτερος τρόπος για να ασκείται το ίσον φρονείν είναι η δημοκρατία σε όλες τις μορφές της.

Κλείνοντας αυτή τη μικρή αναφορά, θα έλεγα ότι είναι εξαιρετικά επείγον να δούμε πώς θα συμβάλουμε, ώστε να δημιουργηθεί μια ευρύτερη δυναμική ειρήνης και να τερματιστούν οι συγκρούσεις που ταλανίζουν πολλά ακόμη μέρη του πλανήτη.

Η σημερινή μέρα είναι -στο πλαίσιο που είπαμε- ημέρα διεθνούς δράσης. Η ειρήνη και η δημοκρατία αποτελούν παγκόσμιους στόχους και σε πολλές περιπτώσεις κρίσιμες πλανητικές αναγκαιότητες. Ο τερματισμός των πολεμικών συγκρούσεων διεθνώς είναι ίσως ο πιο κρίσιμος αγώνας που θα πρέπει η παγκόσμια κοινότητα να δώσει αυτή τη στιγμή και να αντιμετωπίσει, όπως καταλαβαίνετε, πέρα απ’ όλα τα άλλα, το τεράστιο πρόβλημα των εκατομμυρίων ανθρώπων που χάνουν τις εστίες τους.

Σε αυτή την κατεύθυνση και η Βουλή των Ελλήνων συντονίζει τη δράση της με πολλούς και σημαντικούς παγκόσμιους θεσμούς και fora και παίρνει διεθνείς πρωτοβουλίες συμμετέχοντας ενεργά στις δράσεις του παγκόσμιου κινήματος για την ειρήνη. Να σας θυμίσω ότι μια τέτοια πρωτοβουλία είναι και η αυριανή συζήτηση την Παρασκευή που διοργανώνουν οι κοινοβουλευτικές ομάδες φιλίας με τους επιζήσαντες των πυρηνικών ολοκαυτωμάτων της Ιαπωνίας, με ιδιαίτερο θέμα το εξαιρετικά επίκαιρο, δυστυχώς ακόμη, ζήτημα του διεθνούς αφοπλισμού.

Με αυτές τις σκέψεις, κυρίες και κύριοι συνάδελφοι, μνημονεύουμε και φέτος τη Διεθνή Ημέρα Δημοκρατίας με την ευχή ότι μέχρι την επόμενη 15η Σεπτεμβρίου τα βήματα που θα έχουν γίνει θα είναι ουσιαστικά για την παγκόσμια ειρήνη και για τη μεγαλύτερη θωράκιση των δημοκρατικών και κοινωνικών ελευθεριών σε ολόκληρο τον κόσμο.

Σας ευχαριστώ.

Κυρίες και κύριοι συνάδελφοι, σύμφωνα με την ημερήσια διάταξη, μπαίνουμε στο δεύτερο θέμα. Η 14η Σεπτεμβρίου –το γνωρίζετε- έχει καθιερωθεί ως Ημέρα Εθνικής Μνήμης για την καταστροφή του Μικρασιατικού Ελληνισμού.

**ΜΑΞΙΜΟΣ ΧΑΡΑΚΟΠΟΥΛΟΣ:** Γενοκτονία του Μικρασιατικού Ελληνισμού.

**ΠΡΟΕΔΡΕΥΩΝ (Αναστάσιος Κουράκης):** Σας διαβάζω το θέμα της ημερήσιας διάταξης.

Τα θέματα θα τα αναφέρετε στην τοποθέτησή σας.

**ΜΑΞΙΜΟΣ ΧΑΡΑΚΟΠΟΥΛΟΣ:** Άλλαξε το προεδρικό διάταγμα, κύριε Πρόεδρε; Το προεδρικό διάταγμα μιλά για Ημέρα Μνήμης της Γενοκτονίας των Ελλήνων της Μικράς Ασίας από το τουρκικό κράτος.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και ο νόμος.

**ΜΑΞΙΜΟΣ ΧΑΡΑΚΟΠΟΥΛΟΣ:** Και ο νόμος! Έχει αλλάξει;

**ΠΡΟΕΔΡΕΥΩΝ (Αναστάσιος Κουράκης):** Όχι, δεν έχει αλλάξει. Αλλά κάθε χρόνο στην ημερήσια διάταξη αναφέρεται ότι η 14η Σεπτεμβρίου έχει καθιερωθεί ως ημέρα μνήμης. Μιλάμε για την ημέρα. Τα ζητήματα, τα οποία αναφέρετε, θα τα πιάσουν οι ομιλητές στις ομιλίες τους.

Στο θέμα αυτό θα τοποθετηθεί εκ μέρους της Κυβέρνησης ο Υφυπουργός Παιδείας, Έρευνας και Θρησκευμάτων κ. Θεοδόσης Πελεγρίνης και στη συνέχεια θα πάρουν τον λόγο οι εισηγητές των κομμάτων.

Ορίστε, κύριε Υπουργέ, έχετε τον λόγο.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Αξιότιμε κύριε Πρόεδρε της Βουλής των Ελλήνων, με τη Συνθήκη της Λωζάνης στις 24 Ιουλίου 1923 υπεγράφη η ληξιαρχική πράξη της Μικρασιατικής Καταστροφής, της μεγαλύτερης τραγωδίας του νεοελληνικού κράτους.

Δεν είναι μόνο οι πενήντα χιλιάδες νεκροί, οι εβδομήντα πέντε χιλιάδες τραυματίες πολέμου και οι πάνω από ενάμισι εκατομμύριο Έλληνες πρόσφυγες από τη Μικρά Ασία στην καθημαγμένη τότε Ελλάδα, αριθμοί εξαιρετικά μεγάλοι για την Ελλάδα των περίπου έξι εκατομμυρίων κατοίκων που αποτυπώνεται το βαρύ τίμημα της Μικρασιατικής Καταστροφής. Είναι κυρίως το γεγονός ότι για πρώτη φορά ο Ελληνισμός στην πολυαίωνη ιστορία του υποχρεώθηκε να περιοριστεί στη μια πλευρά του Αιγαίου, που δηλώνει το μέγεθος της μεγάλης τραγωδίας.

Ο Ελληνισμός βέβαια κατόρθωσε, όσο δυσβάσταχτο και αν ήταν το άχθος της εθνικής αυτής τραγωδίας, να το σηκώσει και να προχωρήσει. Και αυτή ασφαλώς δεν είναι η μοναδική φορά που ο Ελληνισμός πετυχαίνει να επιβιώσει μέσα από μια καταστροφή.

Αλλεπάλληλες ήταν οι καταστροφές, άλλοτε μεγαλύτερες άλλοτε μικρότερες, είτε από δικές του αστοχίες είτε εκ της επιβουλής άλλων είτε από συνδυασμό δικών του λαθών και επιθέσεων άλλων, τις οποίες χρειάστηκε ο Ελληνισμός να αντιμετωπίσει.

Αυτή τη δύναμη της επιβίωσής του ο Ελληνισμός την οφείλει πρωτίστως στον πολιτισμό του. Έναν πολιτισμό τέτοιας εμβέλειας, ώστε για τη στήριξή του να μην απαιτείται η παρουσία των φυσικών φορέων του. Το 31 π.Χ., μετά τη μάχη του Ακτίου, καταλύεται το ελληνικό κράτος, στον χάρτη δεν υπάρχει πουθενά ελληνικό κράτος, υπάρχουν διαδοχικά η Ρωμαϊκή Αυτοκρατορία, η Βυζαντινή Αυτοκρατορία, η Οθωμανική Αυτοκρατορία. Μόλις τον 19ο αιώνα, μετά την Επανάσταση του 1821, δημιουργείται πάλι το ελληνικό κράτος. Όλους αυτούς τους αιώνες, όμως, ο ελληνικός πολιτισμός, παρά την απουσία των φυσικών φορέων του από τον χάρτη, συνεχίζει απρόσκοπτα το ταξίδι του στην ιστορία. Όχι σαν ένα επίτευγμα προς το παρελθόν, ένα απολίθωμα της ιστορίας, αλλά ως μια δημιουργική δύναμη ικανή να γονιμοποιήσει άλλους πολιτισμούς, όπως τον ιταλικό, τον γαλλικό, τον αγγλικό, τον γερμανικό, με δυο λέξεις τον ευρωπαϊκό πολιτισμό και ακόμη γενικότερα τον δυτικό πολιτισμό έτσι ώστε δικαίως να θεωρείται ο ελληνικός πολιτισμός ως η κοιτίδα του δυτικού πολιτισμού.

Η σημερινή ημέρα μνήμης, που ορίστηκε ύστερα από απόφαση της Βουλής, μας δίνει ασφαλώς την ευκαιρία να θυμόμαστε εξ αφορμής της Μικρασιατικής Καταστροφής τις αλλεπάλληλες καταστροφές που υπέστη ο Ελληνισμός. Αυτοί είμαστε, ένας λαός που η μοίρα του είναι συνυφασμένη με καταστροφές, μέσα από τις οποίες, παρ’ όλα αυτά, κατορθώσαμε να επιβιώσουμε. Τούτο, βέβαια, δεν σημαίνει ότι πρέπει να είμαστε μοιρολάτρες, να περιμένουμε, παραμένοντας αδρανείς, την επόμενη καταστροφή ούτε αυτοϊκανοποιούμενοι να εφησυχάζουμε ότι αφού τα καταφέραμε στο παρελθόν θα τα καταφέρουμε και στο μέλλον. Εκείνο που συνέβη στο παρελθόν δεν σημαίνει ότι θα επαναληφθεί κατ’ ανάγκη και στο μέλλον.

Το μέλλον χάσκει μπροστά μας έτοιμο να μας καταπιεί αν δεν φροντίσουμε εν τω μεταξύ να λάβουμε τα μέτρα μας για να αντιμετωπίσουμε την καταστροφή που ποιος μπορεί να το αποκλείσει ότι είναι ενδεχόμενο να επέλθει.

Ας σκεφτούμε, λοιπόν, μην εφησυχάζοντας, το παράδειγμα του εβραϊκού λαού. Όσο και αν το ολοκαύτωμα παραπέμπει γενικώς στον διωγμό και τη γενοκτονία που επιχειρεί κάποιο κράτος ή καθεστώς εναντίον εθνικών, θρησκευτικών, κοινωνικών ή πολιτικών ομάδων που δρουν στους κόλπους ενός λαού, οι Εβραίοι πέτυχαν να ταυτίσουν το Ολοκαύτωμα προς την τραγική μοίρα του έθνους των, προκειμένου να αναδείξουν τα εγκλήματα του ναζιστικού καθεστώτος εις βάρος των με απώτερο στόχο να προκαλέσουν την οργή εναντίον εκείνων που εγκλημάτησαν κατά της εθνικής των υπόστασης και τη συμπάθεια του πολιτισμένου κόσμου για όσα υπέστησαν.

Με ανάλογο τρόπο ίσως θα μπορούσαμε και εμείς να οικειοποιηθούμε την καταστροφή, σταθερό παρακολούθημα της ιστορίας του Ελληνισμού. Επειδή δε πρόκειται για τη διαμόρφωση μιας νοοτροπίας και ως εκ τούτου αποτελεί ζήτημα παιδείας, η προσήκουσα εκστρατεία θα ήταν σκόπιμο, ίσως, να αναληφθεί σε πρώτη φάση από τις διάφορες βαθμίδες της εκπαίδευσης, από το ανώτατο πνευματικό ίδρυμα της χώρας μας, την Ακαδημία Αθηνών, και τα ανώτατα εκπαιδευτικά ιδρύματα, τα πανεπιστήμια, έως τις πρώτες τάξεις του δημοτικού.

Ο όρος καταστροφή, ίδιος στις λατινογενείς γλώσσες, στα αγγλικά catastrophe, στα γαλλικά catastrophe, στα γερμανικά Κatastrophe, στα ιταλικά catastrofe, στα ισπανικά catastrofe, μπορεί να συντελέσει στην ευρεία εξάπλωση της οικειοποίησής του εκ μέρους μας. Μέσα στο κλίμα συμπάθειας που ήθελε διαμορφωθεί από τη συσχέτιση του Ελληνισμού προς την καταστροφή, ενδεχομένως η διεκδίκηση αποζημιώσεων για όσα υπέστημεν εξ υπαιτιότητος άλλων να μπορεί να καταστεί αποτελεσματική. Να δειχθεί ότι η διεκδίκηση αυτή είναι αίτημα αποκατάστασης του δικαίου και όχι ζήτημα αντιπαράθεσης προς αυτόν ή εκείνον τον λαό.

Δεν υπάρχει αμφιβολία ότι η προτεινόμενη οικειοποίηση της καταστροφής από τον Ελληνισμό θα χρειαστεί χρόνο, προκειμένου να επιτευχθεί το προσδοκώμενο αποτέλεσμα. Είναι δείγμα σωφροσύνης, κυρίες και κύριοι Βουλευταί, να περιμένεις προετοιμαζόμενος παρά να σπεύδεις ανέτοιμος.

Ευχαριστώ για την προσοχή σας.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό Παιδείας, Έρευνας και Θρησκευμάτων κ. Θεοδόση Πελεγρίνη, που μίλησε εκ μέρους της Κυβέρνησης.

Τον λόγο έχει ο Βουλευτής Φθιώτιδας του Συνασπισμού Ριζοσπαστικής Αριστεράς κ. Αθανάσιος Μιχελής.

**ΑΘΑΝΑΣΙΟΣ ΜΙΧΕΛΗΣ:** Κύριε Πρόεδρε, κύριοι Υπουργοί, κύριοι Βουλευτές, αξιότιμοι προσκεκλημένοι, άλλη μια επέτειος προσφύγων σήμερα. Ελλήνων προσφύγων, κατατρεγμένων, ξεριζωμένων αλλά και δολοφονημένων από τους Νεότουρκους.

Σεπτέμβρης 1922-Σεπτέμβρης 2016, σχεδόν ένας αιώνας από τις σφαγές και τον ξεριζωμό των εκατοντάδων χιλιάδων Ελλήνων από τη Μικρά Ασία, έναν χώρο ελληνικής παρουσίας και πολιτισμού από την αρχαιοελληνική εποχή.

Καλούμαστε, λοιπόν, σήμερα να ξαναθυμηθούμε τα τραγικά γεγονότα και να τιμήσουμε τη μνήμη τους, αλλά -θα συμπλήρωνα- και να προβληματιστούμε και να βγάλουμε τα αναγκαία συμπεράσματα για την περαιτέρω διαδρομή μας ως λαός, ως πολιτικό σύστημα και ως κράτος. Γιατί φρονώ πως τιμές και μνήμες χωρίς προβληματισμούς και συμπεράσματα καταλήγουν ως έπεα πτερόεντα.

Ας σταθώ πολύ συνοπτικά στα δεδομένα της εποχής. Ο Α΄ Παγκόσμιος Πόλεμος είχε τελειώσει. Η επιδιωκόμενη αναδιανομή πηγών πλούτου, κυρίως των πετρελαίων της Μέσης Ανατολής, μέσα από την αναδιανομή εδαφών ή την εμφάνιση νέων κρατών ήδη συντελέστηκε. Η χώρα μας, ύστερα από τον εθνικό διχασμό και τη συμμετοχή της στο πλευρό της Αντάντ, δηλαδή των νικητών, αποβιβάζει το 1919 στρατεύματα στη Σμύρνη, με στόχο να προστατεύσει τον εκεί ελληνικό πληθυσμό. Στόχος των συμμάχων, που τότε την παρότρυναν, ο περαιτέρω διαμελισμός ή η υποταγή της Οθωμανικής Αυτοκρατορίας.

Οι καταστάσεις οδηγούν στη Συνθήκη των Σεβρών του 1920, μια ιδιαίτερα ευνοϊκή συνθήκη για τη χώρα μας, αλλά και επισφαλής –θα σημείωνα- για το μέλλον της χωρίς συμμαχική στήριξη. Ο Ελληνικός Στρατός γίνεται δεκτός με ενθουσιασμό στη Σμύρνη. Ωστόσο, διανύει πλέον τον όγδοο χρόνο σε συνεχή εμπόλεμη κατάσταση.

Στις εκλογές που προκηρύσσονται το 1920 το άστοχο και δημαγωγικό σύνθημα των βασιλοφρόνων «οίκαδε» βρίσκει ευρεία λαϊκή απήχηση. Ο Βενιζέλος ηττάται. Η κυβέρνηση των βασιλοφρόνων, συνεπαρμένη από μεγαλοϊδεατισμό, αντί της επιστροφής στην πατρίδα, ξεκινά να κατακτήσει την Άγκυρα.

Την ίδια στιγμή, οι Νεότουρκοι αναδιοργανώνονται διεκδικώντας ένα νέο κράτος, τουρκικό πλέον κράτος. Βρίσκουν πεδίο συνεννόησης με τους δυτικούς συμμάχους μας. Οι διεθνείς ισορροπίες, λοιπόν, έχουν ήδη ανατραπεί. Η μόνη που δεν το αντιλαμβάνεται είναι η ελληνική κυβέρνηση.

Με αυτά τα δεδομένα το αποτέλεσμα ήταν ήδη προδιαγεγραμμένο. Η πρώτη φάση του ελληνικού δράματος ολοκληρώνεται με την υποχώρηση, την ήττα και πυρπόληση της Σμύρνης, με χιλιάδες νεκρούς και τον σταδιακό ξεριζωμό πλέον του ενός εκατομμυρίου Ελλήνων από τα παράλια της Μικράς Ασίας. Είναι η πρώτη μεγάλη ήττα του Ελληνισμού ως νέο ελληνικό κράτος και η κατάρρευση του ελληνικού ιδεολογήματος του μεγαλοϊδεατισμού.

Η δεύτερη φάση του δράματος εξελίσσεται στην ίδια τη χώρα μας. Οι Μικρασιάτες πρόσφυγες, πληθυσμός κατά κανόνα με υψηλότερο μορφωτικό επίπεδο από τους αυτόχθονες, αποτέλεσαν εξαιρετικό φθηνό εργατικό δυναμικό για το ελληνικό κεφάλαιο. Στο δεύτερο προστέθηκαν και Μικρασιάτες επιχειρηματίες, που ομολογουμένως αποτέλεσαν φωτεινά παραδείγματα επιχειρηματικότητας.

Την εποχή εκείνη του Μεσοπολέμου, η χώρα είχε γοργούς ρυθμούς οικονομικής ανάπτυξης, κυρίως εξαιτίας αυτών των δεδομένων. Το κοινωνικό, όμως, πρόβλημα της αποκατάστασης των Μικρασιατών προσφύγων διαιωνίστηκε επί δεκαετίες. Με δεδομένο μάλιστα το γεγονός ότι οι Μικρασιάτες πολιτικά ήταν στη συντριπτική τους πλειοψηφία βενιζελικοί και σε μεγάλο ποσοστό εξελίχθηκαν και λόγω της νέας κοινωνικής τους θέσης σε ψηφοφόρους της Αριστεράς, αυτό αποτέλεσε έναν ακόμα επιβαρυντικό για αυτούς παράγοντα.

Σήμερα, σχεδόν έναν αιώνα μετά τα γεγονότα, μακριά από προσωπικές εμπειρίες και πέραν της δικαιολογημένης ή και αναγκαίας συναισθηματικής φόρτισης, είναι απαραίτητο να τιμούμε την επέτειο, να τιμούμε τους χιλιάδες νεκρούς, να τιμούμε τις θυσίες και τους αγώνες τους για επιβίωση, αλλά κυρίως να βγάζουμε τα αναγκαία συμπεράσματα.

Ο Θουκυδίδης, αιώνες πριν, μελετώντας τον Πελοποννησιακό Πόλεμο, κατέληξε στο συμπέρασμα πως μεταξύ κρατών δεν υπάρχουν εχθροί και φίλοι αλλά υπάρχουν συμφέροντα, που συμπίπτουν ή συγκρούονται. Η σύγχρονη διεθνής εμπειρία διδάσκει ότι όποιος δεν λαμβάνει υπ’ όψιν του τα διεθνή δεδομένα, τα συμφέρονται που συγκρούονται εντός κι εκτός της χώρας του και τη διάταξη των δυνάμεων στον περίγυρό του, κινδυνεύει να βρεθεί ηττημένος.

Οι πολιτικές δυνάμεις, που κυριαρχούσαν στη χώρα την εποχή εκείνη, βενιζελικοί και βασιλόφρονες, υπερτίμησαν τις προηγούμενες επιτυχίες της χώρας μας και υποτίμησαν τα διεθνή συμφέροντα και δεδομένα της ευρύτερης περιοχής εκείνη την εποχή. Οι βασιλόφρονες, που διαχειρίστηκαν τα πράγματα μετά τη νίκη τους το 1920, έδρασαν, στην απλούστερη των περιπτώσεων, υπό την επήρεια του μεγαλοϊδεατισμού απολύτως παρορμητικά, δεδομένα που οδήγησαν στην ήττα.

Τιμούμε σήμερα με σεβασμό και θλίψη τους ξεριζωμένους Έλληνες της Μικράς Ασίας. Δεν ξεχνούμε τα δεινά που υπέστησαν. Τον ιδιαίτερο πολιτισμό τους τον κάναμε κτήμα όλων μας. Σήμερα, όπως σε κάθε εποχή, έχουμε μπροστά μας νέες προκλήσεις. Το Κυπριακό έρχεται για λύση. Ποια λύση; Με κατοχικά στρατεύματα στο νησί; Ας αντιμετωπίσουμε τα επερχόμενα με αποφασιστικότητα, αλλά με νου και σύνεση, με τόλμη και αρετή, με ανεκτικότητα και ανθρωπιά στους νέους πρόσφυγες κι ας είναι άλλων εθνικοτήτων.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο Βουλευτής Λαρίσης της Νέας Δημοκρατίας κ. Μάξιμος Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, να θυμίσω στην Ολομέλεια, γιατί φοβούμαι ότι δεν έχει γίνει ξεκάθαρο έως τώρα, ότι τιμούμε τα θύματα της πρώτης μεγάλης γενοκτονίας του αιματηρού 20ου αιώνα, που άνοιξε τον δρόμο σε όσες γενοκτονίες ακολούθησαν από ολοκληρωτικά καθεστώτα με ρατσιστική ιδεολογία.

Η γενοκτονία των Ελλήνων της Μικράς Ασίας από το τουρκικό κράτος, άριστα σχεδιασμένη και αδίστακτα εφαρμοσμένη, στόχο είχε την παντελή εξάλειψη των χριστιανών της Ανατολής. Σκόπευε στην ολοκληρωτική εξαφάνιση των χριστιανικών πληθυσμών, Ρωμιών, Αρμενίων, Ασσυρίων, που στέκονταν εμπόδιο στη δημιουργία ενός ομογενοποιημένου εθνικά και θρησκευτικά κράτους της νέας Τουρκίας, ενός κράτους όπως το οραματίστηκαν οι ηγέτες των Νεότουρκων, αλλά και ξένοι σύμβουλοί τους, για να προωθήσουν τα δικά τους στυγνά οικονομικά και γεωπολιτικά συμφέροντα.

Αναμφίβολα έγιναν λάθη και από τη δική μας πλευρά. Στις πιο κρίσιμες στιγμές δεν βρεθήκαμε ενωμένοι, αλλά αντιθέτως, οξύνθηκε ο εθνικός διχασμός, οι αλληλοκατηγορίες των πολιτικών παρατάξεων. Το αποτέλεσμα ήταν καταστροφικό, καθώς μπήκε μια απότομη και βίαιη τελεία σε έναν πολιτισμό χιλιάδων ετών. Ο Ελληνισμός βίωσε τότε μία από της μεγαλύτερες τραγωδίες -αν όχι τη μεγαλύτερη- της ιστορίας του.

Οι εσωτερικές ευθύνες, όμως, δεν μετριάζουν το έγκλημα που συντελέστηκε και κυρίως δεν το αποχαρακτηρίζουν ως γενοκτονία. Διότι, παρά τις ανυπόστατες και ανεύθυνες φωνές που ακούγονται από κυβερνητικούς παράγοντες, απότοκο κι αυτό χρόνιων ιδεοληπτικών εμμονών αλλά κι ελλιπέστατης γνώσης της ιστορικής πραγματικότητας, ο διωγμός των Ελλήνων της Μικράς Ασίας έχει όλα τα επιμέρους στοιχεία της γενοκτονίας, όπως έχουν οριστεί από τη διεθνή κοινότητα.

Όπως σημείωνε σε αναφορά του στο State Department ο Τζωρτζ Χόρτον, Γενικός Πρόξενος των Ηνωμένων Πολιτειών Αμερικής στη Σμύρνη την περίοδο της Μικρασιατικής Καταστροφής, όλες οι σφαγές που έχουν γίνει στην ιστορία του τουρκικού λαού σε βάρος πληθυσμών διατάσσονταν πάντα από ανώτερες αρχές και δεν αποτελούσαν πρωτοβουλία κατώτερων αξιωματικών ή αυθόρμητες βιαιότητες του όχλου. Κατ’ αυτόν τον τρόπο απαντά πλήρως στον ορισμό που δίδει στις γενοκτονίες ο ΟΗΕ ήδη από το 1948. Όσοι, λοιπόν, διαστρεβλώνουν την αλήθεια, προσφέρουν κάκιστες υπηρεσίες, ταυτιζόμενοι με την τουρκική επιχειρηματολογία.

Ο αρνητής της γενοκτονίας Υπουργός Παιδείας μια μέρα θα αποτελεί παρελθόν. Ωστόσο, η ζημία που προκάλεσε με τις απόψεις του στην εθνική υπόθεση της διεθνοποίησης του αιτήματος της γενοκτονίας είναι μεγάλη. Ο θύτης, το τουρκικό κράτος, θα τις επικαλείται για να αποσείσει τις ιστορικές του ευθύνες.

Κυρίες και κύριοι συνάδελφοι, η τελευταία πράξη της γενοκτονίας των Ελλήνων της Μικρασίας ήταν η σφαγή της Σμύρνης, για την οποία βλάσφημα κάποιοι μίλησαν για «συνωστισμό». Τέτοιες απόψεις -κι ακόμη περισσότερο η άρνηση της γενοκτονίας- είναι ύβρεις στη μνήμη των σφαγιασθέντων αλλά και όσων επέζησαν των διωγμών και της προσφυγιάς.

Και αναρωτιέμαι: Αν τώρα λέγονται και γράφονται τέτοιες τερατολογίες, που είναι νωπή η μνήμη και τα ακούσματα που έχουμε όσοι χάσαμε μέλη της οικογένειάς μας στη σφαγή, τι θα ακολουθήσει αργότερα; Γιατί, αγαπητοί συνάδελφοι, η σημερινή εκδήλωση δεν έχει μόνο τα χαρακτηριστικά ενός μνημοσύνου. Δεν ερχόμαστε εδώ για να κλάψουμε για το παρελθόν. Η Ιστορία δεν είναι μόνο παρελθόν. Είναι παρόν και κυρίως μέλλον. Όποιος την αρνείται, δεν κάνει μόνο επιστημονικό ατόπημα αλλά κυρίως πολιτικό σφάλμα.

Σήμερα τιμούμε τη γενοκτονία των Ελλήνων Μικρασιατών κυρίως διότι πρόκειται για ένα διαρκές έγκλημα, το οποίο δεν έχει βρει ακόμη τη δικαίωσή του και θα τη βρει μόνο αν το ίδιο το τουρκικό κράτος αποδεχθεί τη διάπραξη της γενοκτονίας.

Κάτι τέτοιο δεν θα συνιστά μόνο δικαίωση των νεκρών και των διωχθέντων. Θα συνιστά παράλληλα την παύση της γενοκτονίας της μνήμης, που συντελείται με τη μετατροπή βυζαντινών εκκλησιών σε τζαμιά, της Αγίας Σοφίας στη Νίκαια της Βηθυνίας, της Αγίας Σοφίας στην Τραπεζούντα, της Αγίας Σοφίας στην Αδριανούπολη. Και, φυσικά, δεν είναι τυχαίο που κάθε εκκλησία που μετατρέπουν σε τζαμί είναι Αγία Σοφία. Δεν κρύβουν τι θέλουν να κάνουν και μετρούν αντιδράσεις για τη μετατροπή σε τέμενος και αυτού του συμβόλου της Οικουμενικής Ορθοδοξίας αλλά και μνημείου του παγκόσμιου πολιτισμού, της Αγίας Σοφιάς στην Πόλη.

Η αναγνώριση, όμως, της γενοκτονίας των Μικρασιατών θα είναι κι ένα μήνυμα σε όσους σήμερα προβαίνουν σε διωγμό των χριστιανών της Ανατολής, διωγμό που κατ’ ουσίαν αποτελεί τη συνέχεια και την ολοκλήρωση της γενοκτονίας των χριστιανών της Ανατολής τις πρώτες δεκαετίας του εικοστού αιώνα στη Μικρασία.

Γι’ αυτό καλούμε τους αρνητές της γενοκτονίας, που κόπτονται για κάποιες σημαντικές λευκές σελίδες της Ιστορίας, να αντιληφθούν τις ευθύνες τους και να μη μαυρίζουν άλλες τουλάχιστον εξίσου σημαντικές.

Τέλος, κύριε Πρόεδρε, θα ήθελα να πω ότι η Ελλάδα της προσφυγιάς και της μετανάστευσης, παρά την οικονομική κρίση και σηκώνοντας μεγαλύτερο μέρος ευθύνης από εκείνο που της αναλογεί σε σχέση με άλλες χώρες της Ευρωπαϊκής Ένωσης, οφείλει να προσφέρει τη δυνατότητα πρόσβασης στην εκπαίδευση στα παιδιά των προσφύγων, που είναι τα αθώα θύματα του πολέμου.

Αντί, λοιπόν, για αφορισμούς προς τις τοπικές κοινωνίες που διατυπώνουν ανησυχίες, η Κυβέρνηση οφείλει με συγκροτημένο σχέδιο να πείσει ότι μπορεί να διαχειριστεί αποτελεσματικά το προσφυγικό-μεταναστευτικό πρόβλημα, κάτι που έως σήμερα δεν έχει καταφέρει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο για ένα λεπτό, γιατί είμαστε σε άλλη διαδικασία.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ήρθαμε εδώ για να τιμήσουμε τα θύματα της Μικρασιατικής Καταστροφής και δεν πρέπει αυτές οι επέτειοι να προκαλούν αντιδικίες ανάμεσά μας, αλλά πρέπει να είναι αφορμή για να εκφράζουμε ένα αίσθημα εθνικής ενότητας.

Λυπάμαι που ο εκπρόσωπος της Αξιωματικής Αντιπολίτευσης κατά τρόπο προκλητικό προσπάθησε τη σημερινή συζήτηση εθνικής συνεννοήσεως και εθνικής -για το μέλλον- προόδου να τη μετατρέψει σε μια στείρα προσωπική και κομματική αντιδικία. Θα ήθελα να πω ότι εκτελεί διατεταγμένη υπηρεσία του κόμματός του. Είναι η υπηρεσία της δολοφονίας χαρακτήρων.

Δεν προτίθεμαι να απαντήσω περισσότερο. Νομίζω όμως ότι η ελληνική Βουλή πρέπει να γνωρίζει ότι αυτή η τακτική της δολοφονίας χαρακτήρων δεν έχει καμμιά σχέση με την εθνική ενότητα.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, έχετε τον λόγο για ένα λεπτό, κύριε Χαρακόπουλε.

**ΜΑΞΙΜΟΣ ΧΑΡΑΚΟΠΟΥΛΟΣ:** Κύριε Πρόεδρε, προκλητικές είναι οι δηλώσεις του Υπουργού Παιδείας, ο οποίος ακόμη και τούτη τη στιγμή δεν έχει συναίσθηση της ζημίας που προκαλεί με τις απόψεις που διατυπώνει ως αρνητής της γενοκτονίας στην εθνική υπόθεση της διεθνοποίησης του αιτήματος της γενοκτονίας, του Υπουργού ο οποίος αφαίρεσε από την εξεταστέα και διδακτέα ύλη του βιβλίου της Ιστορίας τον Παρευξείνιο Ελληνισμό και τις αναφορές που υπάρχουν εκεί στη γενοκτονία των Ελλήνων της Μικράς Ασίας.

Θλίβομαι, διότι μέχρι στιγμής από πλευράς της Κυβέρνησης και του Υφυπουργού, που μίλησε νωρίτερα και του Υπουργού, δεν υπήρξε η αναφορά στη γενοκτονία των Ελλήνων της Μικράς Ασίας, που η Βουλή σήμερα τιμά. Διολισθαίνοντας και αντί να χρησιμοποιούμε τον όρο «γενοκτονία», να ομιλούμε για Μικρασιατική Καταστροφή, δεν υπηρετούμε την εθνική υπόθεση.

Σας ευχαριστώ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ξανά λάθη κάνει ο κ. Χαρακόπουλος. Θα ήθελα τον λόγο, κύριε Πρόεδρε, για πολύ λίγο.

**ΠΡΟΕΔΡΕΥΩΝ (Αναστάσιος Κουράκης):** Μπορείτε να πείτε μόνο αυτό και κλείνουμε, σας παρακαλώ.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Για την ιστορία, λοιπόν, για τα Πρακτικά της Βουλής, δεν είμαι ο Υπουργός που αφαίρεσε τα κεφάλαια που λέτε από το βιβλίο. Τα κεφάλαια της Ιστορίας υπάρχουν στο βιβλίο.

**ΜΑΞΙΜΟΣ ΧΑΡΑΚΟΠΟΥΛΟΣ:** Τι διδάσκεται, κύριε Υπουργέ;

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Διδάσκονται στα παιδιά. Δεν είναι στην εξεταστέα ύλη στο τέλος.

Βεβαίως, υπάρχει ο παιδαγωγικός συντηρητισμός, που λέει πως ό,τι δεν εξετάζεται δεν διδάσκεται. Αυτό είναι, πράγματι, μια αντιδραστική παιδαγωγική αντίληψη, που δεν μας βρίσκει σύμφωνους.

Όλα τα άλλα σας τα επιστρέφω.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον Βουλευτή Κερκύρας του Λαϊκού Συνδέσμου-Χρυσή Αυγή κ. Ιωάννη Αϊβατίδη.

Κύριε Αϊβατίδη, έχετε τον λόγο.

**ΙΩΑΝΝΗΣ ΑΪΒΑΤΙΔΗΣ:** Κύριε Πρόεδρε, κύριοι Υπουργοί, κυρίες και κύριοι Βουλευτές, με τον ν.2645/1998 και ομόφωνη απόφαση της Βουλής των Ελλήνων, η 14η Σεπτεμβρίου εκάστου έτους καθιερώθηκε ως Ημέρα Εθνικής Μνήμης της Γενοκτονίας των Ελλήνων της Μικράς Ασίας από το τουρκικό κράτος.

Για λόγους ηθικής τάξεως αναφέρω ότι η τότε πρόταση νόμου εισήχθη από τρεις Βουλευτές μικρασιατικής καταγωγής της τότε κυβερνητικής πλειοψηφίας, τον Ιωάννη Καψή, τον Ιωάννη Διαμαντίδη και τον Ιωάννη Χαραλάμπους.

Στις αρχές του εικοστού αιώνα ο συνολικός πληθυσμός των Ελλήνων της Μικράς Ασίας ανέρχονταν στα τρία εκατομμύρια τετρακόσιες χιλιάδες άτομα, ήτοι το 25% του συνολικού πληθυσμού των κατοίκων της Μικράς Ασίας, ενώ οι Οθωμανοί Τούρκοι δεν ξεπερνούσαν το 20%.

Η γενοκτονία των Ελλήνων της Μικράς Ασίας, συμπεριλαμβανομένου του Πόντου και της Ανατολικής Θράκης, όπως και άλλων χριστιανικών εθνοτήτων, από τους Νεότουρκους και κεμαλικούς ήταν εγκληματική πράξη προσχεδιασμένη και αποσκοπούσε στον αναγκαστικό εξισλαμισμό, τον εκτοπισμό, τη βίαιη αλλοίωση της εθνικής ταυτότητας, τον βιολογικό αφανισμό και την εκρίζωση των Ελλήνων από τις πατρογονικές εστίες.

Εξελίχθηκε σε δύο φάσεις κατά τα έτη 1913 και 1918, με γενικευμένους διωγμούς, σφαγές, ακρότητες και την εμφάνιση των ταγμάτων εργασίας με εξοντωτικές πορείες θανάτου προς το εσωτερικό της Μικράς Ασίας για τους Έλληνες των παραλίων. Ο συνολικός αριθμός των θυμάτων φαίνεται πως ξεπερνά το ένα εκατομμύριο.

Στις 15 Μαΐου του 1919, σύμφωνα με το διάγγελμα του Ελευθερίου Βενιζέλου, η Ελλάς εκλήθη υπό του Συνεδρίου της Ειρήνης να καταλάβει τη Σμύρνη. Αυτή η απόβαση ήταν η απαρχή της Μικρασιατικής Εκστρατείας, που την 8η Αυγούστου του 1921 οδήγησε στη διάβαση του Σαγγάριου ποταμού και στα εκατό χιλιόμετρα από την Άγκυρα. Και ενώ επί έναν χρόνο ο ελληνικός στρατός παρέμενε σε θέση ενεργητικής αμύνης στον Σαγγάριο, η πολιτική αστάθεια και ο εθνικός διχασμός, που προέκυψε μετά τις εκλογές που προκήρυξε ο Ελευθέριος Βενιζέλος εν καιρώ πολέμου, σε συνδυασμό με την άρνηση των Μεγάλων Δυνάμεων να παράσχουν οικονομική και διπλωματική βοήθεια στον Δημήτριο Γούναρη και την Ελλάδα, αλλά και μυστικές συμφωνίες εξοπλισμού του Μουσταφά Κεμάλ από τους μπολσεβίκους της νεοπαγούς τότε Σοβιετικής Ενώσεως, καθώς και συμφωνίες με Κούρδους αυτονομιστές, έφεραν τη γενική τουρκική επίθεση την 26η Αυγούστου του 1922.

Στις 9 Σεπτεμβρίου 1922 ο τουρκικός στρατός και άτακτοι εισήλθαν στη Σμύρνη. Δολοφονήθηκε από τον μαινόμενο τουρκικό όχλο ο ηρωικός Μητροπολίτης Χρυσόστομος. Η Σμύρνη παραδόθηκε στις φλόγες.

Η καταστροφή που ακολούθησε είναι γνωστή, ανείπωτη. Ένα εκατομμύριο διακόσιες χιλιάδες και πλέον Έλληνες κατάφεραν να διασωθούν και ήλθαν στη μητέρα Ελλάδα, ενώ τετρακόσιες χιλιάδες από αυτούς διέφυγαν προς την τότε Σοβιετική Ένωση.

Η κατάρρευση του μικρασιατικού μετώπου έφερε τη στρατιωτική επανάσταση με ηγέτες τον Νικόλαο Πλαστήρα και Στυλιανό Γονατά. Το Έκτακτο Επαναστατικό Δικαστήριο Αθηνών καταδίκασε σε θάνατο τους Δημήτριο Γούναρη, Πέτρο Πρωτοπαπαδάκη, Νικόλαο Στράτο, Γεώργιο Μπαλτατζή, Νικόλαο Θεοτόκη και τον αρχιστράτηγο Γεώργιο Χατζανέστη.

Όπως αποδείχθηκε και σύμφωνα με την υπ’ αριθμόν 1675/2010 ιστορική απόφαση του Ζ΄ Ποινικού Τμήματος του Αρείου Πάγου, ήταν αθώοι και αποτέλεσαν εξιλαστήρια θύματα. Βασικό αποδεικτικό μέσο αποτέλεσε η επιστολή του Ελευθερίου Βενιζέλου προς τον Παναγή Τσαλδάρη τον Ιανουάριο του 1929, που διαβεβαίωνε πως οι εκτελεσθέντες πολιτικοί ηγέτες δεν διέπραξαν προδοσία και δεν είχαν δόλο να προκληθεί η Μικρασιατική Καταστροφή. Ίσως ο Ελευθέριος Βενιζέλος διακατεχόταν από τύψεις για την προκήρυξη εκλογών την 1η Νοεμβρίου 1920.

Η άρνηση της γενοκτονίας συνιστά ποινικό αδίκημα και εθνική μειοδοσία. Η Χρυσή Αυγή καταδικάζει δόλιους, αριστερίστικους παραλληλισμούς του τότε εθνικού προσφυγικού κύματος με σημερινές καταστάσεις κεκαλυμμένης λαθρομετανάστευσης. Καταδικάζει πολιτικές της ψευδεπίγραφης ελληνοτουρκικής φιλίας, διανθισμένης με αναφορές περί «συνωστισμού», απορρίπτει τη λήθη που αλλοτριώνει το εθνικό ιστορικό παρελθόν και λογίζει τη Μικρά Ασία ως πατρογονική ελληνική γη με ιστορία και πολιτισμό τριών χιλιετηρίδων.

Η δε Σμύρνη για εμάς τους Έλληνες εθνικιστές της Χρυσής Αυγής θα είναι για πάντα η Νύμφη της ελληνικής Ιωνίας.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο Βουλευτής Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασίλειος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, ύστερα από επτά και πλέον δεκαετίες πολιτικής - ιστορικής λήθης, η 14η Σεπτεμβρίου καθιερώθηκε ως η Ημέρα Εθνικής Μνήμης της Γενοκτονίας των Ελλήνων της Μικράς Ασίας από το τουρκικό κράτος, με νόμο που ψηφίστηκε το 1998 ομόφωνα από τη Βουλή των Ελλήνων, ύστερα από σχετική πρόταση των Βουλευτών του ΠΑΣΟΚ. Είχε προηγηθεί η έκδοση προεδρικού διατάγματος με παρόμοιο περιεχόμενο το 1986 και πάλι με πρωτοβουλία της τότε κυβέρνησης.

Έχουν περάσει ενενήντα τέσσερα χρόνια από τη Μικρασιατική Καταστροφή, τη μεγαλύτερη καταστροφή που υπέστη το έθνος μας στην ιστορία του. Η μνήμη της γενοκτονίας των Μικρασιατών Ελλήνων, ενός εγκλήματος που παραβιάζει το διεθνές ανθρωπιστικό δίκαιο και ως τέτοιο πλήττει ακόμα ολόκληρη την ανθρωπότητα, παραμένει ακόμα ζωντανή και διδάσκει.

Η ημέρα αυτή δεν μπορεί και δεν πρέπει να εξαντλείται στην οργάνωση εκδηλώσεων σε όλη την Ελλάδα ή και στο εξωτερικό, ούτε να αποτελεί ένα μνημόσυνο μίσους ή αλυτρωτισμού.

Είναι μια μεγάλη ευκαιρία να θυμηθούμε τα καταστροφικά αποτελέσματα του διχασμού και την καταστροφική πολιτική των επιλογών της αντιβενιζελικής κυρίως πτέρυγας μετά τις εκλογές του 1920.

Είναι μια πρόκληση για όλους μας να γνωρίσουμε ως λαός το γεωπολιτικό περιβάλλον, μέσα στο οποίο ζούμε σήμερα και να χαράξουμε -πέρα από κομματικές αντιπαραθέσεις- μια εθνική στρατηγική με βάθος, συνέχεια, κάτι που προοιωνίζεται και αποτελεσματικότητα, μια εθνική πολιτική, που θα αποτρέπει την ηθική ραστώνη έναντι της ιστορίας μας και θα επιτρέψει να ασχοληθούμε με τις σχέσεις με τους Ευρωπαίους εταίρους αλλά και με τους γειτονικούς λαούς κατά τρόπο σοβαρό και υπεύθυνο, χωρίς φανφάρες και υστερίες, με σεβασμό στην ιστορία μας, αλλά ταυτόχρονα χωρίς αλαζονεία και κομπασμό.

Στόχος των σημερινών εκδηλώσεων μνήμης δεν είναι να εξάπτονται τα πάθη, να οδηγούμαστε σε ένα διαρκές ετήσιο μέτωπο με τον γειτονικό λαό.

Στόχος είναι να μην καλύπτονται, όμως, οι βαναυσότητες που η λήθη επιτρέπει στην επανάληψή τους, να μην επιτρέπεται να καθίσταται η βία νόμος της διεθνούς τάξης, πράγμα το οποίο συμβαίνει σήμερα σε γειτονικές –θα έλεγα- περιοχές.

Στόχος είναι να μελετηθεί ψύχραιμα η ιστορία μας και να εξαχθούν συμπεράσματα κατά τρόπο τέτοιο, ώστε να τιμηθεί η εθνική μας κληρονομιά και να μελετηθούν τα γεωπολιτικά δεδομένα της πολιτικής με φρόνηση και προβλεπτικότητα.

Κύριος στόχος, όμως, είναι να ευαισθητοποιήσουμε τη νεολαία μας και να την εφοδιάσουμε με στόχους και οράματα, στέλνοντας παράλληλα ένα μήνυμα ειρηνικής συμβίωσης στην περιοχή, στηριγμένη στον αλληλοσεβασμό και όχι στη βία και τον φόβο.

Η εκτροπή στη μισαλλοδοξία και η εκμετάλλευση της ιστορίας από λαϊκιστικές δυνάμεις είναι πραγματικός και καθόλου αμελητέος κίνδυνος. Σε αυτό, δυστυχώς, δεν παραλείπουν πολλές φορές οι κυβερνώντες να δίνουν μεγάλες ευκαιρίες.

Το γεγονός αυτό, όμως, δεν μπορεί να μας οδηγήσει στο να παραδώσουμε στη λήθη την τραγωδία μας, την τραγωδία της γενοκτονίας του Μικρασιατικού Ελληνισμού. Η μνήμη παρέμεινε πάντοτε και παραμένει ακόμα ζωντανή στην ελληνική κοινωνία και ιδιαίτερα στους απογόνους των προσφύγων, των ζωντανών μαρτύρων της τραγωδίας.

Ο προσφυγικός κόσμος της κυρίως Ελλάδας, αλλά και της διασποράς με τις οργανώσεις και τους συλλόγους του λειτούργησε ως κιβωτός διάσωσης της ιστορικής μνήμης. Αυτή η ιστορική μνήμη που διατηρήθηκε ζωντανή αποτελεί ζωτική ανάγκη για κάθε λαό που θέλει να συγκροτήσει υπεύθυνα τη συλλογική του ταυτότητα. Είναι, όμως, παράλληλα και ηθικό χρέος του.

Αυτό το χρέος καλούμαστε σήμερα να εκπληρώσουμε με τη σημερινή εκδήλωση τιμής στο Κοινοβούλιο, αλλά και με την καθημερινή στάση και πρακτική μας.

Ξαναθυμίζω: 14 Σεπτέμβρη, Ημέρα Εθνικής Μνήμης της Γενοκτονίας των Ελλήνων της Μικράς Ασίας.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο Βουλευτής του Κομμουνιστικού Κόμματος Ελλάδας κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, η ημέρα μνήμης της μικρασιατικής τραγωδίας θεωρούμε πως αποτελεί ευκαιρία να οδηγούμαστε σε μια σειρά από σημαντικά συμπεράσματα, αλλά και να αντλούμε ως λαός τα αναγκαία διδάγματα, απαραίτητα στους σημερινούς δύσκολους καιρούς, πολύτιμα για το παρόν και το μέλλον, συμπεράσματα αναγκαία για το σήμερα και για την τραγική κατάσταση που βιώνει η εργατική τάξη, τα λαϊκά στρώματα εξαιτίας του καπιταλιστικού συστήματος, όπως και για την αναζήτηση διεξόδου –αν υπάρχει- από την καπιταλιστική κρίση προς όφελος του λαού.

Συγχρόνως θεωρούμε πως η συγκεκριμένη τραγική ιστορική περίοδος αποτελεί πηγή άντλησης και χρήσιμων συμπερασμάτων για το λαϊκό κίνημα και την πάλη προς τις σύγχρονες συνθήκες.

Οι πενήντα χιλιάδες νεκροί, οι εβδομήντα πέντε χιλιάδες τραυματίες, οι περίπου ή και πλέον του ενάμισι εκατομμυρίου πρόσφυγες αποτελούν τον φρικιαστικό απολογισμό από τη συμμετοχή της ελληνικής αστικής τάξης στα ιμπεριαλιστικά σχέδια στην ευρύτερη περιοχή με πρόσχημα την προστασία των Ελλήνων της Μικράς Ασίας.

Αβίαστα προκύπτει το πανθομολογούμενο συμπέρασμα, ανεξάρτητα από το πώς χαρακτηρίζει καθένας αυτά τα γεγονότα, ότι πρόκειται για μια καταστροφή αθώων, απλών ανθρώπων, που πλήρωσαν με αίμα και βάσανα τους ιμπεριαλιστικούς σχεδιασμούς και την υλοποίηση της Μεγάλης Ιδέας.

Και οι αιτίες αυτού του δράματος πρέπει να αναζητηθούν από τη μια μεριά στην επιλογή της αστικής τάξης να προχωρήσει τότε η Ελλάδα στην προσάρτηση νέων εδαφών με στόχο τη διεύρυνση της εσωτερικής αγοράς, μια επιλογή που εντάχθηκε στους συνολικότερους στρατηγικούς σχεδιασμούς των νικητριών δυνάμεων του Α΄ Παγκοσμίου Πολέμου, προκειμένου να αποκτήσουν τον έλεγχο των πετρελαϊκών κοιτασμάτων στη Μοσούλη, αλλά και τον έλεγχο στην ευρύτερη περιοχή. Η στρατηγική της Μεγάλης Ιδέας είχε χρεοκοπήσει.

Από την άλλη βαρύτατες, εκτός της αστικής τάξης, είναι και οι ευθύνες που βαραίνουν τόσο το Λαϊκό Κόμμα όσο και το κόμμα των Φιλελευθέρων, δηλαδή τόσο τους βασιλικούς όσο και τους αντιβασιλικούς, που με την μικρασιατική τραγωδία βύθισαν στο αίμα και τη δυστυχία τον λαό μας.

Το μοναδικό κόμμα που αντιτάχθηκε στον άδικο πόλεμο, που προειδοποίησε τον λαό και πάλεψε όσο μπορούσε, για να αποτραπεί αυτός ο πόλεμος, αψηφώντας τις διώξεις, ήταν το Κομμουνιστικό Κόμμα Ελλάδας.

Θυμίζουμε πως τότε φυλακίστηκε ολόκληρη η κεντρική επιτροπή του Κομμουνιστικού Κόμματος, φυλακίστηκαν και εξορίστηκαν πολλά στελέχη του κόμματος. Αυτή η στάση αποτελεί τίτλο τιμής για το Κομμουνιστικό Κόμμα, που ανταποκρίνεται στα σύγχρονα συμφέροντα του λαού μας.

Συγχρόνως το ΚΚΕ, είναι το μοναδικό κόμμα που στάθηκε με ειλικρίνεια και συνέπεια στο πλευρό των προσφύγων, αντιπάλεψε τον ρατσισμό και την ξενοφοβία, που καλλιεργούνταν από πολλές πλευρές. Ιδιαίτερα αποκαλυπτική για το σήμερα είναι η στάση τότε των λεγόμενων «πατριωτών», των εθνικιστών της εποχής ενάντια στους πρόσφυγες, γιατί ο σοβινισμός και η καλλιέργεια του μίσους ταιριάζει στην αστική τάξη και στα κόμματα τύπου Χρυσής Αυγής που τον πριμοδοτούν.

Τα διδάγματα της Μικρασιατικής Καταστροφής αναμφισβήτητα είναι επίκαιρα για το σήμερα. Μέσα από τα γεγονότα της μικρασιατικής εκστρατείας και καταστροφής, φωτίζεται και η σύγχρονη πραγματικότητα που διαμορφώνει η ιμπεριαλιστική τάξη πραγμάτων, διαμορφώνοντας τις προϋποθέσεις για μία γενικότερη πολεμική ανάφλεξη στην περιοχή μας, γεγονός που είναι φανερό με την ιμπεριαλιστική επέμβαση στη Συρία αλλά και στην ευρύτερη περιοχή της Μέσης Ανατολής, στη Νοτιοανατολική Μεσόγειο, στη Βόρεια Αφρική.

Πρόκειται για έναν πόλεμο, που αφορά και μόνον το μοίρασμα των αγορών, τον έλεγχο των κοιτασμάτων πετρελαίου και φυσικού αερίου, τον έλεγχο των δικτύων μεταφοράς τους, συνολικά τον έλεγχο της ευρύτερης περιοχής, στο πλαίσιο των σφοδρότατων ενδοϊμπεριαλιστικών ανταγωνισμών.

Από αυτόν τον πόλεμο ο ελληνικός λαός δεν έχει κανένα συμφέρον. Συμφέρον έχει μόνον η πλουτοκρατία, που σήμερα μιλάει για μετατροπή της Ελλάδας σε ενεργειακό κόμβο, ενώ τότε μιλούσε για τη Μεγάλη Ιδέα, αυτή δηλαδή η πλουτοκρατία, που είναι υπεύθυνη και για την καπιταλιστική κρίση. Είναι η τάξη που κερδίζει και από τον πόλεμο αλλά κερδίζει και από την ειρήνη, ενώ η εργατική τάξη και τα φτωχά λαϊκά στρώματα υποφέρουν και στον πόλεμο και στην ειρήνη για τα δικά της συμφέροντα, που τα ονομάζει «συμφέροντα της πατρίδας».

Να γιατί, κατά την άποψη του Κομμουνιστικού Κόμματος Ελλάδας, η πάλη του λαού μας πρέπει να κατευθύνεται στη μη συμμετοχή της Ελλάδας στον ενδεχόμενο ιμπεριαλιστικό πόλεμο, στην αποδέσμευση της Ελλάδας από το ΝΑΤΟ και την Ευρωπαϊκή Ένωση, στην απομάκρυνση όλων των ξένων βάσεων και πρώτα απ’ όλα της Σούδας, στην επιστροφή των στρατιωτικών τμημάτων που βρίσκονται σε διάφορες χώρες.

Επειδή ο πόλεμος δεν είναι τίποτα άλλο παρά η συνέχιση της ίδιας πολιτικής με πολιτικά μέσα, λέμε καθαρά ότι στο ενδεχόμενο εμπλοκής της Ελλάδας σε έναν άδικο ιμπεριαλιστικό πόλεμο, ο ελληνικός λαός δεν πρέπει να χύσει το αίμα του για τα συμφέροντα της αστικής τάξης, να μην εμπιστευθεί την αστική τάξη και την όποια κυβέρνησή της, αλλά να αγωνιστεί για ριζικές αλλαγές στην Ελλάδα, διότι μόνον αυτές οι ριζικές αλλαγές σε επίπεδο εξουσίας, οικονομίας και κοινωνίας, μπορούν να τον γλιτώσουν από τη φτώχεια, την εξαθλίωση και τις οδύνες του πολέμου. Μόνον έτσι μπορεί να υπάρξει ειρήνη στην ευρύτερη περιοχή.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο Βουλευτής Ηρακλείου από το Ποτάμι κ. Σπυρίδων Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και συνάδελφοι, η δημοκρατία δοκιμάζεται στις μέρες μας παγκοσμίως. Ο κοινοβουλευτισμός έχει απαξιωθεί στα μάτια των πολιτών. Τα πολιτικά κόμματα και η Βουλή, όπως σταθερά μαρτυρούν οι δημοσκοπήσεις –και όχι μόνο στη χώρα μας- βρίσκονται στα τελευταία σκαλοπάτια αποδοχής.

Τα τελευταία χρόνια όλο και περισσότερο εδραιώνεται διεθνώς η αντίληψη, πως πραγματικό κουμάντο δεν κάνουν οι εκλεγμένες πολιτικές ηγεσίες, που διαθέτουν τη δημοκρατική νομιμοποίηση, αλλά κάποια αόρατα και ανεξέλεγκτα εξωθεσμικά κέντρα, οικονομικά κέντρα μάλιστα.

Σήμερα είναι αναγκαίο όσο ποτέ, να καταφέρουν οι δημοκρατικά νομιμοποιημένες ηγεσίες να ρυθμίσουν το ανεξέλεγκτο παγκοσμιοποιημένο τοπίο. Η παγκοσμιοποίηση άλλωστε είναι μια διαδικασία με τα αρνητικά αλλά και τα θετικά της, που είτε μας αρέσει είτε όχι, δεν μπορεί να γυρίσει πίσω.

Ρύθμιση, λοιπόν, μέσω της μέγιστης διεθνούς συνεργασίας με την υιοθέτηση κοινών κανόνων. Ο έλεγχος των φορολογικών παραδείσων, επί παραδείγματι, είναι ένα πεδίο όπου η διεθνής συνεργασία θα μπορούσε να φέρει αποτελέσματα.

Το πολίτευμά μας, η δημοκρατία ούτε δεδομένη είναι ούτε χωρίς διαρκείς απαιτήσεις. Απαιτεί συνθέσεις, απαιτεί κανόνες και σεβασμό στην τήρησή τους. Επιβάλλεται η συνεχής ενίσχυση των ποιοτικών της χαρακτηριστικών, σεβασμός στη διάκριση των εξουσιών, προστασία των ανεξαρτήτων αρχών, εξισορρόπηση μεταξύ των αρχών του κράτους δικαίου και των κατακτήσεων της δημοκρατίας.

Κυρίες και κύριοι συνάδελφοι, ας μην έχουμε αυταπάτες. Στη χώρα μας η κρίση βοήθησε τον υφέρποντα εθνολαϊκισμό, τον παραλογισμό, την απομάκρυνση από τον ορθό λόγο. Γι’ αυτό βολικές ερμηνείες υπεραπλούστευσης και συνωμοσιολογίας, υποβοηθούμενες από αυτό που πάντα μας χαρακτήριζε, δηλαδή την αντίληψη, πως αφού ήμαστε ο περιούσιος λαός όλοι επιβουλεύονται, είναι διάχυτες.

Από την άλλη πλευρά η ιστορία ενός λαού δεν είναι μονοσήμαντη. Η ιστορία ενός λαού, χαρακτηρίζεται τόσο από τις λαμπρές όσο και από τις μελανές της στιγμές και πρέπει να παραμένει ζωντανή στη συλλογική μνήμη.

Κάθε μέρα ιστορικής μνήμης θα έπρεπε ωστόσο να αποτελεί μια ευκαιρία, μια ευκαιρία αναστοχασμού για την πορεία στην εθνική αυτογνωσία, μια διαδικασία με άλλα λόγια, που μας παρέχει τη δυνατότητα να προλάβουμε ανάλογες οδυνηρές καταστάσεις στο παρόν ή στο μέλλον, ανάλογες με αυτές που ζήσαμε στο παρελθόν.

Αυτό, βεβαίως, προϋποθέτει την ανάγνωση της ιστορίας χωρίς τους παραμορφωτικούς φακούς της σκοπιμότητας, ανάλογα με τη συγκυρία. Δεν υπάρχει ούτε ένα έθνος εξάλλου που δεν αρέσκεται στην κατασκευή βολικών ιστορικών μύθων, μύθων, που είτε υπερτονίζουν τον θετικό ιστορικό ρόλο του ίδιου είτε διογκώνουν τον αρνητικό ρόλο των ιστορικών του εχθρών είτε εξαφανίζουν από τον δικό τους χάρτη τους μη βολικούς γείτονες. Δυστυχώς σε αυτό το πλαίσιο η νεοελληνική πραγματικότητα βρίθει παραδειγμάτων.

Η Μικρασιατική Καταστροφή ωστόσο δεν ανήκει στον κύκλο αυτών των ιστορικών μυθευμάτων. Η καταστροφή του Μικρασιατικού Ελληνισμού συνέβη πραγματικά, με ανυπολόγιστες συνέπειες για ενάμισι εκατομμύριο πρόσφυγες που κατέφυγαν κυνηγημένοι και εξαθλιωμένοι στην Ελλάδα, συν μισό περίπου εκατομμύριο νεκρούς.

Αρεσκόμενοι συνήθως στις ιστορικές ακροβασίες, αποφεύγουμε να μιλήσουμε για τις πραγματικές αιτίες αλλά και στις συνέπειες του μεγαλοϊδεατισμού στη μικρασιατική εκστρατεία. Η ελληνική επιθετικότητα, ο ελληνικός μικροϊμπεριαλισμός, βασιζόμενος στο θυμικό, αυτονομημένος από τη λογική, οδήγησε στο όνομα του πατριωτισμού και των δικαίων της φυλής, στην πλήρη καταστροφή.

Η μνήμη για να είναι ουσιαστική, ζητάει ενσυναίσθηση. Επιλέγουμε να ξεχάσουμε τον ρόλο του εθνικού διχασμού, όπως και τις οδυνηρές συνέπειες της δίκης των έξι και της εκτέλεσής τους που ακολούθησε, όπως, βεβαίως, αποφεύγαμε πάντα να αναφερθούμε στις μη βολικές αγριότητες και στα δεινά που επιφύλαξε ο προελαύνων Ελληνικός Στρατός στον τουρκικό πληθυσμό, αλλά και το γεγονός του ξεριζωμού άνω του μισού εκατομμυρίου μουσουλμάνων από την Ελλάδα με την υποχρεωτική ανταλλαγή των πληθυσμών.

Ξεχνάμε, επίσης, την αντίληψη του αναμφισβήτητα πατριώτη Ελευθερίου Βενιζέλου περί Ελληνοτουρκικών σχέσεων και τον τρόπο αντιμετώπισης, μετά την καταστροφή, της Άγκυρας και του Κεμάλ. Ξεχνάμε όλα τα διδάγματά του για την εξωτερική πολιτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Ας θυμόμαστε, λοιπόν, με συγκίνηση αλλά με σύνεση και θάρρος, γιατί η επιλεκτική μνήμη και η ωραιοποίηση της ιστορίας φτιάχνουν τα νέα Ωραιόκαστρα. Τα φοβικά στερεότυπα του τουρκόσπορου και της παστρικιάς του τότε, σήμερα εμφανίζονται ως ο ισλαμιστής Σύριος πρόσφυγας και το παιδί του, υποτιθέμενα φορέας μικροβίων.

Θα μου επιτρέψετε μια προσωπική αναφορά. Η μάνα μου, γεννημένη στο Ηράκλειο από Μικρασιάτες γονείς, ήταν το «προσφυγόπουλο» -που ήταν υποτιμητικό- στο δημοτικό.

Η γιαγιά που μας μεγάλωσε, μπόρεσε με την ακριβοδίκαιη κρίση της να μας μεταφέρει, χωρίς μισαλλοδοξία, τις συνθήκες της ζωής τους εκεί πριν από την καταστροφή, την εξέλιξη της τραγωδίας του ξεριζωμού αλλά και τον γολγοθά της επιβίωσης στις αντίξοες συνθήκες μετά στη νέα πατρίδα.

Αν όντως η αγάπη προς την πατρίδα και το ενδιαφέρον για την ευημερία του λαού μας είναι το κίνητρό μας για τη σημερινή ημέρα μνήμης, ας θυμόμαστε, όπως λέει και ο Σαίξπηρ, πως «το παρελθόν είναι ο πρόλογος του μέλλοντος». Αυτό σημαίνει πως μόνο μέσω αυτογνωσίας, μπορούμε να σχεδιάσουμε ένα καλύτερο μέλλον για μας και τα παιδιά μας.

Ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο Βουλευτής Β΄ Θεσσαλονίκης των Ανεξαρτήτων Ελλήνων κ. Γεώργιος Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, μόνο οδύνη, θλίψη, πόνος και δυσάρεστες θύμισες έρχονται στο μυαλό μας, όταν φέρνουμε αναμνήσεις για τη Μικρασιατική Καταστροφή.

Με τον όρο Μικρασιατική Καταστροφή περιγράφεται περισσότερο η τελευταία φάση της μικρασιατικής εκστρατείας, δηλαδή το τέλος του Ελληνοτουρκικού Πολέμου του 1918-1922. Περιλαμβάνει δε και τη φυγή από την Τουρκία της ελληνικής διοίκησης, που είχε εγκατασταθεί στα δυτικά μικρασιατικά παράλια, στη Σμύρνη, κατά τη Συνθήκη των Σεβρών, όπως και τη σχεδόν άτακτη υποχώρηση του Ελληνικού Στρατού μετά την κατάρρευση του μετώπου και τη γενικευμένη πλέον εκδίωξη μεγάλου μέρους του ελληνικού και χριστιανικού πληθυσμού από τη Μικρά Ασία. Η εκδίωξη είχε ξεκινήσει πολύ νωρίτερα με τη συνθήκη του 1914, που είχε συνομολογήσει ο Ελευθέριος Βενιζέλος και είχε διακοπεί με την ανακωχή της Συνθήκης του Μούδρου. Κύρια αιτία ήταν ο πολιτικός και εθνικός διχασμός.

Πριν από ακριβώς ενενήντα δύο χρόνια έλαβε χώρα η μεγαλύτερη καταστροφή που γνώρισε ποτέ ο Ελληνισμός. Το ορθόδοξο γένος μας έχασε την από αιώνων ελληνική Ιωνία, ενώ χιλιάδες Έλληνες έχασαν τις περιουσίες τους, τις οικογένειές τους και ξεριζώθηκαν βίαια από τις πατρογονικές εστίες τους. Οι αρπαγές και οι λεηλασίες σπιτιών και περιουσιών, οι γεωργικές και κτηνοτροφικές καταστροφές, το γκρέμισμα σχολείων, ναών και άλλων ευαγών ιδρυμάτων, η χρεοκοπία και η καταστροφή βιοτεχνικών και βιομηχανικών επιχειρήσεων, με τον παράλληλο ευτελισμό κάθε ανθρώπινης αξιοπρέπειας -μαρτυρικοί βασανισμοί αιχμαλώτων, βιασμοί- και η ηθική οδύνη υπό το κλίμα του τρόμου και της απειλής του θανάτου, αλλά και οι ατέλειωτες πορείες αιχμαλώτων στα περιώνυμα τάγματα εργασίας, με άγνωστο αριθμό ανθρώπων που χάθηκαν σε αυτά, οι σφαγές, οι θηριωδίες, μέχρι και οι εκτελέσεις, δεν έχουν μέχρι σήμερα ερευνηθεί πλήρως.

Αμέσως μετά τη λήξη του Α΄ Παγκοσμίου Πολέμου το 1918 ξεκίνησαν οι εργασίες στη Σύνοδο Ειρήνης στο Παρίσι μεταξύ των νικητριών χωρών και την Ελλάδα. Ύστερα από αγγλική και γαλλική συμφωνία, η Α΄ Μεραρχία του Ελληνικού Στρατού υπό τις διαταγές του συνταγματάρχη Ζαφειρίου αποβιβάστηκε στη Σμύρνη στις 2 Μαΐου 1919, με σκοπό να εγκαταστήσει ελληνική διοίκηση και να προστατεύσει τους χριστιανικούς πληθυσμούς. Άλλωστε γινόταν ήδη από το 1913, διαδικασία εκκαθάρισης όλων των μη μουσουλμανικών στοιχείων.

Τον Αύγουστο του 1920 υπογράφηκε τελικά η Συνθήκη των Σεβρών, με την οποία γινόταν η οριστική παραχώρηση όλης της Θράκης, σχεδόν μέχρι την Κωνσταντινούπολη, καθώς και η παραχώρηση της διοίκησης της περιοχής της Σμύρνης για πέντε έτη στην Ελλάδα, με το δικαίωμα, όμως, ενσωμάτωσής της μετά από δημοψήφισμα. Μέχρι τις 10 Αυγούστου θα ακολουθούσε και η προσάρτηση της Ανατολικής Θράκης, αλλά και επίσημα η προσάρτηση των νησιών του Αιγαίου, τα οποία ήδη κατείχε η Ελλάδα από τους Βαλκανικούς Πολέμους. Ο Βενιζέλος, με μυστική συμφωνία με την Ιταλία, το Σύμφωνο Βενιζέλου-Τιττόνι, ρύθμιζε και το ζήτημα της ενσωμάτωσης της Βορείου Ηπείρου στο ελληνικό κράτος και την τύχη των Δωδεκανήσων, που κατείχαν οι Ιταλοί.

Κρίσιμη καμπή για την εξέλιξη της μικρασιατικής εκστρατείας αποτέλεσαν οι εκλογές του 1920. Το αποτέλεσμα των εκλογών μέσα σε συνθήκες εθνικού διχασμού και δυσαρέσκειας του ελληνικού λαού για την παρατεταμένη παραμονή των ελληνικών στρατευμάτων στη Μικρά Ασία ήταν καθοριστικό για τη μετέπειτα ιστορία του ελληνικού έθνους.

Ο Βενιζέλος ηττήθηκε στις εκλογές από τον Γούναρη, ο οποίος στις προεκλογικές του δεσμεύσεις είχε περιλάβει την άμεση διακοπή των εχθροπραξιών. Μόλις ένα μήνα πριν ο φιλοανταντικός βασιλιάς Αλέξανδρος πέθανε αιφνιδίως. Τον Νοέμβριο του ’20 ο Κωνσταντίνος επέστρεψε στον θρόνο ύστερα από δημοψήφισμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ο Κωνσταντίνος ήταν εξαιρετικά αντιπαθής στις συμμαχικές δυνάμεις, για τον ρόλο που διαδραμάτισε στον Πρώτο Παγκόσμιο Πόλεμο. Αγγλία, Γαλλία και Ιταλία, είχαν προειδοποιήσει τη νέα κυβέρνηση, για το τι θα σήμαινε μια πιθανή επιστροφή του Κωνσταντίνου στις σχέσεις του με αυτές.

Ο Κεμάλ, ως αρχιστράτηγος του τουρκικού στρατού, με μυστική συμφωνία με τους Γάλλους ακύρωσε τη Συνθήκη των Σεβρών, ενώ παράλληλα οι Γάλλοι εγκατέλειψαν την Κιλικία, αφήνοντας άφθονο πολεμικό υλικό στα χέρια των Τούρκων. Στις 5 Απριλίου η Ιταλία εκκένωσε την περιοχή της Εφέσου, την οποία και κατέλαβε ο Ελληνικός Στρατός. Η προέλαση του Ελληνικού Στρατού τερματίστηκε στην άτυχη μάχη στον Σαγγάριο ποταμό τον Αύγουστο του ’21. Ακολούθησε στασιμότητα για μεγάλο χρονικό διάστημα και τον Μάιο του ’22 η κυβέρνηση Γούναρη παραιτήθηκε υπό το βάρος των εξελίξεων. Επίσης και ο αντιστράτηγος Παπούλιας παραιτήθηκε.

Επισπεύδω τώρα την τοποθέτησή μου λόγω χρόνου.

Από τον Σεπτέμβριο του 1921 ο κύριος όγκος των δυνάμεων του Ελληνικού Στρατού είχε συγκεντρωθεί στο Αφιόν Καραχισάρ. Ήταν από τα λάθη στρατηγικής, τα οποία πρέπει να επισημάνει κανείς στην ανάλυσή του για τη Μικρασιατική Καταστροφή. Οι ανώτεροι αξιωματικοί πίστευαν ότι ελέγχοντας το Αφιόν Καραχισάρ, μπορούσαν να ανακόψουν την τροφοδοσία του τουρκικού στρατού.

Προσπαθώ να το επισπεύσω, κύριε Πρόεδρε.

Το πρωί της 13ης Αυγούστου του ιδίου έτους, ο τουρκικός στρατός επιτέθηκε στις ελληνικές δυνάμεις στο Αφιόν Καραχισάρ. Η επίθεση των Τούρκων την οποία διεύθυνε ο ίδιος ο Κεμάλ, ήταν αναμενόμενη. Παρ’ όλα αυτά αιφνιδίασε με την ποιότητά της την ηγεσία του Ελληνικού Στρατού, που περίμενε να αντιμετωπίσει άτακτα σώματα στρατού. Οι ενισχύσεις δεν κατάφεραν να φτάσουν, λόγω της ανασφάλειας και λόγω της αποδιοργάνωσης που υπήρχε στον στρατό.

Σημαντική αιτία ήταν και η στρατολόγηση γεωργών και άμαχων χριστιανών, οπότε δημιουργήθηκε μια αποδιοργάνωση και δεν μπορούσε να συντονιστεί ο Ελληνικός Στρατός και ξεκίνησε η κατάρρευση πλέον του μετώπου με τις τραγικές συνέπειες.

Στο πρωτοσέλιδο της εφημερίδας «ΕΛΕΥΘΕΡΟ ΒΗΜΑ» στις 2 Σεπτεμβρίου του 1922 γίνονται αναφορές για σφαγές από την πλευρά των Τούρκων. Η κοινή γνώμη αγνοούσε την ταχύτητα της κατάρρευσης του Ελληνικού Στρατού στο μέτωπο. Τα νέα για την εγκατάλειψη των Ελλήνων της Μικράς Ασίας στην τύχη τους και οι θηριωδίες που ακολούθησαν έφτασαν σαν κεραυνός εν αιθρία.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ, κύριε συνάδελφε.

**ΓΕΩΡΓΙΟΣ ΛΑΖΑΡΙΔΗΣ:** Ολοκληρώνω, κύριε Πρόεδρε.

Θα ήθελα επισπεύδοντας την τοποθέτησή μου, να κάνω και μια αναφορά...

**ΠΡΟΕΔΡΕΥΩΝ (Αναστάσιος Κουράκης):** Υποθέτω ότι ήσασταν προετοιμασμένος για μισή ώρα τουλάχιστον.

**ΓΕΩΡΓΙΟΣ ΛΑΖΑΡΙΔΗΣ:** Να σας πω, κύριε Πρόεδρε, ήμουν προετοιμασμένος όχι για μισή ώρα, αλλά επειδή όταν κάναμε την επέτειο Μνήμης της Γενοκτονίας του Ποντιακού Ελληνισμού, οι τοποθετήσεις μας είχαν διάρκεια ενός τετάρτου, είχα την εντύπωση ότι κάτι αντίστοιχο θα γινόταν και σήμερα. Γι’ αυτό τώρα βλέπετε ότι συνεχώς κόβω από την τοποθέτησή μου.

Εν πάση περιπτώσει πάω κατευθείαν στον επίλογο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Να μη θεωρηθεί ότι κάνω παρατήρηση…

**ΓΕΩΡΓΙΟΣ ΛΑΖΑΡΙΔΗΣ:** Όχι, για το όνομα του θεού.

**ΠΡΟΕΔΡΕΥΩΝ (Αναστάσιος Κουράκης):** …όμως τότε είχατε μιλήσει είκοσι πέντε λεπτά.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ. Τώρα τελειώνω, κύριε Πρόεδρε.

Κυρίες και κύριοι συνάδελφοι, κλείνοντας, θα πω ότι η Μικρασιατική Καταστροφή ακόμα πονάει. Είναι ένα τραύμα που ακόμη είναι ανοιχτό. Κάθε χρόνο τέτοιες μέρες, η θλιβερή επέτειος του ξεριζωμού του Ελληνισμού της Ιωνίας με τρόπο απάνθρωπο, βίαιο και αιματηρό ανοίγει και πάλι την πληγή. Τα όσα έκαναν οι ορδές του Κεμάλ, όχι μόνο στην προκυμαία της Σμύρνης αλλά όπου κι αν βρήκαν Έλληνα, είναι δύσκολο να περιγραφούν με λόγια ακόμα και με εικόνες. Οι σφαγές που έγιναν δεν μπορούν να χωρέσουν στον ανθρώπινο νου.

Εδώ κλείνοντας, απλώς θα κάνω μια αναφορά -δεν μπορούμε να μην το κάνουμε αυτό, κύριε Πρόεδρε- στη θυσία των κληρικών. Είναι μια προσευχή στη μνήμη των αθώων κληρικών, όπου για άλλη μια φορά ο Κλήρος, η Εκκλησία, στάθηκε πραγματικά στο πλευρό των κυνηγημένων. Η αιματοβαμμένη προσφορά του Κλήρου μέσα σε αυτή την εθνική καταστροφή, δεν μπορεί να αγνοηθεί. Πάρα πολλοί ήταν οι ιερείς οι οποίοι βρήκαν τραγικό τέλος και μαρτύρησαν για του Χριστού την πίστη την Αγία. Οι περισσότεροι μαρτύρησαν με φρικτά βασανιστήρια. Εκτός από τον Μητροπολίτη Σμύρνης Χρυσόστομο, μαζί του βρήκαν τραγικό θάνατο άλλοι τριακόσιοι σαράντα δύο κληρικοί. Για παράδειγμα ο Ιεροδιάκονος Πατήρ Γρηγόριος κάηκε ζωντανός, ο Μητροπολίτης Κυδωνίων το ίδιο.

**ΠΡΟΕΔΡΕΥΩΝ (Αναστάσιος Κουράκης):** Μην αρχίσουμε τα παραδείγματα.

**ΓΕΩΡΓΙΟΣ ΛΑΖΑΡΙΔΗΣ:** Και κλείνω.

Τα όσα έκαναν οι Τούρκοι, μπορούν να συγκριθούν μόνο με τις ναζιστικές θηριωδίες, τις οποίες ο ίδιος ο Χίτλερ για να τις δικαιολογήσει, είχε θυμίσει τα όσα έκαναν οι Τούρκοι σε Αρμένιους, Έλληνες κ.λπ.. Η ελληνική Βουλή έχει υποχρέωση να θυμίζει κάθε χρόνο τα γεγονότα, που οδήγησαν στη Μικρασιατική Καταστροφή και να απαντήσει σε όλα τα ερωτήματα και τις αφέλειες που ακόμη κυριαρχούν. Για να γίνει αυτό, υπάρχουν οι έγγραφες μαρτυρίες ανθρώπων που ήταν αυτόπτες μάρτυρες στη σφαγή, όχι Έλληνες αλλά ξένοι, που είδαν με τα μάτια τους τι έγινε και γράφουν στα κείμενά τους λεπτομέρειες συγκλονιστικές, ακόμα και ονόματα σφαγιασθέντων.

Εμείς ως Έλληνες λέμε: «Δεν ξεχνούμε»!

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Προχωρούμε στον τελευταίο ομιλητή Βουλευτή Α΄ Αθηνών της Ένωσης Κεντρώων κ. Μάριο Γεωργιάδη.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ, κύριε Πρόεδρε. Καλημέρα σε όλους.

Κυρίες και κύριοι Βουλευτές, η σημερινή τελετή στο εθνικό Κοινοβούλιο έχει διττό χαρακτήρα. Τιμούμε την Παγκόσμια Ημέρα της Δημοκρατίας και ταυτόχρονα ενώνουμε τις σκέψεις μας ως έθνος, ώστε να τιμήσουμε τη χθεσινή Ημέρα Εθνικής Μνήμης για την καταστροφή του Μικρασιατικού Ελληνισμού.

Αγαπητοί συνάδελφοι, αντιλαμβάνομαι ότι σήμερα επιβάλλεται να μην αντιδικήσουμε. Όμως αδυνατώ να καταλάβω, γιατί έγινε η επιλογή να μην τιμήσουμε εχθές την Ημέρα Εθνικής Μνήμης για την καταστροφή του Μικρασιατικού Ελληνισμού, αφού όλοι γνωρίζουμε ότι η καταστροφή των Μικρασιατών δεν οφείλεται σε φυσικά φαινόμενα ή σε «συνωστισμούς» και όλοι γνωρίζουμε ότι η 14η Σεπτεμβρίου δεν ορίστηκε τυχαία. Είναι η αποφράδα ημέρα της καταστροφής της Σμύρνης, μία από τις τελευταίες της παρουσίας του Ελληνισμού στη Μικρά Ασία. Ακόμη και η λέξη καταστροφή είναι ίσως ακατάλληλη να περιγράψει τα τότε γεγονότα.

Όπως αναφέρθη σωστά και από τους συναδέλφους, ο ν.2465/1998 καθιερώνει την 14η Σεπτεμβρίου ως Ημέρα Εθνικής Μνήμης -και προσέξτε παρακαλώ- της γενοκτονίας των Ελλήνων της Μικράς Ασίας από το τουρκικό κράτος. Εκατοντάδες χιλιάδες Ελλήνων ένιωσαν τότε στο κορμί τους και στην ψυχή τους τι σημαίνει ξεριζωμός, τι σημαίνει διωγμός, ακόμη και τι σημαίνει αφανισμός. Πραγματικά ο ορισμός της γενοκτονίας. Ένα μέλος του Ελληνισμού ακρωτηριάστηκε. Ένας πολιτισμός με Ελληνορθόδοξες παραδόσεις με τοπική παρουσία χιλιάδων χρόνων έπαψε να υπάρχει. Ακόμη και στην κυρίως Ελλάδα που υποδέχθηκε όσους επέζησαν από τη μανία των απέναντι, το σοκ ήταν τεράστιο.

Μια εξαντλημένη και ηττημένη στον πόλεμο χώρα με μηδενικούς πόρους, έπρεπε μέσα στον θρήνο και στο πένθος, να βρει κουράγιο, να φροντίσει όλους τους πρόσφυγες, να τους εντάξει στην κοινωνική ζωή, να δημιουργήσει υποδομές αλλά και νέες πατρίδες, όπως η Νέα Σμύρνη στην οποία μεγάλωσα, η Καλαμαριά, η Νέα Φιλαδέλφεια, η Νέα Μηχανιώνα και δεκάδες άλλες πόλεις σε όλη την Ελλάδα. Γιατί ο κίνδυνος και η φρίκη του αφανισμού βρήκαν τελικά όλους τους Έλληνες της περιοχής, στη Μικρά Ασία, στον Πόντο, αλλά και αλλού.

Εκατομμύρια Ελλήνων έχουν ακούσει περιγραφές από τους γονείς και τους παππούδες τους για τις άσχημες εμπειρίες της εποχής. Ένας εξ αυτών είμαι κι εγώ και θα μου επιτρέψετε μια προσωπική αναφορά, μιας και οι οικογένειες και των δύο παππούδων μου ζούσαν στη Μικρά Ασία και συγκεκριμένα στην Ίμβρο και στην Τραπεζούντα. Άρον άρον, μάλιστα, ο παππούς μου, ο Κωνσταντίνος Αρχοντώνης, αναγκάστηκε να εγκαταλείψει την Ίμβρο, να αλλάξει το επώνυμό του σε Γεωργιάδης και φυσικά να χάσει τα πάντα εκεί. Αντίστοιχα, ο έτερος παππούς μου, Ιωάννης Μεντεσίδης, εγκατέλειψε την Τραπεζούντα, για να βρει καταφύγιο στη όμορφη Καβάλα. Όπως αντιλαμβάνεστε, κομμάτι του DNA μου είναι μικρασιάτικο και η συγκίνηση της χθεσινής μνήμης για εμένα είναι τεράστια.

Αναμφισβήτητα η Μικρασιατική Καταστροφή υπήρξε μία από τις μεγαλύτερες στην ιστορία του Ελληνισμού. Δεν μπορώ να αντιληφθώ, όμως, γιατί ορισμένοι προσπαθούν να μειώσουν το μέγεθος του εγκλήματος, ακόμη και σήμερα που το σύνολο των ιστορικών αποδείξεων είναι στη διάθεσή μας. Πρέπει να τιμούμε και να πενθούμε τους νεκρούς μας, τους μάρτυρες του έθνους και της πίστης μας. Πρέπει, ως λαός, να διατηρήσουμε άσβεστη τη συλλογική μνήμη μας και να τη μεταφέρουμε από γενιά σε γενιά, ως μέρος του DNA μας, όσοι αιώνες και αν περάσουν.

¨Οπως κανένας Έλληνας δεν μένει ασυγκίνητος στο άκουσμα της λέξης Κωνσταντινούπολη, έτσι δεν θα ξεχάσουμε ποτέ τη Μικρασιατική Καταστροφή και ποιος την προξένησε. Δηλαδή δεν θα ξεχάσουμε ποτέ ότι η γενοκτονία των Ελλήνων της Μικράς Ασίας, πραγματοποιήθηκε οργανωμένα από το τουρκικό κράτος. Αιωνία η μνήμη τους, λοιπόν.

Αγαπητοί συνάδελφοι Βουλευτές, με λύπη μου σήμερα βλέπω στην Παγκόσμια Ημέρα της Δημοκρατίας ο ναός της δημοκρατίας να είναι άδειος.

Η Ημέρα της Δημοκρατίας, είναι σημαντικότατη ευκαιρία περισυλλογής ιδιαίτερα για εμάς τους Έλληνες, που ως λαός από τα αρχαία χρόνια ακόμα νιώσαμε την ανάγκη, συλλάβαμε την ιδέα, εγκαθιδρύσαμε, ζήσαμε και υπερασπιστήκαμε τη δημοκρατία. Λαμπρά παραδείγματα για τα οποία αισθανόμαστε περήφανοι, είναι η δημοκρατία του Κλεισθένη και του Περικλή, ανεπανάληπτα πνευματικά και κοινωνικά επιτεύγματα της ελληνικής αρχαιότητας και ανυπολόγιστης αξίας κληρονομιά στην ανθρωπότητα.

Σήμερα μετά από τόσους αιώνες, το ίδιο απαραίτητη μας φαίνεται και είναι η δημοκρατία, την ίδια ανάγκη γι’ αυτή αισθανόμαστε και τις ίδιες θυσίες είμαστε διατεθειμένοι να υποστούμε για χάρη της. Γιατί η δημοκρατία δεν είναι απλά ένα σύστημα διακυβέρνησης και άσκησης εξουσίας. Είναι ένα σύνολο ανώτερων και πανανθρώπινων αξιών και ιδανικών, που βασίζονται στη δικαιοσύνη, στην ισότητα, στον σεβασμό στην προσωπικότητα και στη ζωή, στον παράλληλο σεβασμό στην πλειοψηφία αλλά και στη διαφορετικότητα. Είναι ένας ιδεατός χώρος, όπου πολίτες έχουν το δικαίωμα της επιλογής, έχουν το δικαίωμα με τη θέλησή τους να δραστηριοποιούνται και να ακολουθούν κανόνες, δημιουργώντας οφέλη για τους ίδιους αλλά και για το κοινωνικό σύνολο.

Όσοι ισχυρίζονται ότι παρόμοιες αξίες υπάρχουν σε κάποιες άλλης μορφής εξουσίες ή ότι η δημοκρατία δεν είναι για όλους τους λαούς ή ότι πρέπει να έχει παραλλαγές κατά περίπτωση, πλανώνται και μάλιστα ηθελημένα. Αυτό είναι το πολύτιμο αγαθό, που πάγια πρέπει όλοι να διαφυλάττουμε ως κόρη οφθαλμού.

Από την πλευρά μας, ως Ένωση Κεντρώων, υποστηρίζουμε κάθε πρωτοβουλία στην Ελλάδα και στο εξωτερικό, που προβάλλει τις αξίες και τη μοναδικότητα της δημοκρατίας αλλά και τη σημασία της γενέτειράς της.

Κλείνοντας, αγαπητοί συνάδελφοι της Κυβερνήσεως ΣΥΡΙΖΑ-ΑΝΕΛ, θα ήθελα να σας απευθύνω μια ερώτηση, μιας και μιλάμε για δημοκρατία. Αυτή είναι η δημοκρατία που ονειρεύεστε;

Σας ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΔΗΜΗΤΡΙΟΣ ΚΟΥΚΟΥΤΣΗΣ:** Κύριε Πρόεδρε, έγινε κάποια αναφορά, χωρίς να υπάρχει ένα διχαστικό κλίμα, και σε εμάς σαφέστατα. Θα θέλαμε τριάντα δευτερόλεπτα, για να απευθυνθούμε.

**ΠΡΟΕΔΡΕΥΩΝ (Αναστάσιος Κουράκης):** Ορίστε, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Σας ευχαριστώ πάρα πολύ.

Αξιότιμοι κύριοι Βουλευτές, κύριοι Υπουργοί, κύριε Πρόεδρε, το ζήτημα είναι το εξής. Εδώ, σε αυτήν την Αίθουσα, καταδικάζουμε γενικώς τη μικρασιατική εκστρατεία ή μας πονά το αποτέλεσμα, η τακτική και ο διχασμός που επήλθε στον λαό αυτό;

Ας μην ξεχνάμε ότι αυτά τα παλικάρια που πολέμησαν στη Μικρά Ασία για να απελευθερώσουν ελληνικά εδάφη έγραψαν ιστορία, πολεμώντας δέκα χρόνια από το έπος του ’12, ’13. Με τη λογική, λοιπόν, αυτή ότι ήταν ένας πόλεμος των μπουρζουάδων, έπρεπε κανονικά να πουν οι παππούδες μας να μείνουμε μέχρι τη Λαμία, να μην προχωρήσουμε παραπάνω. Τελικά, μήπως ήξερε κάτι παραπάνω ο μακαρίτης ιστορικός ο Κορδάτος;

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση.

Θα παρακαλούσα τις κυρίες και τους κυρίους συναδέλφους να τηρήσουμε ενός λεπτού σιγή.

(Στο σημείο αυτό τηρείται στην Αίθουσα ενός λεπτού σιγή)

Αιωνία τους η μνήμη!

Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 16 Σεπτεμβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1258/13-9-2016 επίκαιρη ερώτηση του Βουλευτή Χίου της Νέας Δημοκρατίας κ. Παναγιώτη (Νότη) Μηταράκη προς τον ΥπουργόΕσωτερικών και Διοικητικής Ανασυγκρότησης, σχετικά με την έξαρση του μεταναστευτικού προβλήματος στη Χίο.

2. Η με αριθμό 1252/12-9-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με την «ανθελληνική δράση τούρκων πρακτόρων και εκπροσώπων τους στη Θράκη».

3. Η με αριθμό 1254/12-9-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Πολιτισμού και Αθλητισμού,σχετικά με την κατάσταση στον Οργανισμό Μεγάρου Μουσικής Αθηνών.

4. Η με αριθμό 1263/13-9-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υγείας,σχετικά με την αντιμετώπιση των προβλημάτων των δημόσιων νοσοκομείων εξαιτίας των ελλείψεων σε σύγχρονο ιατροτεχνολογικό εξοπλισμό.

5. Η με αριθμό 1249/12-9-2016 επίκαιρη ερώτηση  του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Οικονομίας, Ανάπτυξης και Τουρισμού, σχετικά με την επαναφορά της ενιαίας τιμής βιβλίου.

6. Η με αριθμό 1255/13-9-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών,σχετικά με την καταπολέμηση του λαθρεμπορίου καυσίμων.

7. Η με αριθμό 1250/12-9-2016 επίκαιρη ερώτηση του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με την υποστελέχωση της Τεχνικής Υπηρεσίας του Δήμου Αρριανών του Νομού Ροδόπης.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1259/13-9-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Οικονομικών,σχετικά με την αδράνεια για την αντιμετώπιση των «γκρίζων μισθώσεων» στις μισθώσεις ιδιωτικών χώρων ως τουριστικών καταλυμάτων.

2. Η με αριθμό 1264/13-9-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτηπρος τους ΥπουργούςΕσωτερικών και Διοικητικής Ανασυγκρότησηςκαι ΑγροτικήςΑνάπτυξης και Τροφίμων, σχετικά με τις πρόσφατες καταστροφικές πλημμύρες στην Πελοπόννησο.

3. Η με αριθμό 1256/13-9-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την Ηλεκτρονική Διακυβέρνηση.

4. Η με αριθμό 1248/12-9-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με το κόστος των «εκπροσώπων των θεσμών» στο δημόσιο.

5. Η με αριθμό 1210/5-9-2016 επίκαιρη ερώτηση του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την προστασία από την κατάσχεση των αναδρομικά καταβαλλόμενων συντάξεων.

6. Η με αριθμό 1206/31-8-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών,σχετικά με την «ανθελληνική δράση τούρκων πρακτόρων και εκπροσώπων τους στη Θράκη».

7. Η με αριθμό 1216/5-9-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με τη λήψη μέτρων για την απορρόφηση όλων των παιδιών στους παιδικούς σταθμούς.

8. Η με αριθμό 1208/2-9-2016 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Εσωτερικών και Διοικητικής Ανασυγκρότησης, σχετικά με τις συγχωνεύσεις Αστυνομικών Τμημάτων στο Νομό Θεσσαλονίκης.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5916/6-6-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εξωτερικών**,** σχετικά με το πάγωμα των διμερών σχέσεων με το Ιράν.

2. Η με αριθμό 4117/21-3-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και ΚοινωνικήςΑλληλεγγύης, σχετικά με τον αποκλεισμό από το νέο πρόγραμμα Κοινωφελούς εργασίας Δήμων και ανέργων από ολόκληρες Περιφέρειες.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς θα ήθελα να σας διαβάσω μία επιστολή από τη Γραμματεία της Κυβέρνησης προς τη Βουλή των Ελλήνων, η οποία έχει ως εξής:

«Με την παρούσα σας ενημερώνουμε ότι σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου, της Πέμπτης 15 Σεπτεμβρίου 2016, καθίσταται αδύνατη η παρουσία:

α) του Υπουργού Οικονομικών κ. Ευκλείδη Τσακαλώτου για την υπ’ αριθμόν 1241/8-9-2016 επίκαιρη ερώτηση, καθ΄ όσον θα βρίσκεται σε συνάντηση με τους εκπροσώπους των Θεσμών.

β) του Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Γεωργίου Κατρούγκαλου για την υπ’ αριθμόν 1242/8-9-2016 επίκαιρη ερώτηση, καθ’ όσον θα βρίσκεται σε συνάντηση με τους εκπροσώπους των Θεσμών.»

Οι υπόλοιπες επίκαιρες ερωτήσεις θα απαντηθούν κανονικά και συγκεκριμένα:

Οι με αριθμούς 1239/8-9-2016, 1243/8-9-2016 και 1245/8-9-2016, από τον Αναπληρωτή Υπουργό Οικονομικών κ. Τρύφωνα Αλεξιάδη.

Οι με αριθμούς 1240/8-9-2016 και 1211/5-9-2016 από τον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιο Πετρόπουλο.

Οι με αριθμούς 1246/12-9-2016 και 1190/29-8-2016 από τον Υπουργό Εσωτερικών και Διοικητικής Ανασυγκρότησης κ. Παναγιώτη Κουρουμπλή.

Οι με αριθμούς 1247/12-9-2016 και 1202/30-8-2016 από τον Υπουργό Αγροτικής Ανάπτυξης και Τροφίμων κ. Ευάγγελο Αποστόλου.

Οι με αριθμούς 1244/12-9-2016 και 1204/30-8-2016 από τον Αναπληρωτή Υπουργό Εσωτερικών και Διοικητικής ανασυγκρότησης κ. Νικόλαο Τόσκα.

Η με αριθμό 1194/29-8-2016 από την Αναπληρώτρια Υπουργό Παιδείας, Έρευνας και Θρησκευμάτων κ. Αθανασία Αναγνωστοπούλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», επισκέπτες από τον ξενώνα του Δρομοκαΐτειου Νοσοκομείου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Αγαπητοί φίλοι, βρίσκεστε στη διαδικασία των επικαίρων ερωτήσεων, είναι ο κοινοβουλευτικός έλεγχος. Τίθεται ερώτηση από τον Βουλευτή που υποβάλλει την ερώτηση, απαντάει ο Υπουργός, παίρνει δεύτερη φορά τον λόγο ο Βουλευτής και κλείνει ο Υπουργός. Η όλη διαδικασία κάθε επίκαιρης ερώτησης κρατάει γύρω στα δέκα με δώδεκα λεπτά.

Προχωρούμε στην πέμπτη με αριθμό 1246/12-9-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Εσωτερικών και Διοικητικής Ανασυγκρότησης και Αγροτικής Ανάπτυξης και Τροφίμων, σχετικά με τις πρωτοφανείς καταστροφές στον Νομό Τρικάλων λόγω έντονης βροχόπτωσης.

Τον λόγο έχει ο ΣΤ΄ Αντιπρόεδρος της Βουλής και Βουλευτής του Κομμουνιστικού Κόμματος Ελλάδας κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Οι έντονες βροχοπτώσεις που έπληξαν τις τελευταίες ημέρες, και συγκεκριμένα στις 9 και 10 Σεπτεμβρίου, τον Νομό Τρικάλων προκάλεσαν τεράστιες και πρωτοφανείς καταστροφές σε πολλές περιοχές του νομού, σε αρκετά χωριά της Καλαμπάκας, σε παραπήνειες περιοχές του Νομού Τρικάλων και σε άλλα χωριά του νομού. Πλημμύρισαν σπίτια, καλλιέργειες καταστράφηκαν, ποιμνιοστάσια καταστράφηκαν μαζί και ζώα που πνίγηκαν, ενώ μεγάλες ήταν και οι ζημιές που έγιναν στο οδικό δίκτυο, αλλά και σε υποδομές.

Οι μεγάλες καταστροφές δεν μπορούν να αποδοθούν στην πρωτοφανή, πράγματι, βροχόπτωση. Οι καταστροφές δεν ήταν αναπόφευκτες και βεβαίως, η έλλειψη των αναγκαίων αντιπλημμυρικών έργων, όπως και η έλλειψη καθαρισμού των ρεμάτων, των καναλιών και των ποταμών είναι οι παράγοντες που συντέλεσαν στην καταστροφή. Άλλωστε, δεν είναι η πρώτη φορά που σημειώνονται πλημμύρες, ειδικά στις παραπήνειες περιοχές, αφού και σε επίκαιρη ερώτηση προ τριμήνου είχαμε αναδείξει ότι στην παραπήνεια περιοχή του Νομού Τρικάλων στην περιοχή της Φαρκαδόνας είχαν πλημμυρίσει τα χωράφια και οι καλλιέργειες υπέστησαν τεράστιες ζημιές.

Οι ερωτήσεις, λοιπόν, προς το αντίστοιχο Υπουργείο, κύριε Πρόεδρε, είναι να γίνει άμεση καταγραφή όλων των ζημιών και καταβολή των αποζημιώσεων στους πληγέντες για το σύνολο των καταστροφών τους και να δοθεί άμεσα έκτακτη ενίσχυση για τις τρέχουσες ανάγκες του συνόλου των πληγέντων. Και βεβαίως, μέτρα όπως η απαλλαγή από την καταβολή του ΕΝΦΙΑ, αλλά και τις άλλες τρέχουσες υποχρεώσεις τους προς το κράτος, ενδεχόμενα δάνεια προς τράπεζες, εισφορές και λοιπά να παγώσουν. Επίσης, να πραγματοποιηθούν όλες οι αναγκαίες εργασίες αποκατάστασης και συντήρησης όλων των υποδομών που υπέστησαν καταστροφές στην περιοχή, αλλά και να χρηματοδοτηθούν από τον κρατικό προϋπολογισμό τα απαραίτητα και αναγκαία αντιπλημμυρικά και εγγειοβελτιωτικά έργα αντίστοιχα.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Λαμπρούλη.

Τον λόγο έχει ο Υπουργός Εσωτερικών και Διοικητικής Ανασυγκρότησης κ. Παναγιώτης Κουρουμπλής για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κυρίες και κύριοι συνάδελφοι, είμαστε σε μια δύσκολη, θα έλεγα, κλιματολογική περίοδο, διότι έχουμε φαινόμενα κλιματολογικά που εμπεριέχουν το στοιχείο της βίας. Δηλαδή, έρχονται με βιαιότητα οι βροχές, οι καταιγίδες, με συνέπεια να έχουμε πολύ σημαντικά προβλήματα, ιδιαίτερα σε υποδομές όπως είναι οι δρόμοι, οι αγροτικοί δρόμοι κυρίως. Ένα απ’ αυτά τα φαινόμενα συνέβη και στην περιοχή των Τρικάλων.

Εχθές, κύριε Πρόεδρε, είχαμε μια συνάντηση στο Υπουργείο. Κάλεσα τους παράγοντες της περιοχής, τον Δήμαρχο Τρικάλων, τον Αντιπεριφερειάρχη, τους Βουλευτές όλους και έγινε μια πάρα πολύ σοβαρή και ουσιαστική συζήτηση. Εντοπίσαμε τα προβλήματα που έχουν προκύψει.

Το Υπουργείο είναι αποφασισμένο να στηρίξει τους δήμους. Θα ανταποκριθούμε στο αίτημα των δήμων για οικονομική ενίσχυση, για να προχωρήσουν σε άμεσες παρεμβάσεις σε ό,τι αφορά τη βελτίωση των αγροτικών δρόμων. Το Υπουργείο Εργασίας είναι έτοιμο να δεχθεί τις προτάσεις που θα υπάρχουν μετά την καταγραφή, αν υπάρχουν οικογένειες που έχουν υποστεί ζημίες για να καλυφθούν οι ανάγκες τους με ένα άμεσο επίδομα.

Είμαστε σε συνεννόηση και σε συνεργασία με την περιφέρεια, για να μπορέσουμε να βοηθήσουμε, στον βαθμό που και η περιφέρεια πρέπει να εξαντλήσει τις δικές της δυνατότητες για τον καθαρισμό των ρεμάτων, γιατί πολλές φορές έχουμε αυτά τα βίαια καιρικά και κλιματολογικά φαινόμενα, αλλά δεν έχουμε ίσως λάβει σε πολλές των περιπτώσεων την απαραίτητη πρόνοια να υπάρχει καθαρισμός και των ρεμάτων, αλλά και των δικτύων αποχέτευσης των δήμων, για να μπορεί να διευκολύνεται η απορροή των υδάτων.

Έγινε μια πολύ καλή συζήτηση, κύριε συνάδελφε, χθες με όλους τους ανθρώπους της περιοχής, σε ένα κλίμα αμοιβαίας κατανόησης και νομίζω ότι πολύ σύντομα, τις επόμενες ημέρες, θα υπάρξουν συγκεκριμένες πρωτοβουλίες από την Κυβέρνηση.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Τον λόγο έχει ο κ. Λαμπρούλης για τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Και στις συγκεκριμένες καταστροφές στο Νομό Τρικάλων, κύριε Πρόεδρε, κύριε Υπουργέ, όπως και στην υπόλοιπη Ελλάδα, το τελευταίο διάστημα αναδεικνύονται ξεκάθαρα -το γνωρίζετε πολύ καλά και εσείς νομίζω ότι συμφωνείτε σ’ αυτό- οι τραγικές ελλείψεις σε υποδομές αντιπλημμυρικής προστασίας, αλλά και οι ελλείψεις συντήρησης, όπως προείπα, καθαρισμού των ρεμάτων, των καναλιών, των ποταμών, που αποτελούν παράγοντες που συντελούν πάντα στις καταστροφές. Έτσι έγινε και στη συγκεκριμένη περίπτωση στο Νομό Τρικάλων.

Δείτε το εξής: Η τοπική διοίκηση α΄ και β΄ βαθμού πότε πήρε κονδύλια γι’ αυτά τα πράγματα; Σημειωτέον ότι τα κονδύλια είναι ελλιπέστατα, πετσοκομμένα, αλλά πότε πήραν κονδύλια, για να προχωρήσουν –ας το πω έτσι- έστω στον όποιον καθαρισμό, στη συντήρηση κλπ. των έργων υποδομής;

Εξάλλου, δεν είναι η πρώτη φορά που σημειώνονται πλημμύρες, ειδικά στις παραπήνειες περιοχές του Νομού Τρικάλων. Είπα και στην πρωτολογία μου τι έγινε πριν από τρεις μήνες. Και δεν είναι μόνο το τι έγινε πριν από τρεις μήνες, αλλά και πέρυσι, πρόπερσι. Χρόνια τώρα η ίδια ιστορία επαναλαμβάνεται στην ίδια περιοχή.

Τεράστιες και εγκληματικές, κύριε Πρόεδρε, είναι οι ευθύνες όλων των έως τώρα κυβερνήσεων και των τοπικών αρχών, που μονίμως τοποθετούν τα ζωτικής σημασίας αντιπλημμυρικά έργα εκτός προτεραιοτήτων, στο όνομα των εκτάκτων αναγκών της δημοσιονομικής προσαρμογής, των δυνατοτήτων -όπως λένε- της κοινωνίας, αλλά και με γνώμονα την επιλεξιμότητα των έργων. Αυτό γίνεται.

Και βέβαια, οι τραγικές συνέπειες από τις καταστροφές έρχονται να προστεθούν στην πολιτική φορολεηλασίας των λαϊκών στρωμάτων, τα οποία αναγκάζονται να πληρώνουν και να ξαναπληρώνουν για να υλοποιηθούν έργα, τα οποία όμως έχουν τι κριτήριο; Το πού και ποιος θα επενδύσει για να κερδοφορήσει, τα συμφέροντα δηλαδή των επιχειρηματιών και των μονοπωλίων και σ’ αυτόν τον τομέα.

Θεωρούμε απαραίτητο, χωρίς καμμία άλλη καθυστέρηση, εφόσον βρισκόμαστε στις αρχές του φθινοπώρου, πως θα πρέπει να προχωρήσει άμεσα η ενίσχυση και η συντήρηση των όποιων αντιπλημμυρικών υποδομών, καθώς και η εκπόνηση ολοκληρωμένου σχεδίου προληπτικής προστασίας του πληθυσμού απέναντι σε έντονα καιρικά φαινόμενα. Και το λέω με αφορμή τον Νομό Τρικάλων. Όχι μόνο στη Θεσσαλία, αλλά σε όλη την επικράτεια θα πρέπει να ισχύει αυτό. Να υπάρξει σχέδιο προληπτικής προστασίας του πληθυσμού απέναντι σε έντονα καιρικά φαινόμενα και κυρίως, να γίνει η κατασκευή των απαραίτητων και αναγκαίων αντιπλημμυρικών και εγγειοβελτιωτικών έργων, όπως είπα.

Υπάρχουν ακραία καιρικά φαινόμενα. Δεν μπορούμε, όμως, να τα ρίχνουμε όλα στα ακραία καιρικά φαινόμενα, στον καιρό, στην κακή μας τη μοίρα και πάει λέγοντας. Συμφωνείτε ή όχι ότι σήμερα υπάρχουν οι σύγχρονες δυνατότητες της τεχνολογίας και της επιστήμης, ώστε να προβλέπονται και να αντιμετωπίζονται αντίστοιχα αυτά τα φαινόμενα; Αυτό μπορεί να ισχύσει τουλάχιστον ως προς την πρόβλεψη. Παράλληλα, υπάρχουν οι δυνατότητες που δίνουν η επιστήμη, η τεχνολογία και το έμπειρο εργατοτεχνικό προσωπικό, που έχουμε και στη χώρα μας για την κατασκευή των αντίστοιχων αναγκαίων έργων. Υπάρχουν αυτές οι δυνατότητες. Κονδύλια δεν υπάρχουν, κονδύλια δεν δίνετε. Και βεβαίως, ο λαός υποφέρει και πληρώνει τα αποτελέσματα αυτών των πολιτικών.

Να, γιατί εμείς ως Κομμουνιστικό Κόμμα, καλούμε τους αγρότες της περιοχής, τα λαϊκά στρώματα, να οργανώσουν την πάλη τους και να διεκδικήσουν μία άμεση λύση, για μέτρα και αντιπλημμυρικής προστασίας, ιδιαίτερα βεβαίως στις περιοχές που έχουν εντοπισμένα προβλήματα, πέρα από μέτρα άμεσης ανακούφισης.

Είπατε, για παράδειγμα, ότι θα δοθεί ένα έκτακτο βοήθημα, τα 600 ευρώ δηλαδή για τις οικοσκευές. Αυτό προβλέπει ο νόμος. Και σαν δοθεί το έκτακτο βοήθημα, το επόμενο δίμηνο, τρίμηνο, τι θα γίνει; Να πάρει, για παράδειγμα, τις οικοσκευές να τις κάνει τι; Πού να τις βάλει; Σε ποια σπίτια; Στα κατεστραμμένα σπίτια; Τα χωριά εκεί ρημάχτηκαν όλα, ειδικά τα ορεινά στη περιοχή της Καλαμπάκας. Στέκονται στον αέρα. Έπεσαν οι τοίχοι. Έπεσαν τα σπίτια. Πού να μπουν; Άρα, δεν πρέπει να μεριμνήσει το κράτος για τη στέγασή τους, πρώτον; Δεν πρέπει να πάρει μέτρα; Εμείς προτείναμε μέτρα και στην ερώτηση -να μην τα επαναλαμβάνω- για τα ζητήματα που αφορούν ενδεχομένως το «πάγωμα» των δανείων τους, των εισφορών τους, όλα αυτά τα φορολογικά μέτρα που επιβαρύνουν βεβαίως και αυτές τις κατηγορίες.

Παράλληλα, σε ό,τι αφορά το αγροτικό κομμάτι, βεβαίως θα μου πείτε ότι είστε αναρμόδιο Υπουργείο, αλλά υπάρχουν και καταστροφές στην αγροτική παραγωγή, σε ζωικό κεφάλαιο κ.λπ., οι οποίες πρέπει να αποζημιωθούν. Κι εδώ μπαίνει ένα ζήτημα, που το αναδεικνύουμε συνεχώς και οι ίδιοι οι αγρότες το διεκδικούν, κατά πόσο θα πρέπει να αποζημιωθούν για τις ζημιές –διότι οι αποζημιώσεις είναι για συγκεκριμένες κατηγορίες- οι αγροτοκτηνοτρόφοι από τον ΕΛΓΑ. Εμείς λέμε 100%. Ενώ χαρατσώνονται οι αγρότες και πληρώνουν στον ΕΛΓΑ, δεν έχουν αντίστοιχες απολαβές για τις αποζημιώσεις της παραγωγής τους όταν πλήττονται.

Σε αυτήν την κατεύθυνση εμείς καλούμε και τον λαό των Τρικάλων, τους αγρότες, τους εργαζόμενους, να διεκδικήσουν μέτρα αναγκαία, που να απαντούν στις σύγχρονες ανάγκες τους.

Καταθέτω και σχετικό υπόμνημα της Ομοσπονδίας Αγροτικών Συλλόγων Νομού Τρικάλων «Η Άνοιξη».

Ευχαριστώ πολύ, κύριε Πρόεδρε.

(Στο σημείο αυτό ο ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε συνάδελφε, το Κομμουνιστικό Κόμμα μάς έχει συνηθίσει να έχει μέτρο στον λόγο του, χωρίς υπερβολές. Σήμερα, νομίζω ότι δεν το τηρήσατε. Και ήρθατε και λίγο χωρίς καλή ενημέρωση.

Εγκαίρως το Υπουργείο χρηματοδότησε και την Περιφέρεια και τον Δήμο Τρικκαίων και τον Δήμο Πύλης για προληπτικές παρεμβάσεις. Αυτό είναι το πρώτο.

Δεύτερον, στη σύσκεψη που έγινε χθες δεν κατετέθη άποψη ότι υπήρξαν καταστροφές σε σπίτια.

Τρίτον, το Υπουργείο Οικονομικών, ο κ. Αλεξιάδης, ήδη έχει προβεί στις αναγκαίες διαδικασίες και υπουργικές αποφάσεις, με τις οποίες σε κάθε περιοχή που κηρύσσεται σε κατάσταση έκτακτης ανάγκης θα διευκολύνονται τα προβλήματα των μικρομεσαίων επιχειρήσεων που υφίστανται ζημίες.

Ήδη, λοιπόν, πρέπει να σας πω –και πρέπει να λέμε και τα καλά- ότι διαπιστώθηκε χθες στη συζήτηση ότι υπήρξε ένας συντονισμός διά του Υπουργείου Πολιτικής Προστασίας, το οποίο εγκαίρως, πρέπει να σας πω, ενημερώνει για τον ερχομό καιρικών φαινομένων. Υπήρξε, λοιπόν, ένας συντονισμός, μπορώ να πω, και της περιφέρειας και των δήμων, ώστε να περιοριστούν οι επιπτώσεις αυτών των φαινομένων.

Ήδη το Υπουργείο έχει αποστείλει μια προειδοποίηση σε όλες τις περιφέρειες, σε όλους τους δήμους, αλλά και στη Διεύθυνση Εγγείων Βελτιώσεων να προβούν στις αναγκαίες πρόνοιες, ώστε όλα αυτά τα δίκτυα που σχετίζονται με την απορροή των υδάτων να έχουν την απαραίτητη παρακολούθηση και φροντίδα. Άρα, πρέπει να είμαστε και λίγο κοντά στην πραγματικότητα. Εγώ κατανοώ την αγωνία. Από εκεί και πέρα, όμως, πρέπει να δεχθείτε τουλάχιστον αυτά που γίνονται και να τα αναγνωρίζουμε. Νομίζω ότι σ’ ένα τέτοιο πνεύμα κινούμαστε και στην περιοχή των Τρικάλων.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Επειδή στις 12.00΄ ο Υπουργός κ. Αποστόλου έχει ένα πολύ σημαντικό ραντεβού με έναν ξένο παράγοντα, θα ήθελα να παρακαλέσω την κ. Χριστοφιλοπούλου να αναπτύξει την επίκαιρη ερώτησή της όσο γίνεται πιο συνοπτικά και με αυστηρότητα, ώστε να μην την αναβάλλουμε. Όπως επίσης, θα παρακαλέσω και τον Υπουργό κ. Κουρουμπλή να απαντήσει με πολύ μεγάλη οικονομία χρόνου, για να προλάβει ο Υπουργός να πάει στο ραντεβού του.

Θα σας παρακαλούσα, χωρίς να σας κόψω το χρόνο -όσο χρόνο δικαιούστε θα τον έχετε- να είστε σύντομη.

Προχωρούμε στην έβδομη με αριθμό 1190/29-8-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Εσωτερικών και Διοικητικής Ανασυγκρότησης,σχετικά με τον αποκλεισμό χιλιάδων παιδιών από τους παιδικούς σταθμούς της χώρας.

Στην ερώτηση θα απαντήσει ο Υπουργός κ. Παναγιώτης Κουρουμπλής.

Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, βρισκόμαστε στα μέσα Σεπτεμβρίου και η κατάσταση δεν έχει βελτιωθεί στους βρεφικούς και παιδικούς σταθμούς, στα Κέντρα Δημιουργικής Απασχόλησης Παιδιών και στα Κέντρα Δημιουργικής Απασχόλησης Παιδιών με Αναπηρίες. Αυτή η κατάσταση δείχνει κάτι θα έλεγα ανησυχητικό, ανησυχητικό για το κράτος, για την κοινωνία μας και πάνω από όλα για τους γονείς και τα παιδιά.

Ένα στα τρία παιδιά δεν μπορεί να βρει θέση γιατί οι αιτήσεις έχουν απορριφθεί. Άρα υπάρχει ένας μεγάλος αριθμός, γύρω στις τριάντα έξι χιλιάδες παιδιά, που δεν έχουν εγκριθεί οι αιτήσεις τους για να έχουν το περίφημο voucher.

Όμως και από τους κατόχους του voucher, κύριε Υπουργέ, το οποίο εσείς, η Κυβέρνησή σας δηλαδή, το Υπουργείο Εργασίας συγκεκριμένα θεσμοθέτησε και έθεσε σε εφαρμογή, από τα ογδόντα τέσσερις χιλιάδες πεντακόσια voucher πόσα έχουν πραγματικά αξιοποιηθεί; Πόσα, κύριε Υπουργέ, έχουν μπορέσει να βρουν ανταπόκριση; Πόσοι γονείς έχουν μπορέσει να βρουν θέση για τα παιδιά τους από τους ογδόντα τέσσερις χιλιάδες πεντακόσιους;

Είναι πολλές χιλιάδες, κύριε Πρόεδρε. Είναι πάνω από δέκα χιλιάδες, όπως λένε οι πληροφορίες μας και παρακαλώ τον Υπουργό να δώσει στη Βουλή των Ελλήνων τα στοιχεία ότι έχουμε πάνω από δέκα χιλιάδες κατόχους, δικαιούχους voucher οι οποίοι δεν μπορούν να βρουν θέση, διότι υπάρχουν περιοχές της χώρας που έχουν δοθεί περισσότερα voucher -να τα πούμε κουπόνια στην ελληνική γλώσσα- για παιδικούς και βρεφονηπιακούς σταθμούς από όσες δομές δημόσιες, δημοτικές και ιδιωτικές έχει η συγκεκριμένη περιοχή.

Αυτοί οι άνθρωποι δικαιούνται, αλλά δεν μπορούν να βρουν θέση, ενώ υπάρχουν κι άλλοι -κι εμείς έχουμε προτείνει λύσεις στη Δημοκρατική Συμπαράταξη- των οποίων έχουν απορριφθεί οι αιτήσεις. Και υπάρχουν κενές θέσεις αυτή τη στιγμή σε μια σειρά από δήμους και μάλιστα σε δήμους σε περιοχές εργατικές, περιοχές ανθρώπων μεσαίας και χαμηλότερων εισοδηματικών τάξεων, που έχουν πολύ μεγάλη ανάγκη τις υπηρεσίες αυτές, και τις έχουν ανάγκη και τα παιδιά και τις έχουν ανάγκη και οι γονείς. Γιατί γνωρίζετε πάρα πολύ καλά, κύριε Υπουργέ, πόσο σημαντικό είναι το ζήτημα της φροντίδας και της προσχολικής εκπαίδευσης.

Παρακαλώ, λοιπόν, να μας δώσετε τα στοιχεία. Πώς είναι αυτή τη στιγμή η κατάσταση; Και ως συντονίζον Υπουργείο -γι’ αυτό και αποτάθηκα σε εσάς, είστε το συντονίζον Υπουργείο- πώς θα λύσετε το πρόβλημα;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Χριστοφιλοπούλου.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Θέλω, κύριε Πρόεδρε, να ευχαριστήσω ιδιαίτερα την κ. Χριστοφιλοπούλου για την ερώτηση. Είναι πολύ ενδιαφέρουσα ερώτηση θα έλεγα. Όμως θα ήθελα να την παρακαλέσω στη δευτερολογία της να μου πει το 2014 πόσες χιλιάδες παιδιά μπήκαν στους παιδικούς σταθμούς.

Κυρία Χριστοφιλοπούλου, πράγματι δέκα χιλιάδες voucher δεν έχουν καλυφθεί, γιατί δεν υπάρχουν δομές. Όμως το ερώτημα έπρεπε να το θέσετε στον εαυτό σας. Γιατί δεν υπάρχουν δομές; Φταίει η Κυβέρνηση αυτή;

Ξέρετε, κυρία Χριστοφιλοπούλου, πόσα ΚΔΑΠ ΑΜΕΑ υπάρχουν στη χώρα; Στους τριακόσιους είκοσι πέντε δήμους υπάρχουν μόνο τριάντα ή σαράντα. Γιατί δεν υπάρχουν στους άλλους δήμους; Φταίει αυτή η Κυβέρνηση; Έγινε χθες δηλαδή και κλείσανε; Ξέρετε πόσα ΚΔΑΠ υπάρχουν στη χώρα; Έχετε πληροφόρηση πόσοι δήμοι δεν έχουνε ΚΔΑΠ, κυρία Χριστοφιλοπούλου; Μήπως τα έκλεισε αυτή η Κυβέρνηση;

Ακριβώς οι δέκα χιλιάδες voucher που δεν βρίσκουν ούτε καν σε ιδιωτικούς σταθμούς στην Περιφέρεια θέσεις είναι η τραγική εικόνα της χώρας. Αυτή είναι η τραγική εικόνα της χώρας.

Εγώ θέλω να σας πω και να το καταγράψετε αυτό και να το κρατήσετε, ότι στον επόμενο χρόνο δεν θα υπάρχει δήμος χωρίς ΚΔΑΠ ΑΜΕΑ και χωρίς ΚΔΑΠ. Να είμαστε καθαροί και σαφείς.

Τώρα, λοιπόν, μου είπατε για τις τριάντα έξι χιλιάδες, αφού, βέβαια, περιμένω να μου πείτε πόσα παιδιά είχαν μπει το 2014 -όχι το 1914, το προχθεσινό ΄14, πριν από δύο χρόνια- για να συνεννοηθούμε ακριβώς.

Το 2014 πόσα χρήματα είχαν δοθεί; Είχαν δοθεί 170 εκατομμύρια από το ΕΣΠΑ και 12 εκατομμύρια από το Πρόγραμμα Δημοσίων Επενδύσεων, δηλαδή από εθνικά χρήματα. Τι κάνατε ως καλοί αλχημιστές τότε; Πήρατε τα λεφτά εμπροσθοβαρώς όλου του προγράμματος της εξαετίας, με συνέπεια το 2015 να πρέπει η Κυβέρνηση, για να καλύψει αυτές τις ανάγκες, να διαθέσει από τα 12 εκατομμύρια, που διετέθησαν το 2014 για την κάλυψη των αναγκών από το Πρόγραμμα Δημοσίων Επενδύσεων, 54 εκατομμύρια και το 2016, φέτος, 93 εκατομμύρια από το Πρόγραμμα Δημοσίων Επενδύσεων. Αυτά τα λέω για να δούμε πώς ιεραρχεί κανείς τις ανάγκες και τις επιλογές.

Το 2000, λοιπόν, έγιναν οι προδιαγραφές των ΚΔΑΠ. Σας ρωτώ: Έχετε υπ’ όψιν σας αν υπάρχει κανονισμός στα ΚΔΑΠ ακόμη; Πέρασαν δεκαέξι χρόνια από τότε.

Τα υπόλοιπα θα τα πω στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κύριε Υπουργέ.

Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, δεν απαντήσατε. Κάνετε ακόμη αντιπολίτευση στην αντιπολίτευση Δικαίωμά σας! Δεν απαντήσατε πώς θα λύσετε το πρόβλημα και σας θυμίζω ότι είστε Κυβέρνηση.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Θα σας απαντήσω τώρα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Θέλω, επίσης, να σας θυμίσω ότι το 1999 επί κυβερνήσεως ΠΑΣΟΚ άλλαξε ο κανονισμός της Ευρωπαϊκής Επιτροπής για να μπορέσει να χρηματοδοτηθεί η χώρα για πρώτη φορά και ιδρύθηκαν για πρώτη φορά παιδικοί και βρεφονηπιακοί σταθμοί και ΚΔΑΠ και ΚΔΑΠ-ΜΕΑ σε όλη τη χώρα.

Πέρα από αυτό, όμως -και δεν θα μπω στην, αν θέλετε, παγίδα να αρχίσουμε να κάνουμε καλλιστεία εδώ πέρα για το ποιος έκανε τα περισσότερα- πάμε στο σημερινό, αφού σας πω εν τάχει ότι το 2014 το 17% δεν βρήκε θέση και απορρίφθηκε και το 2013 το 16%. Φέτος, το 30%! Με τις υγείες σας!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Πείτε μου πόσες χιλιάδες παιδιά μπήκαν στους παιδικούς σταθμούς.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ηρεμήστε και ακούστε. Πάμε παραπέρα.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, στην τοποθέτησή σας να μιλήσετε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Καλείστε, λοιπόν, να μου εξηγήσετε γιατί δεν ακούσατε -όχι αν ακούσατε τις δικές μας προτάσεις, γιατί, όπως είπαμε, κάνετε αντιπολίτευση στην αντιπολίτευση- τις προτάσεις της Κεντρικής Ένωσης Δήμων Ελλάδος -ήταν ομόφωνες δε, όλων των παρατάξεων- που σας έλεγαν ότι το προηγούμενο σύστημα αυστηρής μοριοδότησης, που επικέντρωνε στην τοποθέτηση παιδιών στις υπάρχουσες δομές, ήταν ένα πολύ καλύτερο σύστημα και δεν δημιούργησε τα προβλήματα που δημιουργεί το σύστημα voucher, που η δική σας Κυβέρνηση έφερε και έφερε αυτό το αλαλούμ. Εκεί απαντήστε.

Απαντήστε αυτήν τη στιγμή στις μητέρες, σε δήμους εργατικούς, όπως ο Δήμος Αχαρνών, όπως οι δήμοι σε όλες τις επαρχίες τις ελληνικές, όπου υπάρχει -κύριε Υπουργέ, θέλω να με ακούσετε- υπερπληθώρα δομών. Υπάρχουν ΚΔΑΠ, υπάρχουν ΚΔΑΠ ατόμων με αναπηρίες και υπάρχουν και παιδικοί σταθμοί και έχουν κενές θέσεις, κύριε Πρόεδρε. Εσείς πετάτε την μπάλα και κάνετε καινούρια. Κάντε τα. Εμείς θα σας πούμε μπράβο, γιατί δεν θα λαϊκίσουμε ούτε θα μηδενίσουμε.

Το έργο που ξεκινήσαμε εμείς, αν το συνεχίσετε και φέρετε περισσότερα ΚΔΑΠ και περισσότερους παιδικούς σταθμούς, εγώ η ίδια, κύριε Υπουργέ, θα έλθω και θα σας πω: «Μπράβο, κάντε το».

Κάντε το, λοιπόν, αλλά απαντήστε μου. Αυτήν τη στιγμή υπάρχουν παιδιά, που ζητούν θέση. Υπάρχουν άδειες θέσεις. Και δεν είναι μόνο αυτό. Τους αφήνετε με αυτό το σύστημα βορά στους ιδιώτες. Πώς τους αφήνει η Κυβέρνηση της δήθεν Αριστεράς βορά στους ιδιώτες;

Θα σας εξηγήσω, λοιπόν. Με το προηγούμενο σύστημα το έπαιρνε ο ιδιώτης το παιδί ήθελε δεν ήθελε, με το σύστημα αυτό της αυστηρής μοριοδότησης χωρίς voucher.

Τώρα ο ιδιώτης τι λέει, κύριε Πρόεδρε; Προτείνει στον γονιό: «Μήπως θέλεις να το πάρει το σχολικό λεωφορείο;». «Όχι, δεν χρειάζομαι σχολικό λεωφορείο. Θα το πάω εγώ το παιδί μου». «Μήπως μπορείς να μπεις στο «Θεατρική Αγωγή»; Κοστίζει 80 ευρώ». «Όχι, δεν θέλω. Θέλω σκέτο αυτό με το «voucher»». «Θα σου απαντήσουμε. Δεν ξέρουμε αν έχουμε θέσεις».

Γίνονται έρμαια στους ιδιώτες οι γονείς με το σύστημα voucher. Το ξέρετε. Τα έχετε κάνει -να μην πω πως τα έχετε κάνει- χάλια στο Υπουργείο Εργασίας. Σας το απευθύνω. Μπορεί να μην είναι προσωπικές σας οι ευθύνες, αλλά πρέπει να δείτε ως συντονίζον Υπουργείο, πώς θα λύσετε το πρόβλημα! Αφήστε, λοιπόν, το παρελθόν και κοιτάξτε το σήμερα, γιατί είστε μέρος του παρελθόντος.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Κύριε Υπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Δεν μου απαντήσατε, κυρία Χριστοφιλοπούλου, πόσα παιδιά πήγαν το 2014.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εγώ ρωτάω. Εσείς απαντάτε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Δεν μου απαντήσατε, για να καταλάβουμε ποιος πετάει τη μπάλα στην εξέδρα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εσείς είστε Κυβέρνηση. Εγώ ρωτάω ως Αντιπολίτευση.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Να μου ξανακάνετε την ερώτηση σε δέκα ημέρες, για να πάρετε την απάντηση για το πόσα παιδιά θα πάνε τελικώς σε παιδικούς σταθμούς. Διότι οι δέκα χιλιάδες θέσεις voucher που δεν έχουν καλυφθεί θα δοθούν σε γονείς σε περιοχές που υπάρχουν δομές και μπορούν να τακτοποιηθούν. Και αυτό γίνεται αυτή τη στιγμή, σε συνεργασία με την Κεντρική Ένωση Δήμων και Κοινοτήτων. Ούτε αυτό το γνωρίζετε.

Θα σας πω και κάτι ακόμη, αφού δεν μου απαντάτε εσείς: Φέτος πηγαίνουν τέσσερις χιλιάδες περισσότερα παιδιά από ό,τι πήγαν το 2014 και το 2015, χωρίς να αρνούμαι και να ωραιοποιώ την κατάσταση λέγοντας ότι έχουμε καλύψει όλες τις ανάγκες.

Το σύστημα αυτό που εφαρμόσαμε, κυρία Χριστοφιλοπούλου, είναι δίκαιο, διότι δεν ευνοεί αυτούς που ευνοούνταν πάντοτε αλλά εκείνους που έχουν πραγματικές ανάγκες. Είναι η πρώτη φορά στη χώρα που καλύφθηκαν οι ανάγκες όσων είναι κάτω από το όριο της φτώχειας. Άρα είναι δίκαιο και διαφανέστατο.

Επίσης, δεν μας είπατε, εσείς που κλαίτε εύκολα, πώς πληρώνονταν οι εργαζόμενοι και πώς θα πληρώνονται τώρα κάθε μήνα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εμείς κλαίμε; Ο κ. Σπίρτζης κλαίει!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Δεν μας είπατε και κάτι ακόμα: Γιατί δεν στεγάσατε τα ΚΔΑΠ στα σχολεία, κυρία Χριστοφιλοπούλου, που ήσασταν και Υπουργός Παιδείας; Εμείς θα στεγάσουμε τις απογευματινές ώρες τα ΚΔΑΠ στα σχολεία.

Αντί λοιπόν στα σχολεία τα απογεύματα να γίνεται αυτό που ξέρετε και εσείς και εγώ, θα στεγάζουν τα Κέντρα Δημιουργικής Απασχόλησης. Αυτό που δεν κάνατε ή δεν σκεφτήκατε να κάνετε, θα το κάνουμε τώρα εμείς. Όπως θα κάνουμε και τον νέο Κανονισμό, γιατί δεν μπορούν να λειτουργούν αυτά τα κέντρα χωρίς Κανονισμό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** «Θα», «θα», όλο «θα»!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Διότι είναι κέντρα που επιδρούν στον χαρακτήρα των παιδιών σε μια ευαίσθητη ηλικία.

Αυτά, λοιπόν, κάνουμε και στο τέλος θα πρέπει κάποια στιγμή να μου απαντήσετε πόσα ΚΔΑΠ υπάρχουν στη χώρα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εσείς απαντάτε. Εγώ ρωτάω. Εσείς είστε Κυβέρνηση.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Επίσης, να μου πείτε πόσα ΚΔΑΠ για ΑΜΕΑ υπάρχουν, για να δούμε τη δουλειά που κάνατε δεκαπέντε χρόνια όντας στα υπουργεία.

Να είστε καλά!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εσείς να είστε καλά και να απαντάτε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Προχωρούμε στην τέταρτη με αριθμό 1247/12-9-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτηπρος τον ΥπουργόΑγροτικής Ανάπτυξης και Τροφίμων,σχετικά με τον αποκλεισμό από την συνδεδεμένη ενίσχυση, με κριτήριο το άπιαστο όριο των 120 κιλών γάλα ανά ζώο, για χιλιάδες κτηνοτρόφους με εγχώριες φυλές εντατικής βοσκής.

Στην ερώτηση θα απαντήσει ο Υπουργός κ. Ευάγγελος Αποστόλου.

Κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Κύριε Πρόεδρε, μετά από περιπέτεια σχεδόν σαράντα ημερών, έρχεται αυτή η ερώτηση να συζητηθεί στη Βουλή.

Κύριε Υπουργέ, μεταφέρουμε την απόγνωση και την αγωνία χιλιάδων φτωχομεσαίων κτηνοτρόφων, ιδιαίτερα κτηνοτρόφων ορεινών και μειονεκτικών περιοχών που βιώνουν τις συνέπειες της αντιαγροτικής πολιτικής της Ευρωπαϊκής Ένωσης, που και εσείς εφαρμόζετε με ευλάβεια.

Πάνω σε αυτή τη βάρβαρη πολιτική που βιώνουν οι κτηνοτρόφοι, ήρθε να προστεθεί και η συνδεδεμένη ενίσχυση, που την έχασε σχεδόν το σύνολο αυτών των κτηνοτρόφων, που είναι σε αυτές τις περιοχές και εκτρέφουν ντόπιες φυλές.

Τι έγινε; Βάλατε όριο έξι τόνους σε ορεινές περιοχές και δέκα σε πεδινές, αλλά ταυτόχρονα βάλατε και το άπιαστο όριο των εκατόν είκοσι κιλών ανά ζώο. Από αυτό το μέτρο έχουν πληγεί ιδιαίτερα οι αιγοτρόφοι, γιατί αυτοί αρμέγουν –και το ξέρετε πολύ καλά- όχι περισσότερο από δύο με τρείς μήνες. Επομένως, δεν πιάνονται αυτά τα κιλά.

Επίσης, δεν πήρατε καθόλου υπ’ όψιν σας, κύριε Υπουργέ, ότι τα προηγούμενα χρόνια ο καταρροϊκός πυρετός θέρισε τα κοπάδια σχεδόν σε όλη τη χώρα, με αποτέλεσμα να έχουμε και απώλεια των ζώων, αλλά πολύ περισσότερο να έχουμε μειωμένη παραγωγή στους κτηνοτρόφους.

Εκτός από τα άλλα, βάζετε και μια προϋπόθεση, τα ποιοτικά χαρακτηριστικά, το μικροβιακό φορτίο του γάλακτος. Εμείς συμφωνούμε απόλυτα. Αυτό είναι συνδεδεμένο και με την υγεία του λαού.

Όμως για να δούμε αν υπάρχουν αυτές οι προϋποθέσεις σε αυτούς τους κτηνοτρόφους ορεινών περιοχών, γιατί αυτό προϋποθέτει αρμεκτικά και προϋποθέτει ηλεκτρικό ρεύμα.

Κύριε Υπουργέ, το ξέρετε πάρα πολύ καλά ότι σε αυτές τις περιοχές δεν υπάρχουν δίκτυα της ΔΕΗ, με αποτέλεσμα να μην μπορούν αυτοί οι κτηνοτρόφοι να εγκαταστήσουν αρμεκτικά. Και αν αποφασίσουν να το κάνουν μόνοι τους, μιλάμε για ένα κόστος το οποίο είναι δυσβάσταχτο. Δεν μπορούν να το πληρώσουν, γιατί μιλάμε για ποσό των 20.000 και 30.000 ευρώ, ανάλογα με τις αποστάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε την ερώτηση, κύριε συνάδελφε, γιατί ο Υπουργός έχει πίεση χρόνου, όπως σας είπα στην αρχή.

**ΝΙΚΟΛΑΟΣ ΜΩΡΑΪΤΗΣ:** Εντάξει, κύριε Πρόεδρε, αλλά μιλάμε μετά από σαράντα μέρες.

Κύριε Υπουργέ, τα όργανα, βέβαια, άρχισαν για τους αγρότες. Χθες υπήρξε μια συμφωνία μεταξύ Κυβέρνησης και «κουαρτέτου» και μιλάμε για τριπλασιασμό των ασφαλιστικών εισφορών για την υγεία ανάμεσα στα άλλα, τον ΕΝΦΙΑ στα μαντριά και όλα τα άλλα τα οποία πλήττουν τη φτωχομεσαία αγροτιά.

Εμείς ρωτάμε το εξής -βέβαια, θα μιλήσω γι’ αυτό και στη δευτερολογία μου- για τις σταυλικές εγκαταστάσεις και να δώσετε απάντηση, κύριε Υπουργέ: Μας είπατε χθες στην επιτροπή ότι θα έρθει μια τροπολογία την επόμενη βδομάδα για παράταση των αδειών για τις σταυλικές εγκαταστάσεις. Εμείς συμφωνούμε απόλυτα. Όμως θα σας πω ότι δεν είναι μόνο η παράταση. Ζητάμε να γίνει δωρεάν αδειοδότηση και ηλεκτροδότηση. Είναι σοβαρό ζήτημα για να μην αφανιστούν αυτοί οι φτωχομεσαίοι κτηνοτρόφοι.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, ο ετήσιος προϋπολογισμός της συνδεδεμένης ενίσχυσης αιγοπρόβειου κρέατος των ορεινών περιοχών το 2015 ανερχόταν στα 22 εκατομμύρια ευρώ, τα οποία καταβλήθηκαν στο σύνολό τους στους δικαιούχους κτηνοτρόφους. Δηλαδή, οι κτηνοτρόφοι των ορεινών μειονεκτικών περιοχών, στους οποίους αναφέρεστε, αξιοποίησαν πλήρως τα πλεονεκτήματα της συνδεδεμένης ενίσχυσης, γιατί πληρούσαν στο σύνολό τους τα κριτήρια και τις προϋποθέσεις που ορίζονται από τον σχετικό Κανονισμό και από το εθνικό πλαίσιο. Και αυτά είναι η παραγωγή ποιοτικών προϊόντων και η διατήρηση παραγωγικών ζώων. Έκλεισε αυτή η χρονιά.

Τι κάνουμε τώρα εμείς την επόμενη χρονιά; Αξιοποιώντας πλήρως τη δυνατότητα τροποποίησης των όρων χορήγησης της συνδεδεμένης ενίσχυσης προς όφελος των αιγοπροβατοτρόφων των συγκεκριμένων ορεινών μειονεκτικών περιοχών από το 2017, στείλαμε τεκμηριωμένες προτάσεις στην Ευρωπαϊκή Επιτροπή, ούτως ώστε από το νέο έτος η εφαρμογή τους να είναι άμεση.

Για παράδειγμα, μειώσαμε το όριο των εκατόν είκοσι κιλών σε εκατό κιλά ανά ζώο. Αυτό ήταν κάτι που μας δημιουργούσε πρόβλημα. Βεβαίως, με την πρότασή μας ορθολογικοποιούμε περισσότερο τις σχετικές κατανομές, γιατί έχουμε ως στόχο, πέραν της υπηρέτησης των συγκεκριμένων στρατηγικών επιλογών που έχουμε ειδικά για την κτηνοτροφία, να υπηρετήσουμε και την απορροφητικότητα.

Δίνουμε ιδιαίτερο βάρος στην κτηνοτροφία. Ενισχύουμε το ζωικό κεφάλαιο. Στα αιγοπρόβατα, από 5 και 7 ευρώ που είναι σήμερα, ανεβάζουμε το ποσό στα 11 ευρώ ανά ζώο, δηλαδή διπλασιάζουμε την ενίσχυση. Ανεβάζουμε το ποσό από τα 22 εκατομμύρια στα 51 εκατομμύρια ευρώ.

Επιπλέον, αυξάνουμε το διαθέσιμο ποσό για τις πρωτεϊνούχες καλλιέργειες, διότι γνωρίζετε ότι το μεγάλο πρόβλημα της κτηνοτροφίας είναι οι ζωοτροφές και ανεβάζουμε το ποσό από τα 7 εκατομμύρια στα 33 εκατομμύρια ευρώ. Δηλαδή φυτά, μηδική, ψυχανθή, τριφύλλι εντάσσονται όλα σε αυτή τη διαδικασία, πράγμα που σημαίνει ότι εμμέσως ενισχύεται η κτηνοτροφία με πολύ περισσότερα χρήματα. Έτσι, ενώ είχαμε προηγουμένως συνολικά γύρω στα 62, 63 εκατομμύρια ευρώ, πάμε τις συνδεδεμένες ενισχύσεις στη ζωική παραγωγή στα 124 εκατομμύρια ευρώ, ανατρέποντας τη σχέση «67% ζωική παραγωγή-33% φυτική παραγωγή».

Και επειδή αναφερθήκατε στις πεδινές εκτροφές, τις χρειαζόμαστε, αγαπητέ συνάδελφε και αυτές τις εκτροφές, αλλά τα ποσά που δίνουμε οπωσδήποτε είναι λιγότερα. Πέρυσι δώσαμε 2,2 εκατομμύρια ευρώ και βεβαίως θα το επαναλάβουμε και την επόμενη χρονιά.

Θέλω, όμως, να ξεκαθαρίσω ένα πράγμα προς τους αγρότες, προς τους κτηνοτρόφους: Να γίνει κατανοητό ότι θα επωφεληθούν αυτών των συνδεδεμένων ενισχύσεων, αλλά η ωφέλεια αυτή θα συνδεθεί με την εξυγίανση της διακίνησης των προϊόντων, πράγμα που σημαίνει ότι θα πληρώνονται οι αγρότες τις αντίστοιχες ενισχύσεις, εφ’ όσον βεβαίως υπάρχουν τα αντίστοιχα παραστατικά, γιατί επιτέλους πρέπει να βάλουμε κάποια τάξη, πόσω μάλλον σε έναν χώρο που θέλουμε ιδιαίτερα να τον ενισχύσουμε και αυτό κάνουμε.

**ΠΡΟΕΔΡΕΥΩΝ (Αναστάσιος Κουράκης):** Κύριε Μωραΐτη, έχετε τον λόγο για τη δευτερολογία σας.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, δεν νομίζουμε ότι δεν γνωρίζετε. Συνειδητά παραποιείτε την αλήθεια.

Τα ποσά μπορεί να δόθηκαν, αλλά έμεινε έξω –σας ακούν, βέβαια, τώρα οι κτηνοτρόφοι και μπορούν να βγάλουν συμπεράσματα- η συντριπτική πλειοψηφία των κτηνοτρόφων ορεινών και μειονεκτικών περιοχών. Αυτή είναι η πραγματικότητα. Ιδιαίτερα οι αιγοτρόφοι έμειναν έξω.

Οι κτηνοτρόφοι που βιώνουν σήμερα αυτές τις συνέπειες και είναι σε αφανισμό, παρά αυτά τα οποία λέτε, δεν είναι αντιμέτωποι μόνο με τη συνδεδεμένη ενίσχυση. Ήδη αυτήν τη στιγμή δεν έχουν πάρει ακόμα εκκρεμότητες εξισωτικής αποζημίωσης από το 2013, 2014 και 2015.

Επίσης, βρίσκονται αντιμέτωποι και με άλλα πολύ σοβαρά ζητήματα, που συνδέονται με τις σταβλικές εγκαταστάσεις. Για παράδειγμα, αυτοί που έχουν ενταχθεί στη βιολογική κτηνοτροφία εδώ και πέντε χρόνια έχουν πληρωθεί, κύριε Υπουργέ; Παρ’ ότι έχουν δαπανήσει αρκετά ποσά από το πενιχρό εισόδημά τους, για να πάρουν πιστοποιήσεις από ιδιωτικές εταιρείες για τη βιολογική κτηνοτροφία, μένουν έξω. Για ποιον λόγο; Γιατί υπάρχει διάλυση σε όλα τα δασαρχεία και κτηνιατρεία της χώρας. Και δεν φτάνει παράταση. Εμείς είπαμε ότι συμφωνούμε, άλλωστε με τροπολογία ζητήσαμε να δοθεί παράταση σε ό,τι αφορά τις σταβλικές εγκαταστάσεις. Αν δεν στελεχωθούν τα δασαρχεία, και δέκα χρόνια παρατάσεις να δώσετε, δεν πρόκειται να πάρουν άδειες.

Θα σας πω ένα χαρακτηριστικό παράδειγμα: Στο δασαρχείο της Αμφιλοχίας στην Αιτωλοακαρνανία υπάρχουν χίλιες διακόσιες αιτήσεις εδώ και τρία χρόνια και δεν μπόρεσαν να δώσουν ούτε μία άδεια, γιατί δεν υπάρχει προσωπικό, παρά τις φιλότιμες προσπάθειες των εργαζομένων στα δασαρχεία.

Εμείς ζητάμε, πέρα από την παράταση, αυτοί που έχουν καταθέσει ολοκληρωμένο φάκελο για τη βιολογική κτηνοτροφία να πληρωθούν αμέσως.

Άλλες επιπτώσεις που υφίστανται οι μικρομεσαίοι κτηνοτρόφοι: Ξέρετε, κύριε Υπουργέ, ότι ένα μεγάλο μέρος των κτηνοτρόφων βοοειδών, ιδιαίτερα αυτών που είναι για κρεατοπαραγωγή, δεν μπόρεσαν να πάρουν τη συνδεδεμένη, παρ’ ότι πήγαν έγκαιρα στα κτηνιατρεία και δήλωσαν τις γεννήσεις των ζώων. Τα κτηνιατρεία όντας υποστελεχωμένα δεν μπόρεσαν να τα δώσουν πριν από το τέλος του χρόνου. Γι’ αυτούς πρέπει να δώσετε τη δυνατότητα να υποβάλουν ενστάσεις και όλα αυτά να γίνουν από την αρχή.

Κύριε Υπουργέ, εμείς ξέρουμε καθαρά ότι η βιωσιμότητα της κτηνοτροφίας σκοντάφτει πάνω στην αντιαγροτική, την αντικτηνοτροφική πολιτική της Ευρωπαϊκής Ένωσης, της ΚΑΠ, που πραγματικά στοχεύει στο να ξεκληρίσει τους μικρούς και μεσαίους κτηνοτρόφους, να μαζευτεί γη και ζωική παραγωγή σε λίγα χέρια.

Κύριε Υπουργέ, αυτά τα μέτρα, τα οποία πραγματικά τσακίζουν την κτηνοτροφία, παίρνονται σε μία χώρα που έχει αρνητικό αγροτικό ισοζύγιο, που δαπανά τεράστια ποσά, που αγγίζουν σχεδόν τα 3 δισεκατομμύρια για την εισαγωγή κτηνοτροφικών προϊόντων.

Εμείς θεωρούμε ότι πρέπει οι φτωχομεσαίοι κτηνοτρόφοι, μαζί με τους άλλους εργαζόμενους, να αξιοποιήσουν αυτές τις δυνατότητες, να παλέψουν για μία άλλη πολιτική, για μια πολιτική που να δίνει τις δυνατότητες να καλυφθούν οι σύγχρονες διατροφικές ανάγκες του λαού μας και να μπορούν να επιβιώσουν με αξιοπρέπεια οι κτηνοτρόφοι και οι αγρότες στα χωριά τους και στα χωράφια τους.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Μωραΐτη.

Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, είναι εύκολο να μιλάμε για την κακή αγροτική πολιτική και όντως μπορεί να είχε και είχε αρνητικές συνέπειες για τον αγροτικό χώρο. Μια και μιλήσατε για συνδεδεμένες ενισχύσεις, εγώ σας είπα ότι δόθηκαν όλα τα χρήματα, θα δοθούν του χρόνου σχεδόν διπλάσιες. Ξέρετε ότι αυτοί οι πόροι είναι μέσω της Κοινής Αγροτικής Πολιτικής. Αυτά πρέπει να τα ξεκαθαρίσουμε μεταξύ μας.

Όντως υπήρχαν πάρα πολλά προβλήματα, ιδιαίτερα για τις πληρωμές των αγροτοπεριβαλλοντικών. Από το 2008 βρήκαμε εκκρεμότητες. Ήδη έχουμε πληρώσει πάρα πολλά και η δέσμευσή μας είναι ξεκάθαρη: Μέχρι τις 15 Οκτωβρίου, που επιτρέπονται οι πληρωμές, θα έχουν κλείσει όλες οι εκκρεμότητες των περασμένων χρόνων.

Από εκεί και πέρα, βεβαίως, υπάρχουν και άλλα προβλήματα, όπως αυτό στο οποίο αναφερθήκατε για τις σταβλικές εγκαταστάσεις. Χθες, στην Επιτροπή Παραγωγής και Εμπορίου, που είχαμε σχετική συζήτηση, είπαμε -και είναι θέμα μιας-δύο ημερών- ότι θα καταθέσουμε τροπολογία παράτασης μέχρι το τέλος του 2018, αλλά το ζήτημα εκεί είναι ότι πρέπει οπωσδήποτε να λύσουμε μόνιμα το πρόβλημα, προτείνοντας πιο εύκολες διαδικασίες αδειοδότησης.

Για παράδειγμα, να επιλέξουμε δύο-τρεις τύπους που να ταιριάζουν και στο ζωικό κεφάλαιο, ιδιαίτερα στον πληθυσμό, να δούμε, βεβαίως, πώς αυτή η διαδικασία θα γίνει πιο εύκολη με τη συμμετοχή της τοπικής αυτοδιοίκησης, όχι τόσο γραφειοκρατική που είναι σήμερα. Και βέβαια, υπάρχουν και τα προβλήματα που προκύπτουν από τη λειτουργία της Δασικής Υπηρεσίας εξαιτίας, κυρίως, της έλλειψης προσωπικού που έχει. Είναι θέματα που πρέπει να δούμε πώς θα τα αντιμετωπίσουμε.

Κλείνοντας, θέλω να πω πολύ απλά ότι για όλα αυτά, που αφορούν ιδιαίτερα την κτηνοτροφία, ξέρετε ότι δίνουμε ιδιαίτερο βάρος, θέλοντας να ανατρέψουμε τη σχέση που υπάρχει μεταξύ φυτικής και ζωικής παραγωγής, έχοντας ως στόχο την κάλυψη των διατροφικών αναγκών της χώρας μας και επιπλέον το να καταστήσουμε πιο ανταγωνιστικά τα προϊόντα αυτά που μπορούν να σταθούν στη διεθνή αγορά. Αυτός είναι ο βασικός μας στόχος.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Αγροτικής Ανάπτυξης κ. Αποστόλου.

Προχωρούμε στην πέμπτη με αριθμό 1202/30-8-2016 επίκαιρη ερώτηση δεύτερου κύκλου του Βουλευτή Αργολίδας της Νέας Δημοκρατίας κ. Ιωάννη Ανδριανούπρος τον ΥπουργόΑγροτικής Ανάπτυξης και Τροφίμων, σχετικά με την πορεία υλοποίησης των έργων του αρδευτικού δικτύου Αναβάλου Αργολίδας.

Κύριε Ανδριανέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, θέλω κατ’ αρχάς να πω ότι είναι θετικό το γεγονός ότι ήρθατε σήμερα να απαντήσετε προσωπικά σε αυτό το εξαιρετικά κρίσιμο για την Αργολίδα θέμα, την υλοποίηση δηλαδή των έργων του Αναβάλου, γεγονός που δείχνει το ενδιαφέρον σας για το έργο.

Βεβαίως, η απόδειξη θα είναι οι συγκεκριμένες απαντήσεις που θα δώσετε στα ερωτήματα για το θέμα. Το θέμα αυτό, όπως γνωρίζετε, το παρακολουθώ στενά και ζητώ ενημέρωση σε τακτά χρονικά διαστήματα, στο πλαίσιο του κοινοβουλευτικού ελέγχου, καθώς μεταξύ άλλων τα εμπόδια που κατά καιρούς παρουσιάζονται είναι πολλά, πολύπλοκα και απαιτούν συχνά αποφασιστική δράση για την επίλυσή τους.

Η επίκαιρη ερώτηση, λοιπόν, αφορά την υλοποίηση των έργων του Αναβάλου και συγκεκριμένα, πρώτον, των έργων μεταφοράς και διανομής νερού άρδευσης από τα δίκτυα Αναβάλου σε Κουτσοπόδι, Μυκήνες, Μοναστηράκι, Φίχτια, Χώνικα, Αεροδρόμιο, Ελληνικό και Μιδέα, έργο το οποίο, όπως αναφέρετε και στην απάντησή σας σε σχετικά πρόσφατη ερώτησή μου, δεν έχει ενταχθεί ακόμα στη ΣΑΕ 082/1, αλλά είναι καταχωρημένο ως ανειλημμένη υποχρέωση του Προγράμματος Αγροτικής Ανάπτυξης της Ελλάδας 2007-2013 και ως τέτοιο αναφέρετε ότι σύντομα θα εγγραφεί στην εν λόγω ΣΑΕ.

Δεύτερον, των έργων μεταφοράς και διανομής νερού άρδευσης από τα δίκτυα του Αναβάλου στην Ερμιονίδα, που έχει γίνει η οριστική παράδοση της μελέτης. Τα τεύχη δημοπράτησης είναι έτοιμα εδώ και ενάμιση χρόνο. Όπως μου έχετε απαντήσει, έχει ενταχθεί στη ΣΑΕ 081/8, αλλά δεν έχει δημοπρατηθεί. Είναι ένα έργο 47.350.000 ευρώ.

Τρίτον, των έργων επέκτασης του αρδευτικού δικτύου του Αναβάλου προς Επίδαυρο, η συνέχιση του οποίου έχει ενταχθεί ήδη στο μέτρο 4.3 του Προγράμματος Αγροτικής Ανάπτυξης 2014-2020 και στη ΣΑΕ 082/1, ως ανειλημμένη υποχρέωση προϋπολογισμού 32.557.000 ευρώ.

Η δημοπράτηση και ανάδειξη του αναδόχου, κύριε Υπουργέ, έχει γίνει από τις αρχές του 2015. Έχουν γίνει όλες οι απαραίτητες διαδικασίες που προβλέπονται και ακόμα δεν έχει υπογραφεί η εργολαβική σύμβαση για να προχωρήσει το έργο που προβλέπεται να ολοκληρωθεί σε είκοσι τέσσερις μήνες.

Σας καλώ, λοιπόν, να ενημερώσετε από το Βήμα της Βουλής τους πολίτες της Αργολίδας για το συγκεκριμένο χρονοδιάγραμμα των έργων και κυρίως για την εκτιμώμενη ημερομηνία παράδοσής τους προς χρήση των παραγωγών μας.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ανδριανό.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς, να σας ευχαριστήσω για τα καλά σας λόγια. Πιστεύω ότι οι απαντήσεις που θα σας δώσω, θα σας ικανοποιήσουν, οπότε θα συμπληρώσουν τα καλά λόγια και τις ευχαριστίες.

Αγαπητέ συνάδελφε, όντως τα φαινόμενα λειψυδρίας, ιδιαίτερα στην Πελοπόννησο, μας απασχολούν. Έχουμε κάνει έναν μακροχρόνιο σχεδιασμό -και αναφέρομαι στο Υπουργείο Γεωργίας και των παλαιοτέρων κυβερνήσεων- που αποβλέπει στην εκτέλεση εγγειοβελτιωτικών έργων και στην εκπόνηση μελετών που είχαν να αντιμετωπίσουν αυτό το μεγάλο πρόβλημα. Το τεχνικό αντικείμενο των έργων που αναφέρετε αφορά κυρίως την κατασκευή δευτερευόντων αγωγών –έργων προσαγωγής, έτσι τα λέμε- και αντλιοστασίων με σκοπό τη μεταφορά νερού προς άρδευση σε περιοχές του Αργολικού Πεδίου.

Στο σημείο τροφοδοσίας των αγωγών αυτών είναι η κατασκευασμένη από μακρού χρόνου κεντρική διώρυγα Αναβάλου, που μεταφέρει νερό από τις πηγές της περιοχής του οικισμού Κυβερίου.

Έρχομαι τώρα στα έργα που αναφέρατε στο ερώτημά μας. Το πρώτο έργο, η μεταφορά και διανομή νερού ύδρευσης από δίκτυα Αναβάλου σε Κουτσοπόδι, Μυκήνες, Μοναστηράκι, Φίχτια, Χώνια, Αεροδρόμιο, Ελληνικό και Μιδέα έχει προϋπολογισμό 8,8 εκατομμύρια ευρώ. Από το συνολικό οικονομικό αντικείμενο μέχρι σήμερα έχουν εκταμιευθεί 4,8 εκατομμύρια ευρώ, εκ των οποίων 800.000 ευρώ αφορούν προκαταβολές υλικών. Με απόφαση του Υπουργείου μας εγκρίθηκε χορήγηση παράτασης δέκα μηνών στη συνολική προθεσμία της σύμβασης κατασκευής του έργου, δηλαδή μέχρι τις 27 Οκτωβρίου 2016. Υπάρχει εκκρεμότητα σχετικά με τις απαλλοτριώσεις του έργου και συγκεκριμένα με τις θέσεις τεσσάρων αντλιοστασίων, όπου οι αρμόδιες υπηρεσίες έχουν προβεί στις απαραίτητες ενέργειες προς το γραφείο Δημόσιας Περιουσίας Αργολίδας, αλλά και προς την Περιφερειακή Διεύθυνση Δημόσιας Περιουσίας Πελοποννήσου-Δυτικής Ελλάδας, προκειμένου να συντελεστεί κήρυξη της απαλλοτρίωσης, ώστε να εξασφαλιστεί ένα επαρκές μέτωπο εργασιών από εδώ και πέρα.

Έγινε η σχετική δημόσια πρόσκληση προς τους ιδιοκτήτες ακινήτων για προσκόμιση τίτλων ιδιοκτησίας για την απευθείας εξαγορά αυτών, για να συντομευθούν οι διαδικασίες. Απαραίτητη προϋπόθεση, όμως, είναι η εκτίμηση της αξίας των προς εξαγορά ακινήτων από έναν ανεξάρτητο πιστοποιημένο εκτιμητή. Θα γίνει και γι’ αυτή τη διαδικασία όσο μπορούμε πιο γρήγορα ο σχετικός διαγωνισμός για την ανάθεσή της που δεν έχει προγραμματισθεί ακόμη γιατί εκκρεμούσε η συνέχιση της πράξης. Η πράξη έχει ήδη εγκριθεί και ήδη έχει ενταχθεί πλέον στο νέο επιχειρησιακό πρόγραμμα 2014-2020.

Εμείς αυτή την ώρα αναζητούμε το νομικό πλαίσιο γύρω από το οποίο θα μπορέσουμε να υλοποιήσουμε αυτή τη διαδικασία όσο γίνεται πιο γρήγορα. Αυτή την ώρα βρίσκεται σε διακοπή από τις 18 Απριλίου λόγω μη εξόφλησης τριών λογαριασμών. Εμείς δεσμευθήκαμε με απόφαση –και σας το λέμε και εσάς- ότι εντός του Σεπτεμβρίου θα πληρωθούν οι συγκεκριμένοι λογαριασμοί.

Για τα υπόλοιπα δυο έργα θα μιλήσω στη δευτερολογία μου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Ο κ. Ανδριανός έχει τον λόγο για τη δευτερολογία του.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κρατώ τη δέσμευση του Υπουργού. Βεβαίως, θα ήθελα, για να απαντήσω και στη δευτερολογία μου, να ακούσω τη δέσμευση και για τα δυο έργα γιατί έχουν σχέση.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Προς τη θετική κατεύθυνση θα είναι.

**ΙΩΑΝΝΗΣ ΑΝΔΡΙΑΝΟΣ:** Κρατώ, λοιπόν, κύριε Υπουργέ, τις δεσμεύσεις, γιατί όπως είπατε και εσείς και το γνωρίζουμε και εμείς καλά και οι αγρότες μας, το πρόβλημα της λειψυδρίας, της υφαλμύρωσης του υδροφόρου ορίζοντα και της αύξησης του κόστους παραγωγής για τους αγρότες μας γίνεται ολοένα και οξύτερο. Ο Ανάβαλος με την ολοκλήρωσή του θα αποτελέσει μια πραγματική ανάσα ζωής τόσο για την πρωτογενή παραγωγή και την τοπική μας οικονομία όσο και για την προστασία και τη διαφύλαξη της βιωσιμότητας του φυσικού περιβάλλοντος.

Σε αυτό το πλαίσιο θα ήταν χρήσιμο, κύριε Υπουργέ, αφού δρομολογηθούν και υλοποιηθούν τα απαραίτητα έργα σύμφωνα με τις δεσμεύσεις σας, γιατί πρωτογενής παραγωγή χωρίς νερό δεν μπορεί να υπάρξει, να εξετάσετε σε συνεργασία με συναρμόδιους Υπουργούς την αξιοποίηση και κοινοτικών κονδυλίων του ΣΕΣ, του νέου ΕΣΠΑ, για φωτοβολταϊκές εγκαταστάσεις στην παραγωγή ηλεκτρικού ρεύματος για τις αντλίες του Αναβάλου και του δικτύου μεταφοράς, επειδή είναι ενεργοβόρες και πραγματικά θα συνέβαλε αυτό το έργο στη μείωση του κόστους μεταφοράς του νερού, άρα στην ουσία το κόστος που πληρώνει ο κάθε αγρότης.

Δεδομένης, λοιπόν, της σημασίας του έργου για την τοπική αγροτική οικονομία, καθώς η φετινή ανομβρία ήδη έχει δημιουργήσει σοβαρές ζημιές στους παραγωγούς, η ολοκλήρωση του έργου καθίσταται αναγκαία όχι μόνο για την περαιτέρω ανάπτυξη της πρωτογενούς παραγωγής, αλλά και για την επιβίωση των υπαρχουσών καλλιεργειών.

Φέτος, κύριε Υπουργέ, τα προβλήματα που αντιμετώπισαν οι αγρότες λόγω της ανομβρίας είναι τεράστια -τα γνωρίζετε, τα έχω επισημάνει και σας έκαναν και σχετικές ερωτήσεις- με αποτέλεσμα να έχουμε επιπτώσεις στην καρπόδεση και επομένως η ζημιά στους παραγωγούς να είναι τεράστια. Σε μια περίοδο που η οικονομική κρίση έχει αγγίξει τους πάντες και τους πλήττει, το να μην έχουν και εισόδημα είναι πλέον πολύ σκληρό. Νομίζω ότι σε αυτό το πλαίσιο πρέπει να δείτε όλο αυτό το πλέγμα του κόστους παραγωγής.

Κλείνοντας, θέλω να πω το εξής: Ακούγεται ότι θα υπάρξει επιβολή τέλους περιβάλλοντος για περιβαλλοντικούς λόγους στην άντληση νερού αγροτικής χρήσης. Αυτό πραγματικά θα είναι δυσβάστακτο για τους αγρότες με την τιμή του ηλεκτρικού ρεύματος, με τον ΦΠΑ που πληρώνουν στο ηλεκτρικό ρεύμα αγροτικής χρήσης και με όλες τις επιπτώσεις που έχουν αυτά που προείπα. Νομίζω, λοιπόν, ότι θα είναι δυσβάστακτο αυτό το κόστος και νομίζω ότι καλό θα είναι το υπουργείο με τα συναρμόδια υπουργεία να το εξετάσουν και πάλι.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ανδριανό.

Κύριε Υπουργέ, έχετε τον λόγο για τρία λεπτά για την δευτερολογία σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αναφερόμενος στο δεύτερο έργο, όπου σύντομα θα υπάρξει προέγκριση της υπογραφής από την διαχειριστική αρχή, έχει ενταχθεί στο νέο πρόγραμμα 2014 – 2020 με προϋπολογισμό 30,6 εκατομμύρια ευρώ και ο χρόνος κατασκευής του, απ’ ό,τι προβλέπεται, θα είναι είκοσι τέσσερις μήνες.

Το τρίτο έργο που αφορά την μεταφορά και διανομή στην Ερμιονίδα του νερού του Αναβάλου, έχει γίνει η παραλαβή της οριστικής μελέτης, η οποία ήταν ενταγμένη στο πρόγραμμα 2007 - 2013. Για την κατασκευή του έργου πρέπει να υποβληθεί σχετική πρόταση στο πλαίσιο των προσκλήσεων του μέτρου: «έγγειες βελτιώσεις, υποδομές εγγείων βελτιώσεων» που σύντομα -και όταν λέω σύντομα, εννοώ αρχές του χρόνου, γιατί ήδη έχουμε σχεδιάσει να προκηρύξουμε άλλα έργα μέχρι το τέλος του χρόνου- θα υπάρξει η σχετική προκήρυξη.

Η πρόταση αυτή θα αξιολογηθεί με βάση τα κριτήρια που υπάρχουν για να ενταχθεί στο πρόγραμμα 2014 - 2020. Πιστεύω ότι δεν θα υπάρξει κανένα πρόβλημα πόσω μάλλον όταν υπάρχει το κριτήριο της συμπληρωματικότητας, δηλαδή έργα τα οποία έχουν συμπληρωματική σχέση με έργα που είχαν ενταχθεί στο προηγούμενο πρόγραμμα προηγούνται στη σχετική αξιολόγηση. Πιστεύω ότι δεν θα υπάρξει κανένα πρόβλημα.

Κλείνοντας, όμως, αυτό, αγαπητέ συνάδελφε, πιστεύω ότι ένα έργο που επί δεκαετίες καρκινοβατούσε παίρνει τον δρόμο του και θα λύσει προβλήματα όχι μόνο αποφυγής της ερημοποίησης που απειλούσε τις συγκεκριμένες εκτάσεις -εσείς αναφέρετε για 60.000 στρέμματα- αλλά κυρίως θα αποτελέσει σημείο αναφοράς στη φυτική παραγωγή της χώρας.

Θα αναφερθώ και σε δύο πράγματα από αυτά που είπατε. Υπάρχει μια οδηγία για διαβούλευση της Ευρωπαϊκής Ένωσης που αφορά στην κοστολόγηση του αρδευτικού νερού. Το θέμα της τιμολόγησης είναι θέμα πολιτικής απόφασης. Δεν υπάρχει καμμία περίπτωση να έχουμε, τουλάχιστον την επόμενη περίοδο, συζήτηση πάνω στο θέμα επιβολής του συγκεκριμένου τέλους που αναφέρεται στην σχετική οδηγία.

Όσον αφορά τα άλλα που βάλατε σχετικά με το ενεργειακό, θέλω να πω ότι αυτή η ρύθμιση που φέραμε, που δίνει τη δυνατότητα της χρήσης φωτοβολταϊκών στον αγροτικό χώρο και της σύνδεσής τους με το σύστημα διανομής του ηλεκτρικού ρεύματος, είναι μια πολύ σημαντική πρωτοβουλία. Έχουμε δυνατότητες, και μέσω του Προγράμματος Αγροτικής Ανάπτυξης 2014-2020, αλλά ταυτόχρονα, βεβαίως, σε συνεννόηση με το αρμόδιο Υπουργείο, να το εντάξουμε και σε έργα ΕΣΠΑ.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Θα κάνω μία ανακοίνωση προς το Σώμα: Η Διαρκής Επιτροπή Παραγωγής και Εμπορίου, καταθέτει την έκθεσή της στο σχέδιο νόμου του Υπουργείου Αγροτικής Ανάπτυξης και Τροφίμων «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Εγγείων Βελτιώσεων της Αραβικής Δημοκρατίας της Αιγύπτου για συνεργασία στον τομέα της αλιείας και της υδατοκαλλιέργειας».

Προχωρούμε στην τέταρτη με αριθμό 1240/8-9-2016 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις μειώσεις των επικουρικών συντάξεων.

Στην ερώτηση της κ. Χριστοφιλοπούλου θα απαντήσει ο Υφυπουργός, κ. Αναστάσιος Πετρόπουλος.

Τον λόγο έχει η κ. Χριστοφιλοπούλου, για να αναπτύξει την ερώτησή της.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Οι συνταξιούχοι, κύριε Υπουργέ, συνεχίζουν να βλέπουν την παράσταση «δεν κόβουμε συντάξεις». Μόνο το 10% των συνταξιούχων άκουσαν τον κ. Τσίπρα να λέει στη ΔΕΘ ότι θα υποστούν μειώσεις και την ώρα που πάνε οι συνταξιούχοι μπροστά στα ΑΤΜ για να δουν και να εισπράξουν τη σύνταξή τους, βρίσκονται προ οδυνηρών εκπλήξεων.

Και δεν είναι μόνο -γιατί η ερώτηση αφορά τις επικουρικές- οι επικουρικές. Εδώ πρέπει να δει κανείς ότι τριακόσιες ογδόντα πέντε χιλιάδες συνταξιούχοι θα χάσουν το ΕΚΑΣ, οι τριακόσιες χιλιάδες απ’ αυτούς, κύριε Υπουργέ, έως το τέλος του 2016 με τις αρχές του 2017. Τους στέλνετε στα συσσίτια, δικαιούχους συσσιτίων τους κάνετε!

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Δεν είναι, όμως, μόνο αυτοί. Είναι και διακόσιες εξήντα χιλιάδες δικαιούχοι επικουρικών συντάξεων, οι οποίοι βλέπουν τις συντάξεις τους πετσοκομμένες, αλλά πώς; Πώς εφαρμόστηκε και πώς εφαρμόζεται στην πράξη, κύριε Υπουργέ, ο νόμος σας, ο νόμος Κατρούγκαλου, ο «μακελάρης» του ασφαλιστικού, χωρίς να το καταστήσει βιώσιμο; Άλλο ψέμα Τσίπρα. Ούτε το κάνατε βιώσιμο και κόψατε τα πάντα.

Πώς το εφαρμόζετε, λοιπόν; Απαντήστε μας. Πώς εφαρμόζετε το περίφημο άρθρο του κόφτη; Πάνω από 1300 ευρώ κόβεται η επικουρική αναλόγως μέχρι να φτάσουν στο ποσό αυτό. Διότι έχουμε αυτή τη στιγμή στη διάθεσή μας στοιχεία ότι δεν εφαρμόστηκε καν ο νόμος και ο συντελεστής που προβλέπει ο νόμος, αλλά υψηλότερος συντελεστής και ότι τα ταμεία δεν έχουν εκδώσει κανονικές αιτιολογημένες, διαπιστωτικές πράξεις των επικουρικών συντάξεων. Θα ήθελα να το διαψεύσετε, κύριε Υπουργέ και να καταθέσετε στη Βουλή στοιχεία ότι δεν συμβαίνει.

Όμως, θέλω να σας πω ότι έχω στη διάθεσή μου -και είμαι σίγουρη ότι έχετε κι εσείς και θέλω να ακούσω τι κάνετε γι’ αυτό- ενημερωτικά σημειώματα συνταξιούχων, οι οποίοι έχασαν έως 40% και σε πολλές περιπτώσεις, ειδικές περιπτώσεις, ακόμα και το 50% της σύνταξής τους.

Τι προτίθεστε να κάνετε γι’ αυτό; Θα επανυπολογίσετε και πώς όσους είχαν περισσότερες περικοπές; Τι θα κάνετε για τα αναδρομικά; Διότι θα υπάρξει περίπτωση τον Οκτώβρη συνταξιούχος να δει «μηδέν ίσον μηδέν» και το ξέρετε και τρέχετε να βάλετε πλαφόν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος, τι θα κάνετε με τις συντάξεις των αναπήρων; Διότι δεν εξαιρούνται οι συντάξεις των αναπήρων από το κόψιμο αυτό. Και θέλω να μου απαντήσετε ευθαρσώς αν η Κυβέρνησή σας θα μεταχειριστεί κάπως ευνοϊκότερα, ως όφειλε, τους αναπήρους συνταξιούχους και όχι βέβαια τις συντάξεις αναπηρίας. Είμαι σαφής ως προς αυτό.

Κύριε Υπουργέ, οι συνταξιούχοι απαιτούν απαντήσεις, απαιτούν να βγουν στη διαφάνεια οι συντελεστές, το πώς κόβονται οι συντάξεις και με ποιον τρόπο και ποιες θα είναι οι επόμενες φουρνιές. Δεν θέλουμε άλλο «μόνο τόσο εμείς και μόνο τόσο». Θέλουν αλήθειες οι συνταξιούχοι απ’ όπου κι αν προέρχονται!

**ΠΡΟΕΔΡΕΥΩΝ (Γεώργιος Λαμπρούλης):** Κλείνετε, κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Αναστάσιος Πετρόπουλος έχει τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ πολύ, κύριε Πρόεδρε.

Για το ΕΚΑΣ υπάρχει μία σαφής δέσμευση της Κυβέρνησής μας και γίνεται αυτή η διόρθωση ήδη στην πράξη, μια διόρθωση, η οποία φέρνει ξανά το εισόδημα εκείνων που είχαν αναπηρία 80% στο ακέραιο ποσό που το ελάμβαναν και με το ΕΚΑΣ. Ήδη έχει καταβληθεί από τις 8 Σεπτεμβρίου το ποσό αυτό στους λογαριασμούς των δικαιούχων.

Εντείνεται η χορήγηση της προπληρωμένης κάρτας που καλύπτει το 30% σε όσους είχαν χάσει ΕΚΑΣ πάνω από 117 ευρώ. Ήδη όλοι οι ασφαλισμένοι του ΕΚΑΣ μπορούν να πάρουν βεβαίωση από τα ταμεία τους για να έχουν δωρεάν υγειονομική περίθαλψη, που είχαμε περικοπές. Επίκειται και η διαδικασία ενημέρωσης του συστήματος για να μην καταβάλλουν εισφορά για την υγεία αυτοί που είχαν απόλυτη απώλεια του ΕΚΑΣ.

Αυτά είναι τα μέτρα που δεσμευθήκαμε να πάρουμε και τα πήραμε, διότι οφείλαμε να τα πάρουμε γι’ αυτές τις κατηγορίες των συμπολιτών μας, επειδή είμαστε μια Κυβέρνηση που ενδιαφέρεται για την κοινωνική προστασία.

Σχετικά με τον κόφτη στα 1.300 ευρώ που είπατε, ενδεχομένως υπάρχει μια παρανόηση που διατηρείται ως παρανόηση. Τα 1.300 ευρώ είναι ένα όριο προστασίας για να μην υπάρξει μείωση. Δεν σημαίνει ότι όποιος παίρνει παραπάνω από τα 1.300 του κόβεται ό,τι περισσεύει πάνω από αυτό. Το έχω πει κατ’ επανάληψη ότι όλοι όσοι λαμβάνουν σύνταξη και πάνω από τα 1.300 ευρώ -μπορεί να είναι και 2.000 ευρώ η σύνταξή τους η μία, ως ανώτατο όριο που έχει προσδιοριστεί, μέχρι και 3.000 ευρώ καθαρά, για παραπάνω από μία συντάξεις-, δεν σημαίνει ότι αυτοί δεν θα πάρουν και επικουρική, αν η επικουρική τους σύνταξη είναι το αποτέλεσμα του συντελεστή 0,45%, που είναι ο νέος συντελεστής υπολογισμού της αναπλήρωσης των επικουρικών συντάξεων. Ό,τι προκύπτει από το 0,45% θα το λαμβάνουν. Δεν κάνουμε μια περικοπή. Απλώς, όσοι μετά τον υπολογισμό του 0,45% οδηγούνται σε ένα άθροισμα συντάξεων, κύριων και επικουρικών, κάτω από τα 1.300 ευρώ, θα λάβουν ως όριο προστασίας τα 1.300 ευρώ. Είναι σαφής η εξήγησή μας και πολλοί επαναλαμβάνουν το ίδιο ακριβώς σκηνικό.

Όσον αφορά τις αναπηρικές, σε καμμία περίπτωση τα αναπηρικά επιδόματα δεν λαμβάνονται υπ’ όψιν για τον προσδιορισμό αυτού του ορίου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Για τις συντάξεις των αναπήρων…

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε παρακαλώ. Κύριε Υπουργέ, συνεχίστε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σε όλα τα επιδόματα της αναπηρίας δεν λαμβάνονται υπ’ όψιν αυτά τα όρια, προστίθενται και σε καμμία περίπτωση δεν κάνουμε κάτι περισσότερο απ' ό,τι ίσχυε ήδη από τους παλιότερους νόμους, ήδη από το 1951, για τον προσδιορισμό των αναπηρικών συντάξεων.

Όσον αφορά τα ποσοστά της μείωσης των όσων μειώσεων έχουν επέλθει, είναι ένα θέμα που πρέπει να δούμε. Η στατιστική σου δίνει τη δυνατότητα να βγάζεις μαγικά αποτελέσματα και νούμερα. Αυτό δεν σημαίνει ότι δεν έχει τεράστια σημασία για εμάς. Ακόμα κι όταν ένας έχει μια μείωση σύνταξης, έχει σημασία. Η περικοπή, όμως, αυτή είναι αυτή που προβλέπει ο νόμος, δεν υπάρχει κάποια άλλη και δημιουργήσαμε μια άλλη βάση για την ανάπτυξη της κοινωνικής ασφάλισης, που η βιωσιμότητά της εξαρτάται από την οικονομική ανάπτυξη, ασφαλώς, και εξαρτάται από το δημογραφικό πρόβλημα.

Εμείς πρέπει να παίρνουμε εκείνα τα κατάλληλα μέτρα που δίνουν έναν αισιόδοξο ορίζοντα για το σύστημα αυτό. Δεν κάναμε οριζόντιες περικοπές και πρέπει να μας πείτε εσείς τι αποτέλεσμα θα είχαμε αν διατηρούσαμε τη ρήτρα μηδενικού ελλείμματος στις επικουρικές συντάξεις. Έχετε κάνει λογαριασμούς και τι θα έβγαινε από αυτό; Διότι η δική μας εικόνα είναι δραματικότατη.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Χριστοφιλοπούλου, έχετε τον λόγο για τη δευτερολογία σας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, αν εφαρμοζόταν η ρήτρα μηδενικού ελλείμματος, θα είχαμε περικοπές της τάξεως του 5% στις επικουρικές. Σήμερα φτάνουμε και το 50%.

Θέλω να σας πω ότι κι εμείς κάναμε μειώσεις -επί ελλειμμάτων δε, όχι επί πλεονασμάτων- αλλά φαίνεται ότι η Κυβέρνησή σας που διαπραγματεύεται τόσο καλά είπε «δεν φτάνουν αυτές οι μειώσεις που έκαναν οι προηγούμενοι, εμείς θα κάνουμε περισσότερες».

Πρέπει, επίσης, να σας θυμίσω ότι εμείς δεν ενδώσαμε ποτέ στους θεσμούς για την κατάργηση του ΕΚΑΣ. Εσείς το στείλατε στα σκυλιά.

Σήμερα προσπαθείτε να εφαρμόσετε μέτρα ανακούφισης. Παρακαλώ να κάνετε γρήγορα αυτό που είπατε ότι θα κάνετε για τους συνταξιούχους που έχασαν το ΕΚΑΣ, να έχουν μηδενική συμμετοχή στα φάρμακα. Διότι πάνε οι άνθρωποι και –το έχω ξαναπεί εδώ από το Βήμα της Βουλής- τους λένε ότι δεν δικαιούνται γιατί το σύστημα δεν τους υποστηρίζει. Μου το είπατε εμμέσως. Πείτε μας πότε θα τους υποστηρίξει το σύστημα για να μπορέσουν τουλάχιστον να έχουν αυτό το μέτρο που εφαρμόσατε.

Δεύτερον, αντί για τα επιμέρους μέτρα –για να κλείσω με το ΕΚΑΣ- θα μπορούσατε μήπως να διαπραγματευτείτε, όπως εμείς τουλάχιστον σας προτείναμε, μία αναδιαμόρφωση ενός νέου επιδόματος χαμηλοσυνταξιούχων που δεν θα είναι προπληρωμένη κάρτα συσσιτίων; Θα είχατε το σθένος να το διαπραγματευτείτε ως Κυβέρνηση;

Σε ό,τι αφορά τις επικουρικές, κύριε Υπουργέ, φοβάμαι ότι κάνετε λάθος, όχι μόνο στο πόσο εάν ήταν η ρήτρα μηδενικού ελλείμματος. Και παρακαλώ πολύ μη μου πείτε μετά για το PSI, γιατί θα καταντήσει η Κυβέρνηση και εσείς προσωπικά γραφικοί. Πήγε η Κυβέρνησή σας και σωστά το υποστήριξε, διότι έσωσε την κατάσταση και το δημόσιο χρέος αυτή η ιστορία και πολλαπλά οφέλη είχαν τα ασφαλιστικά ταμεία μετά μέσω επιδοτήσεων και των δικών σας κυβερνήσεων. Και εσείς συνεχίζετε να επιδοτείτε τα ταμεία και εμείς επιδοτούσαμε τα ταμεία με δημόσιο χρήμα και το ξέρετε πάρα πολύ καλά.

Απαντήστε μου, λοιπόν, όσον αφορά τις επικουρικές. Είναι αλήθεια ότι δεν έχουν εκδοθεί διαπιστωτικές πράξεις και ότι έχουμε ποσά τα οποία έχουν κοπεί με συντελεστή 0,49, όταν ο νόμος που ψηφίσατε λέει 0,45; Υπάρχουν τέτοιες περιπτώσεις, κύριε Υπουργέ; Τι θα κάνετε γι’ αυτές τις περιπτώσεις; Γιατί εδώ πρόκειται για αδικία και αστοχία. Δεν μας έφτασε ό,τι κόψαμε εμείς, κόβετε πολύ περισσότερα. Δεν φτάνει αυτό και τώρα εφαρμόζετε τον νόμο σας με τρόπο που υπάρχουν υψηλότεροι συντελεστές απ’ αυτούς που εσείς νομοθετήσατε. Τι θα κάνετε γι’ αυτό;

Απαντήστε σε αυτούς του συνταξιούχους που ψάχνονται ακόμα γιατί έχει κοπεί περισσότερο η επικουρική τους απ’ όσο ο δικός σας νόμος το προέβλεπε. Νομίζω ότι είναι αυτό το οποίο θα πρέπει να κάνετε. Εάν δεν μπορείτε να μου απαντήσετε σήμερα, ευχαρίστως να ξανακαταθέσω την ερώτηση. Περιμένω, όμως, κύριε Υπουργέ, μια πρώτη απάντηση.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός για τη δευτερολογία του.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κάνω σαφές σε όλους τους δικαιούχους του ΕΚΑΣ -που τους περιεκόπη το ΕΚΑΣ- απολύτως ότι με βεβαιώσεις που θα εφοδιαστούν από τα Ταμεία τους έχουν ήδη από τις 7 ή 8 του Σεπτεμβρίου, αν θυμάμαι καλά, το δικαίωμα να λαμβάνουν δωρεάν τα φάρμακά τους. Πρέπει να πάρουν τη βεβαίωση από τα ταμεία τους, διότι το μηχανογραφικό σύστημα δεν έχει ολοκληρωθεί. Επίκειται η ολοκλήρωσή του και δεν χρειάζεται να ταλαιπωρούνται με αυτόν τον τρόπο. Είναι, όμως, έτοιμες οι βεβαιώσεις τους να τις πάρουν για να παίρνουν δωρεάν φάρμακα.

Για το ΕΚΑΣ του μέλλοντος, εμείς έχουμε δώσει τη λύση της αναπλήρωσης της σύνταξης του κάθε ασφαλισμένου με έναν τρόπο δίκαιο που αφορά την εθνική σύνταξη των 384 ευρώ για όλους και το αναλογικό τμήμα που αντιστοιχεί στις εισφορές, που έχουν καταβάλει. Δεν είναι προς τιμήν της χώρας να μιλάει για συντάξεις που προσαυξάνονται κατά 120% για αυτούς που έχουν μέσο εισόδημα 500 ευρώ, αλλά είναι μια πραγματικότητα.

Και εκεί που είμαστε, έπρεπε να πάρουμε μέτρα να ενισχύσουμε τα χαμηλά εισοδήματα και τα ενισχύουμε. Ο συντελεστής αναπλήρωσης για ένα μέσο εισόδημα 500 ευρώ είναι 120%. Αυτός ο συντελεστής στα υψηλά εισοδήματα είναι πραγματικά ελαττωμένος.

Όσον αφορά τις επικουρικές συντάξεις, το 0,45% είναι ο συντελεστής ο οποίος προσαυξάνει τις επικουρικές. Όσοι είχαν πάνω –το εξήγησα και προηγουμένως- από το 0,45% έχουν την αντίστοιχη μείωση. Για εκείνους, όμως, που καταβαλλόταν εισφορά πάνω από το 6% -γιατί ως γνωστόν κατά κανόνα το ποσοστό εισφοράς για τις επικουρικές είναι 3% ο εργαζόμενος και 3% ο εργοδότης- θα έχουν μια προσαύξηση ανάλογη της αυξημένης εισφοράς που καταβαλλόταν πάντα από το 6%.

Αυτό το σύστημα προφανώς δεν έχει ολοκληρωθεί σε όλες τις περιπτώσεις. Γι’ αυτό υπάρχουν και οι καθυστερήσεις στην έκδοση των συντάξεων των επικουρικών. Όσες έχουν εκδοθεί είναι σαφώς σε ένα προσδιορισμένο ύψος που δεν υπόκειται σε άλλη μελλοντική μείωση. Δεν υπάρχει τέτοια περίπτωση.

Κάνουμε έναν αγώνα δρόμου και μέσα στον μήνα Οκτώβριο να έχει μια αναλυτική ενημέρωση ο κάθε ασφαλισμένος. Δεν έχουμε κανέναν λόγο να κρύψουμε μια κατάσταση η οποία είναι πάρα πολύ δύσκολη. Εμείς θέλουμε τον λαό μας συμμέτοχο σε αυτήν την προσπάθεια. Και είναι η ώρα του συλλογικού μας απολογισμού όλης της κοινωνίας με έναν τρόπο ειλικρινή, αλλά σε μια προοπτική, που βάζει αισιόδοξα τα πράγματα για το μέλλον, εφόσον φυσικά καταφέρουμε όλοι μαζί να έχουμε την ανάπτυξη που αξίζει η χώρα μας και την προοπτική που πραγματικά οι ίδιες οι διατάξεις και η πολιτική μας θέτουν για ένα τέτοιο μέλλον, που δεν θα είναι στηριγμένο σε μια μίζερη γκρίνια και αντίληψη αλλά σε μια κοινή προσπάθεια, με την αλήθεια όμως.

Αυτά είναι που έχουν συμβεί και εγώ σε καμμία περίπτωση δεν θα υπερασπιστώ πολιτικές όλων των προηγούμενων ετών, παλιών και πρόσφατων, που οδήγησαν την κατάσταση εδώ. Βεβαίως, δεν θα είναι επιτυχία ούτε για εμένα ούτε για την Κυβέρνησή μας να ακολουθήσουμε τα ίδια χνάρια και γι’ αυτό δεν το κάναμε, γι’ αυτό κάναμε όλη αυτήν τη μεγάλη μεταβολή την οποία θα αναπτύξουμε και θα μπορούμε να αναπτύσσουμε στο μέλλον.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την όγδοη με αριθμό 1211/5-9-2016 επίκαιρη ερώτηση δεύτερου κύκλου του Βουλευτή Καρδίτσας της Νέας Δημοκρατίας κ. Κωνσταντίνου Τσιάρα προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις αυξήσεις στις ασφαλιστικές εισφορές των αγροτών.

Κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ, κύριε Πρόεδρε.

Κύριε Υπουργέ, με βάση τον ν.4387/2016 η κυβερνητική πλειοψηφία πήρε κάποιες αποφάσεις. Μέσα σε αυτές είναι η σταδιακή αύξηση των ασφαλιστικών εισφορών για τους αγρότες, που θα φτάνουν στο 20% του εισοδήματός τους μέχρι το 2022. Ταυτόχρονα υπήρχε μια πρόβλεψη ότι οι εισφορές που αφορούν στην ασθένεια, δηλαδή, για την υγειονομική κάλυψη των αγροτών, θα διπλασιάζονταν περίπου την επόμενη τριετία από το 3,61% στο 6,95% του εισοδήματος των αγροτών.

Το τελευταίο χρονικό διάστημα υπάρχει μια πληθώρα δημοσιευμάτων τα οποία αναφέρουν συγκεκριμένα ότι η Κυβέρνηση, προκειμένου να κλείσει το κομμάτι της αξιολόγησης για το οποίο προσπαθεί και να πάρει την υποδόση των 2,8 δισεκατομμυρίων ευρώ, προτίθεται από 1-1-2017 να αυξήσει απότομα τις εισφορές υγείας για τους αγρότες στο ανώτατο ποσοστό που προεβλέπετο να καταλήξουν μετά την τριετία, στο 6,95%.

Δεν ξέρω –βεβαίως περιμένω την απάντησή σας- αν όντως αντιλαμβανόμαστε τι πρόκειται να συμβεί από την 1-1-2017, αν όντως αυτή είναι η επιλογή της Κυβέρνησης και αν όντως προχωρήσει σε αυτήν τη ρύθμιση σε αυτό το μικρό χρονικό διάστημα που υπάρχει μπροστά μας.

Θα σας πω χαρακτηριστικά ότι μια, θα έλεγα, χαμηλών εισοδημάτων αγροτική οικογένεια, η οποία με βάση τον νόμο, όπως έχει ψηφιστεί, θα πλήρωνε εισφορά 332 ευρώ, θα φτάσει να πληρώνει το κάθε μέλος της 487 ευρώ, δηλαδή 155 ευρώ περισσότερα. Σε μια τετραμελή οικογένεια αυτό επιμερίζεται σε ένα ποσό 620 ευρώ περισσότερα ετησίως μόνο για τις εισφορές υγείας.

Θα ήθελα, λοιπόν, και γι’ αυτό βρίσκομαι απέναντί σας ερωτών, κύριε Υπουργέ, να μου πείτε–γιατί θα περίμενε κανείς, τουλάχιστον, μια διάψευση, αν δεν υπήρχε αυτό στη σκέψη της Κυβέρνησης- αν όντως είναι τελική επιλογή της Κυβέρνησης οι εισφορές υγείας να αυξηθούν στο 6,95% του αγροτικού εισοδήματος από την 1-1-2017 και βεβαίως, αν συμβαίνει κάτι τέτοιο, ποια άλλα μέτρα ενδεχομένως απορρίψατε, ποια άλλα ισοδύναμα απορρίψατε, προκειμένου να οδηγηθείτε σε μια τέτοια επιλογή.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Τι προκύπτει από τα δεδομένα τα οποία δεν λάβατε υπ’ όψιν σας και θα σας αναπτύξω; Τα δεδομένα που δεν λάβατε υπ’ όψιν σας είναι ότι το 2018, για το εισόδημα του 2017, δηλαδή, η εισφορά υπολογίζεται στο καθαρό εισόδημα των αγροτών. Αυτή η βαθμιαία μετάβαση στον υπολογισμό του εισοδήματος των αγροτών δημιουργεί αυτό το παράδοξο αποτέλεσμα να έχει μεγαλύτερη προσαύξηση ο αγρότης με το 3,61%, που είναι σήμερα για την υγεία, και να έχει μείωση με 6,95%. Στην τρίτη ασφαλιστική κατηγορία είναι η πλειονότητα των αγροτών.

**ΚΩΝΣΤΑΝΤΙΝΟΣ ΤΣΙΑΡΑΣ:** Βεβαίως.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η συντριπτική πλειοψηφία είναι στην τρίτη κατηγορία. Το ξέρετε και εσείς και το επιβεβαιώνετε.

Με 3,61%, με βάση την ασφαλιστική κατηγορία που ισχύει με τον παλιό νόμο, τον οποίο διατηρούμε για το 2017, διότι υπήρχε μια αξίωση να πάμε κλιμακωτά σ’ αυτό το νέο σύστημα, είναι 38,47 ευρώ. Με 3,61% στην τρίτη ασφαλιστική κατηγορία η εισφορά για τον ΕΟΠΥΥ είναι 38,47 ευρώ. Το 2017 θα είναι 10 ευρώ χαμηλότερα. Με 6,95% θα είναι στα 26 ευρώ.

Να σας πω ότι με βάση και τα στοιχεία που προκύπτουν…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Υπουργέ, ξαναπείτε το.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θέλετε να το ακούσετε καλά, κύριε Παπαδόπουλε; Μάλλον θέλετε να το ξανακούσετε, γιατί ήδη το ακούσατε.

**ΚΩΝΣΤΑΝΤΙΝΟΣ ΤΣΙΑΡΑΣ:** Δεν το καταλαβαίνουν ούτε οι δικοί σας!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν το καταλαβαίνετε. Ωραία, θα το ξαναπώ.

Με ποσοστό εισφοράς 3,61% στην τρίτη ασφαλιστική κατηγορία, που, όπως και ο κ. Τσιάρας παραδέχεται, είναι η συντριπτική πλειοψηφία των αγροτών, πληρώνουν 38,47 ευρώ ΕΟΠΥΥ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το μήνα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Με βάση τον δικό μας νόμο, με 6,95% υπολογισμένη ασφαλιστική εισφορά που, πράγματι, πρόκειται να γίνει -διότι υπάρχει ένα ζήτημα γιατί εξαιρέσαμε τους αγρότες ως προς την υγεία, που είναι ένας χώρος ευαίσθητος και έχει ανάγκη ενίσχυσης- με αυξημένη εισφορά, λοιπόν, με 6,95%, θα πληρώνουν οι ίδιοι λιγότερα, δηλαδή 28,51 ευρώ. Δηλαδή, θα πληρώνουν 10 ευρώ παρακάτω, με αυξημένο ποσοστό εισφοράς, με βάση το εισόδημα.

**ΚΩΝΣΤΑΝΤΙΝΟΣ ΤΣΙΑΡΑΣ:** Δεν είναι επί του εισοδήματός τους;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το εισόδημα, το οποίο ξέρουμε ποιο είναι, διότι διαθέτει η πολιτεία, το Υπουργείο Οικονομικών, τα οικονομικά στοιχεία των αγροτών και τα έχουμε πει κατ’ επανάληψη, είναι τέτοιο, που οδηγεί στην πραγματικότητα, όχι τη συντριπτική πλειοψηφία, αλλά μια μικρή εξαίρεση, με ένα αυξημένο εισόδημα, που θα πληρώσει. Είναι μια πολύ μικρή εξαίρεση μεγάλων εισοδημάτων, τεράστιων σε σύγκριση με τους πολλούς αγρότες, που δεν νομίζω ότι είναι άδικο να συνεισφέρουν και θα έπρεπε και να θέλουν να συνεισφέρουν σ’ αυτή την προσπάθεια που κάνουμε, γιατί αυτό αναλογεί δικαίως, σύμφωνα με το Σύνταγμά μας, σ’ αυτούς που έχουν παραπάνω δυνατότητα να πληρώνουν. Προστατεύουμε αυτούς που δεν έχουν. Έτσι είναι τα πράγματα στην ανθρωπιστική κρίση που βρεθήκαμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε την πρωτολογία σας.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εξήγησα τι ποσό είναι, αλλά από το 2017. Δυστυχώς, για το 2017 ως προς το εισόδημα του 2016 θα υπάρχει πραγματικά μια μικρή επιβάρυνση. Θα θέλαμε να έχουμε νωρίτερα τον νέο τρόπο υπολογισμού των εισφορών.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσιάρα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΤΣΙΑΡΑΣ:** Κύριε Υπουργέ, δεν σας το κρύβω ότι είχα μέσα μου ένα ερωτηματικό, ότι θα ερχόμουν εδώ και θα με διαψεύδατε, ότι θα λέγατε ότι όλα αυτά που είδαν το φως της δημοσιότητας δεν είναι αλήθεια.

Λυπάμαι πραγματικά –και χαίρομαι που είναι αρκετοί συνάδελφοι από την κυβερνητική πλειοψηφία παρόντες στην Αίθουσα- που τελικά η Κυβέρνηση αποδεικνύεται είτε εντελώς ανίκανη να υλοποιήσει έναν νόμο, που η ίδια υπερψηφίζει είτε γιατί από την άλλη πλευρά προσπαθεί δια της διολισθήσεως, δια της κοροϊδίας, δηλαδή, των Ελλήνων πολιτών, να υιοθετήσει μέτρα πολύ νωρίτερα σε σχέση με τον χρόνο, που είχε προβλέψει νομοθετώντας.

Βεβαίως, όλα αυτά τα λογιστικά τρικ, προκειμένου να βρείτε εάν είναι περισσότερος ή λιγότερος ο φόρος, δεν είχαν αναφορά όταν ψηφίζατε τον νόμο. Εδώ, λοιπόν, επιβεβαιώνεται ότι η Κυβέρνηση, αδυνατώντας να υλοποιήσει είτε δικές της δεσμεύσεις είτε να ικανοποιήσει προαπαιτούμενα σε προηγούμενο χρόνο, αναγκάζεται να προβεί σε υπερφορολόγηση είτε αφορά εισφορές υγείας είτε ενδεχομένως και ασφαλιστικές εισφορές.

Πείτε μου, κύριε Υπουργέ, ποιος αλήθεια από την Κυβέρνηση μπορεί να μας διαβεβαιώσει μετά απ’ αυτό ότι οι πραγματικές ασφαλιστικές εισφορές, που θα φτάσουν στο 20% του αγροτικού εισοδήματος το 2022 δεν θα φθάσουν νωρίτερα σ’ αυτό το 20%; Πού είναι η αξιοπιστία της Κυβέρνησης, όταν ψηφίζει έναν νόμο μόλις τέσσερις μήνες νωρίτερα -στις 8 Μαΐου, εάν θυμάμαι καλά, είχαμε ψηφίσει τον συγκεκριμένο νόμο- και λίγους μήνες μετά έρχεται η ίδια η Κυβέρνηση να τον αναιρέσει;

Πραγματικά –και, αγαπητοί κύριοι συνάδελφοι, επιτρέψτε μου να απευθυνθώ προς εσάς- είναι ένα ζήτημα, που πρέπει να σας προβληματίσει όλους. Πρέπει όλους να μας προβληματίσει. Η όποια επιστροφή μας στον δικό μας τόπο και στην τοπική μας κοινωνία θα πρέπει να έχει το στοιχείο της αξιοπιστίας, εάν θέλουμε να είμαστε σοβαροί και όλα αυτά που ουσιαστικά είπατε σε μια ερώτηση νωρίτερα, απαντώντας στην κυρία συνάδελφο, ως πολιτικό σύστημα να μπορούμε να υλοποιήσουμε βήμα-βήμα.

Διότι αν σας προσθέσω κι ένα σωρό άλλα τα οποία έχουν γίνει, δηλαδή, ότι αν πάει κάποιος να εξαγοράσει τα πλασματικά χρόνια στον ΟΓΑ δεν υπάρχει πλέον η έκπτωση του 15%, αλλά μόλις ένα 2% ή ότι πηγαίνουν σε άλλο καθεστώς ασφάλισης στον ΟΓΑ οι ιδιοκτήτες των τουριστικών καταλυμάτων σε πολύ μικρά χωριά κάτω από δύο χιλιάδες κατοίκους, αντιλαμβάνεστε ότι δημιουργείται μια καινούρια πραγματικότητα. Και αυτήν την πραγματικότητα, κακά τα ψέματα, δεν μπορούν να την υποστηρίξουν σήμερα, όπως είναι αυτή η αλήθεια και αυτή η πραγματικότητα που ζουν, οι Έλληνες πολίτες.

Επιπλέον, για εμένα –και το λέω χωρίς να θέλω να κάνω αντιπολίτευση σ’ εσάς- υπάρχει ένα σοβαρό ζήτημα αξιοπιστίας. Η Κυβέρνηση ψηφίζει νόμο λίγους μήνες νωρίτερα και τον αναιρεί, υπό το βάρος της δικής της αδυναμίας είτε να υλοποιήσει μέτρα είτε εν πάση περιπτώσει να φανεί συνεπής σε δεσμεύσεις. Αυτό προφανώς, κύριε Υπουργέ, πέραν όλων ημών που μπορούμε να κάνουμε τον κοινοβουλευτικό έλεγχο και να βρισκόμαστε απέναντί σας και να σας ερωτούμε, προφανώς, ενδιαφερόμενοι για κοινωνικές ομάδες είτε της τοπικής μας κοινωνίας είτε γενικότερα της χώρας, αφορά και σε ένα σοβαρό ζήτημα αξιοπιστίας και συνέπειας της Κυβέρνησης.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τσιάρα.

Κύριε Υπουργέ, έχετε τον λόγο για τη δευτερολογία σας.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Προφανώς, κύριε Τσιάρα, αυτή η συζήτηση θα κρατήσει πολύ καιρό. Όταν θα ολοκληρωθεί η εικόνα και θα δουν όλοι το αποτέλεσμα, θα είναι εκείνη η στιγμή, που θα συμπίπτει με τις επόμενες εκλογές το 2019. Τότε, όλοι θα δουν το θετικό αποτέλεσμα αυτής της πολιτικής και θα μας επιδοκιμάσουν. Σας είπα ένα στοιχείο. Θα σας πω και μερικά άλλα και θα επιβεβαιωθούν.

Το 70% του μισθού του ανειδίκευτου εργάτη, που είναι το ποσοστό που ισούται με 586 ευρώ, όπως έχει προσδιοριστεί και στον νόμο, οδηγεί σε ένα ποσό των 410 ευρώ πάνω στο οποίο υπολογίζεται ο κλιμακωτός συντελεστής προσαρμογής για τις εισφορές των αγροτών.

Επομένως, τα πράγματα είναι δεδομένα. Τα νούμερα είναι γνωστά. Η Γενική Γραμματεία Εσόδων μας τα έχει γνωστοποιήσει. Το 2017 οι ασφαλισμένοι θα έχουν μια ελάφρυνση της τάξεως των 27 ευρώ το έτος για την πρώτη ασφαλιστική κατηγορία και πάνω. Στην τρίτη ασφαλιστική κατηγορία ξεπερνάει τα 314 ευρώ το έτος. Με το νέο σύστημα, θα έχουν μια ελάφρυνση του ύψος των 314 ευρώ, σε σχέση με αυτό που ίσχυε με τις ασφαλιστικές κατηγορίες που είχαμε. Στην πρώτη κατηγορία είναι αυτό που είπα πριν και που ξεπερνάει τα 27 ευρώ το έτος αυτή η ωφέλεια.

Όταν το καθαρό φορολογητέο εισόδημα των αγροτών στον μέσο όρο είναι περίπου στα 4.920 ευρώ, αντιλαμβάνεστε ότι δημιουργεί τη βάση για να επιβεβαιώνει την ορθότητα αυτού που σας λέω. Συνεπώς, κάνετε λίγη υπομονή. Το να διορθώνουμε διατάξεις, που μόλις ρυθμίσαμε και το να έρχεται το Κοινοβούλιο και να βλέπει πλευρές του νομοθετικού έργου για μια δεύτερη φορά δεν είναι κάτι στην ιστορία που γίνεται τώρα μόνο. Αν δείτε λιγάκι τον κοινοβουλευτικό βίο –κι έχετε μακρά θητεία- θα δείτε ότι πάντα συνέβαινε. Πού είναι το κακό δηλαδή;

Το πρόβλημα δεν είναι εκεί. Το πρόβλημά μας είναι να πετυχαίνουμε τα θετικά βήματα που επιδιώκουμε. Σε αυτό θέλουμε τη συμβολή όλων. Σε αυτό εσείς απέχετε. Αυτό είναι το πρόβλημα.

**ΚΩΝΣΤΑΝΤΙΝΟΣ ΤΣΙΑΡΑΣ:** Αυτό θα το κρίνουν οι Έλληνες πολίτες, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στο σημείο αυτό θα διακόψουμε τη συζήτηση των επίκαιρων ερωτήσεων.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων Παναγιώτη Καμμένου και Δημητρίου Δημητριάδη.

Οφείλουμε να πούμε στο Σώμα το εξής: Ο κ. Παναγιώτης Καμμένος απέστειλε επιστολή, η οποία θα καταχωρισθεί στα Πρακτικά, με την οποία αιτείται τη μεταφορά της συζήτησης και λήψης απόφασης για τη δικογραφία, που τον αφορά για την Τρίτη 20 Σεπτεμβρίου 2016, που είναι η επόμενη προγραμματισμένη συνεδρίαση της νομοθετικής εργασίας.

Η επιστολή έχει ως εξής:

«Κύριε Πρόεδρε, παρακαλώ να τεθεί προς έγκριση από το Σώμα η μεταφορά της συζήτησης και λήψη απόφασης για τη δικογραφία που με αφορά, σύμφωνα με την ημερήσια διάταξη της 9ης Σεπτεμβρίου 2016, για την Τρίτη 20 Σεπτεμβρίου 2016, διότι εγώ προσωπικά και οι Βουλευτές του Κόμματός μου παρευρισκόμαστε σε επίσημη επίσκεψη στη Διεθνή Έκθεση Θεσσαλονίκης.»

(Η προαναφερθείσα επιστολή του Υπουργού Εθνικής Άμυνας και Προέδρου των Ανεξαρτήτων Ελλήνων κ. Παναγιώτη Καμμένου έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 140 )

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Ερωτάται, λοιπόν, το Σώμα αν συμφωνεί για την αναβολή της ψηφοφορίας σε ό,τι αφορά την άρση ασυλίας του κ. Παναγιώτη Καμμένου. Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα συμφώνησε ομοφώνως.

Παράλληλα, μετά την απόφαση που μόλις πήραμε, προτείνω να μεταφερθεί για την Τρίτη 20 Σεπτεμβρίου 2016 και η υπόθεση που αφορά στον συνάδελφο κ. Δημήτριο Δημητριάδη, ώστε η ψηφοφορία να γίνει και για τους δύο συναδέλφους μαζί.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα συμφώνησε ομοφώνως.

Άρα συνεχίζουμε με τον κοινοβουλευτικό έλεγχο και τη συζήτηση των επίκαιρων ερωτήσεων.

Σειρά έχει τώρα να συζητηθεί η πρώτη με αριθμό 1239/8-9-2016 επίκαιρη ερώτηση πρώτου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Οικονομικών,σχετικά με την ανάγκη στήριξης των περιοχών της Λακωνίας και της Μεσσηνίας που επλήγησαν από την πρόσφατη κακοκαιρία.

Στην επίκαιρη ερώτηση θα απαντήσει ο Αναπληρωτής Υπουργός Οικονομικών κ. Τρύφων Αλεξιάδης.

Κύριε Αραχωβίτη, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Καλημέρα σας, κύριοι Υπουργοί. Όλοι γνωρίζετε ότι πριν από λίγες μέρες σφοδρή κακοκαιρία χτύπησε τους Νομούς τόσο της Λακωνίας όσο και της Μεσσηνίας και ιδιαίτερα τις πρώτες πρωινές ώρες της Τετάρτης 7ης Σεπτεμβρίου 2016, όπου επέφερε μεγάλες καταστροφές…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αραχωβίτη, χίλια συγγνώμη.

Παρακαλώ πάρα πολύ το Σώμα, αλλά και από τα υπουργικά έδρανα τους Υπουργούς να κάνετε ησυχία. Δείξτε, τουλάχιστον, τον πρέποντα σεβασμό στον ερωτώντα Βουλευτή. Σας παρακαλώ πολύ.

Συγγνώμη για τη διακοπή, κύριε Αραχωβίτη. Έχετε τον λόγο. Συνεχίστε.

**ΣΤΑΥΡΟΣ ΑΡΑΧΩΒΙΤΗΣ:** Η κακοκαιρία αυτή επέφερε μεγάλες καταστροφές τόσο σε υποδομές, δηλαδή, σε αγροτικό και επαρχιακό δίκτυο, όσο και κατοικίες, καταστήματα αλλά και αγροτικές καλλιέργειες.

Ειδικότερα, στους Μολάους του Δήμου Μονεμβασίας και στη Σκάλα του Δήμου Ευρώτα υπήρξαν ζημιές στις καλλιέργειες, ενώ τα ορμητικά νερά του ποταμού Ευρώτα κάλυψαν εξ ολοκλήρου τη γέφυρα της Σκάλας. Η γέφυρα αυτή είναι η μοναδική διάβαση από την κεντρική προς τη νότια και από την ανατολική προς τη δυτική Λακωνία, με αποτέλεσμα για πολλές ώρες ο νομός να κοπεί ουσιαστικά στα δύο.

Ταυτόχρονα μεγάλες ζημιές στις καλλιέργειες και στο οδικό δίκτυο έχουν παρατηρηθεί σε περιοχές του Πάρνωνα, όπως στα χωριά Γεράκι, Κεφαλάς, Γκοριτσά, κ.λπ.. Στον Δήμο της Σπάρτης ήδη από το απόγευμα της προηγούμενης μέρας προκλήθηκαν μεγάλες ζημιές σε υπόγειους χώρους και καταστήματα, σε καλλιέργειες και σε οδικό δίκτυο.

Το ξημέρωμα βρήκε τον Νομό Λακωνίας χτυπημένο για άλλη μια φορά από τα ακραία καιρικά φαινόμενα, με τους κατοίκους να είναι εύλογα σε απόγνωση από τις καταστροφές τόσο των περιουσιών τους όσο και των οδικών δικτύων του νομού.

Διαρκώς λαμβάνουμε πληροφορίες για ζημιές και μάλιστα εχθές υπήρξε μία σύσκεψη στο Υπουργείο Εσωτερικών, που ήταν προσκεκλημένοι οι δήμαρχοι και οι Περιφέρειες Λακωνίας και Μεσσηνίας, όπου εκεί με τον Υπουργό Εσωτερικών έγινε μια συζήτηση για την καταγραφή των ζημιών.

Τώρα, κατόπιν όλων των παραπάνω ερωτάσθε, κύριε Υπουργέ: Σε ποιες ενέργειες σκοπεύει να προβεί το Υπουργείο σας ώστε, πρώτον, άμεσα να ξεκινήσουν από τις αρμόδιες υπηρεσίες οι διαδικασίες καταγραφής και αποτίμησης των ζημιών, που αφορούν το δικό σας Υπουργείο και δεύτερον, να αποζημιωθούν και να ελαφρυνθούν οι πληγέντες –τα δύο σκέλη του ερωτήματος- από την καταστροφική καταιγίδα της 7ης Σεπτεμβρίου;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αραχωβίτη.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Πολύ σωστά θέτετε, κύριε Βουλευτά, το θέμα της αποκατάστασης των μεγάλων καταστροφών, που έγιναν στη συγκεκριμένη περιοχή. Αυτό που θέλω να σας πω, είναι ότι δεν ήλθα εδώ σήμερα να πω τι σκοπεύουμε να κάνουμε, αλλά να σας πω τι κάναμε ήδη, διότι αλίμονο εάν το δημόσιο, ο κρατικός μηχανισμός, σε αυτά τα πράγματα απαντάει με σχεδιασμούς.

Θέλω να πω ότι σ’ αυτήν την περίοδο, παρά τα οικονομικά και τα άλλα προβλήματα που αντιμετωπίζει η χώρα, κινήθηκε όλος ο μηχανισμός με μεγάλη ταχύτητα. Οι βροχοπτώσεις έγιναν στις 7 Σεπτεμβρίου. Στις 8 Σεπτεμβρίου το Υπουργείο Εσωτερικών και Διοικητικής Ανασυγκρότησης, η Γενική Γραμματεία Πολιτικής Προστασίας που έχει την αρμοδιότητα, κήρυξε τον Δήμο Ευρώτα της Περιφερειακής Ενότητας Λακωνίας και τη Δημοτική Ενότητα Μολάων του Δήμου Μονεμβάσιας σε κατάσταση έκτακτης ανάγκης και πολιτικής προστασίας. Αμέσως μετά την κήρυξη αυτή –γιατί είναι αναγκαία προϋπόθεση- και μετά από παρεμβάσεις και Βουλευτών της περιοχής και περιφερειαρχών και άλλων παραγόντων κινήθηκε η διαδικασία στο Υπουργείο Οικονομικών. Γιατί πρέπει να κινηθούν σε διάφορα Υπουργεία μηχανισμοί.

Σε ό,τι αφορά το Υπουργείο Οικονομικών κινήθηκε η διαδικασία και ήδη βγήκε η απόφαση με χθεσινή ημερομηνία 14 Σεπτεμβρίου. Έχουμε δύο υπουργικές αποφάσεις, με τις οποίες παρατείνονται μέχρι και την 7 Μαρτίου από την ημερομηνία έκδοσης της απόφασης, οι προθεσμίες καταβολής βεβαιωμένων οφειλών φυσικών και νομικών προσώπων και οντοτήτων που έχουν την κύρια κατοικία ή την κύρια εγκατάσταση στις περιοχές αυτές που επλήγησαν, όπως επίσης αναστέλλεται μέχρι και 7-3-2017 η πληρωμή των βεβαιωμένων και ληξιπρόθεσμων οφειλών μέχρι την ημερομηνία έκδοσης της παρούσας οφειλής των ανωτέρω προσώπων και οντοτήτων.

Θα μπορούσε να γίνει και από εμάς πιο γρήγορα, αλλά καθυστέρησε διότι στο Υπουργείο Οικονομικών για να βγει αυτή η απόφαση χρειάστηκαν εννιά υπογραφές. Δεν είναι και σε εμάς εύκολο λόγω της εσωτερικής διαδικασίας και γραφειοκρατίας να γίνει πιο γρήγορα. Αυτό χρειάζεται, διότι επιφέρει μεγάλες αλλαγές στα μηχανογραφικά συστήματα του Υπουργείου Οικονομικών ως προς την είσπραξη των χρεών. Αυτές οι αποφάσεις δεν είναι κάτι το οποίο μπορεί να γίνει άμεσα μέσα σε μία ημέρα -παρ’ όλα αυτά, έγινε πολύ γρήγορα και στις υπηρεσίες του Υπουργείου Οικονομικών- και δημιουργείται και βλάβη στον προϋπολογισμό, διότι έχουμε προϋπολογίσει άλλα ποσά και πρέπει να δοθούν άλλα ποσά.

Επίσης, θέλω να σας πω ότι σύμφωνα με έγγραφο -θα σας δώσω αντίγραφο για όλα αυτά, για να μη χαθεί χρόνος- της αρμόδιας διεύθυνσης σε σχέση με τη φορολογία της ακίνητης περιουσίας, ξεκαθαρίζεται το τι ακριβώς γίνεται εάν σε κάποιο κτίσμα υπάρχει πρόβλημα, δηλαδή τι γίνεται με τον ΕΝΦΙΑ ακριβώς σε αυτά τα κτίσματα, σύμφωνα με νόμο του 2013 και με εγκύκλιο του 2014, δηλαδή το τι ακριβώς γίνεται στις περιπτώσεις που έχουν υπάρξει βλάβη στα κτήρια.

Άρα κλείνοντας, θα σας πω -και στη δευτερομιλία θα πω τα επόμενα- ότι κινηθήκαμε άμεσα. Κάναμε ό,τι ήταν δυνατόν να κάνουμε σε επίπεδο Υπουργείου Οικονομικών και στη δευτερομιλία θα σας πω και το τι σχεδιάζεται να γίνεται από τα άλλα Υπουργεία.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Τον λόγο έχει ο κ. Αραχωβίτης για τη δευτερολογία του.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, είναι γεγονός ότι όλοι αναγνωρίζουν -και οι δήμαρχοι και οι κάτοικοι της περιοχής- ότι η ταχύτητα της αντίδρασης του κρατικού μηχανισμού ήταν άμεση, όπως και η ταχύτητα κήρυξης της περιοχής σε έκτακτη ανάγκη -αυτό που είπατε είναι βασικό- προκειμένου να μπορούν να γίνουν ορισμένες διαδικασίες σε πολύ πιο σύντομο χρόνο από ό,τι γινόντουσαν στο παρελθόν. Είναι θεαματική αλλαγή. Είναι αλήθεια αυτό.

Ξεκινήσατε να αναφέρεστε στον ΕΝΦΙΑ. Θα ήθελα να μας εξειδικεύσετε ακριβώς αυτό το σημείο, γιατί έχουμε, από τη μία πλευρά, τα ακίνητα τα οποία όντως έχουν υποστεί ζημιές και από την άλλη έχουμε και απώλεια εισοδήματος στους παραγωγούς αγρότες, γατί είναι αγροτική περιοχή, και στα καταστήματα. Αυτά, βέβαια, ήταν λιγότερα, αλλά δεν παύει να δημιουργεί απώλεια εσόδων στην περιοχή.

Άρα οι βεβαιωμένες οφειλές σαφώς αναστέλλονται, όπως είπατε, μέχρι 7 Μαρτίου. Θα ήθελα να δούμε με την αναστολή το ενδεχόμενο της μη καταβολής του ΕΝΦΙΑ για μία χρονιά, ακριβώς λόγω της απώλειας εισοδήματος στην περιοχή.

Το δεύτερο που θα ήθελα να δούμε είναι η επιτάχυνση της διαδικασίας συμψηφισμού των οφειλών με τις επιστροφές από το αγροτικό πετρέλαιο. Οι περιοχές της Λακωνίας και της Μεσσηνίας που επλήγησαν είναι κατά κύριο λόγο αγροτικές. Γνωρίζετε το πρόβλημα με την επιστροφή του ειδικού φόρου κατανάλωσης στο αγροτικό πετρέλαιο. Θα ήθελα να δούμε, λοιπόν, αν λόγω ακριβώς των καταστροφών, μπορούσαμε να επιταχύνουμε τις διαδικασίες συμψηφισμού όπου υπάρχουν οφειλές ή επιστροφής όπου δεν υπάρχουν.

Αυτά τα δύο σημεία θα έδιναν ανακούφιση στην περιοχή, γιατί εκτός της αποκατάστασης των ζημιών ο κόσμος έχει να αντιμετωπίσει και την απώλεια παραγωγής που θα έχει το επόμενο διάστημα. Δηλαδή θα βρεθεί χωρίς εισόδημα για το επόμενο διάστημα.

Με δεδομένες, λοιπόν, τις οφειλές, θα υπάρξει πραγματικά έλλειψη ρευστότητας γι’ αυτό το διάστημα για τον κόσμο της περιοχής.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αραχωβίτη.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, όπως γνωρίζετε, χθες έγινε σύσκεψη στο Υπουργείο Εσωτερικών, όπου ενημερώθηκα ότι αντιμετώπισε τα διάφορα αυτά θέματα και γενικότερα τον συντονισμό των υπηρεσιών του δημοσίου.

Μακάρι να μπορούσαμε να κάνουμε αυτό που θα έπρεπε να κάνουμε. Κάνουμε αυτό που μπορούμε να κάνουμε, με βάση τις δημοσιονομικές συνθήκες της χώρας και τις δυνατότητες που έχουμε, αλλά ήδη κάνουμε πάρα πολλά.

Σας είπα ότι σε ό,τι αφορά στο Υπουργείο Οικονομικών δόθηκε παράταση και αναστολή καταβολής βεβαιωμένων οφειλών μέχρι και τον Μάρτιο, δηλαδή για όσο καιρό διαρκεί η κατάσταση έκτακτης ανάγκης.

Σε ό,τι αφορά στα προβλήματα της περιοχής και στον βαθμό καταστροφής, μου έδειξε προηγουμένως φωτογραφίες ο κ. Τόσκας, ο οποίος είχε και ίδια εικόνα από την περιοχή και εκεί πραγματικά η καταστροφή είναι πολύ μεγάλη.

Αυτό που θέλω να πω είναι ότι είχαμε πάρα πολλές καταστροφές φέτος και τα εύσημα είναι για τις υπηρεσίες του αντίστοιχου Υπουργείου και του κ. Τόσκα που πραγματικά σε πάρα πολλές περιπτώσεις παρενέβησαν και βοήθησαν τις περιοχές αυτές.

Εκτός από τις αποφάσεις που λάβαμε χθες και δίνουμε παρατάσεις σε πάρα πολλές περιοχές, σήμερα ή αύριο βγαίνει καινούργια απόφαση, με την οποία δίνουμε πάλι την ίδια παράταση για τις καταστροφές της Χίου, του Θερμαϊκού Θεσσαλονίκης, του Πύργου, του Γυθείου, της Ανατολικής Μάνης, του Οιτύλου, της Ηλείας, της Θάσου, της Ουρανούπολης και σε άλλες περιοχές που είχαν πρόβλημα.

Άρα συνεχίζεται αυτό. Δεν έχουμε δυνατότητα για όλες αυτές τις περιοχές να πάμε σε ένα πρόγραμμα φορολογικών ελαφρύνσεων, που θα ανταποκρινόταν στις ανάγκες των πολιτών. Μακάρι να μπορούσαμε να το κάνουμε αυτό, αλλά όπως καταλαβαίνετε, δεν έχουμε τη δημοσιονομική δυνατότητα. Παρ’ όλα αυτά, σας είπα τι θα γίνει στα φορολογικά.

Επίσης, η Γενική Γραμματεία Οικονομικής Πολιτικής του Υπουργείου Οικονομικών με ενημέρωσε ότι σύμφωνα με το υφιστάμενο θεσμικό πλαίσιο, προβλέπεται και η αποζημίωση επιχειρήσεων με την επιχορήγηση έως 30% της ζημίας για κτηριακές εγκαταστάσεις, μηχανολογικό εξοπλισμό και διάφορα άλλα. Δεν θα χαθεί χρόνος σε αυτό. Καταθέτω το σχετικό έγγραφο για να έχετε σχετική εικόνα.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά στο θέμα του ΕΝΦΙΑ, θέλω να ξεκαθαρίσω γενικότερα ότι με βάση τον ν.4223/2013 και την εγκύκλιο ΠΟΛ 1052/2014, υπάρχει συγκεκριμένος τρόπος με τον οποίο θα υπάρχει αναγραφή περιουσιακών στοιχείων στη δήλωση στοιχείων ακινήτων, ότι κτίσμα στο οποίο υπάρχει μερική έλλειψη στέγης ή άλλες ουσιώδεις βλάβες που το καθιστούν μη λειτουργικό, χαρακτηριστικά που παραπέμπουν ευθέως σε κτίσμα σεισμόπληκτο, πυρόπληκτο ή πλημμυροπαθές, αναγράφεται ως ημιτελές και μετά υπάρχει η σχετική έκπτωση.

Άρα και στο θέμα του ΕΝΦΙΑ υπάρχει η πρόβλεψη αυτή. Θα δούμε εάν χρειαστεί άλλη παρέμβαση.

Κλείνοντας, επειδή τελειώνει και ο χρόνος, θέλω να πω ότι με τις δυνατότητες που έχουμε σε επίπεδο Υπουργείου Οικονομικών, κινηθήκαμε τάχιστα, εκδόθηκαν οι αντίστοιχες αποφάσεις και θα είμαστε στο πλευρό των πολιτών αυτών και στη συγκεκριμένη περιοχή και οπουδήποτε αλλού στη χώρα. Διότι το κράτος πραγματικά πρέπει σε αυτή τη δύσκολη στιγμή να δείξει το πρόσωπο της αλληλεγγύης που πρέπει να έχει σε αυτούς τους πολίτες.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Υπουργό.

Πριν περάσουμε στην επόμενη επίκαιρη ερώτηση, σας ενημερώνω ότι η δεύτερη με αριθμό 1237/7-9-2016 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Οικονομικών, σχετικά με τον ΕΝΦΙΑ των εθελοντικών οργανισμών, δεν θα συζητηθεί λόγω αναρμοδιότητας.

Επίσης, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν βεβαίως για συζήτηση, η τρίτη με αριθμό 1241/8-9-2016 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Οικονομικών,σχετικά με την «σκανδαλώδη πώληση της «ΤΡΑΙΝΟΣΕ» έναντι του ευτελούς τιμήματος των 45 εκατομμυρίων ευρώ» και η δεύτερη με αριθμό 1242/8-9-2016 επίκαιρη ερώτηση δευτέρου κύκλου του Βουλευτή Κέρκυρας του Λαϊκού Συνδέσμου – Χρυσή Αυγή κ. Ιωάννη Αϊβατίδηπρος τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την «αδυναμία εγκατάστασης των δικαιούχων στις εργατικές κατοικίες που βρίσκονται στην περιοχή του Αγίου Ιωάννη Κέρκυρας».

Εισερχόμαστε στην έκτη με αριθμό 1243/9-9-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξάρτητων Ελλήνων κ. Δημητρίου Καμμένου προς τον Υπουργό Οικονομικών, σχετικά με την απώλεια εσόδων ύψους 5 δισεκατομμυρίων ευρώ το 2014 από τον ΦΠΑ.

Ορίστε, κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, το ζήτημα το έχουμε συζητήσει αρκετές φορές. Σύμφωνα με την τελευταία έκθεση της Ευρωπαϊκής Επιτροπής που δημοσιεύτηκε, το ελληνικό κράτος έχει μια απώλεια εσόδων από τον ΦΠΑ για το 2014 ύψους 4,926 δισεκατομμυρίων ευρώ, για το 2013 ύψους 6,347 δισεκατομμυρίων ευρώ, για το 2012 ύψους 6,068 δισεκατομμυρίων ευρώ, για το 2011 ύψους 8,501 δισεκατομμυρίων ευρώ και για το 2010 ύψους 6,412 δισεκατομμυρίων ευρώ. Από το 2010 έως και το 2014, για όλες αυτές τις φορολογικές χρονιές, το ελληνικό δημόσιο έχει απολέσει στο σύνολο έσοδα ΦΠΑ 32,2 δισεκατομμυρίων ευρώ. Το ποσό είναι τεράστιο και εξωφρενικό.

Θα επανέλθω στη δευτερολογία μου, όπου θα έχω λίγο περισσότερο χρόνο.

Ερωτάσθε, κύριε Υπουργέ: Πώς προτίθεστε να βάλετε τέλος στο έλλειμμα που εμφανίζει η είσπραξη του ΦΠΑ στη χώρα μας, που οδήγησε σε απώλεια εσόδων ύψους 32 δισεκατομμυρίων την τελευταία πενταετία;

Πότε θα συνδεθούν τα POS με το TAXIS και ποια θα είναι η διαδικασία απόδοσης φόρων στο κράτος κατά τη σύνδεση όλων των ταμειακών μηχανών με τα κέντρα ελέγχου του Υπουργείου Οικονομικών σε πραγματικό χρόνο, που θα βοηθήσει την ορθή και αποτελεσματική είσπραξη του ΦΠΑ;

Τέλος, υπάρχει πρόβλεψη για συνεργασία με την Ευρωπαϊκή Ένωση για ριζική αναμόρφωση του συστήματος ΦΠΑ της Ευρωπαϊκής Ένωσης, προκειμένου να γίνει αποτελεσματικότερο και να καταπολεμηθεί η απάτη και η απώλεια εσόδων;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Θέτετε, κύριε Βουλευτά, ένα τεράστιο θέμα σε σχέση με το ποια είναι τα βασικά χαρακτηριστικά και η κατεύθυνση της φορολογικής πολιτικής, με το αν έχει νόημα δηλαδή να επικεντρώνουμε προσπάθειες στην αύξηση φορολογικών συντελεστών και στην επιβολή νέων φορολογικών ή στη διεύρυνση φορολογικών υποχρεώσεων, ή με το αν πρέπει να κατευθυνθούμε στην αύξηση της εισπραξιμότητας του ήδη υφιστάμενου θεσμικού πλαισίου.

Είναι μία μεγάλη συζήτηση, πραγματικά, που πρέπει να την κάνουμε και να δούμε και τα αποτελέσματα και από πρόσφατες και από παλαιότερες ρυθμίσεις, διότι δεν έχει νόημα να αυξάνει κανείς συνεχώς τους φορολογικούς συντελεστές, όταν υπάρχει ένα μεγάλο άνοιγμα σε μία τέτοια δύσκολη περίοδο στην είσπραξη φόρων, οι οποίοι έχουν πληρωθεί από τους πολίτες και κάποιοι επιτήδειοι μέχρι να τους εισπράξει το δημόσιο τούς έβαλαν στην τσέπη τους, δηλαδή τους έκλεψαν από το δημόσιο.

Αυτή, όμως, είναι μία μεγάλη συζήτηση που πρέπει να γίνει κάποια στιγμή, για να δούμε πώς χαράσσουμε τη φορολογική και οικονομική πολιτική μας και το τι κάνουμε.

Σε ό,τι αφορά τώρα την ουσία της ερώτησής σας, πραγματικά κάνουμε μία μεγάλη προσπάθεια στα θέματα φοροδιαφυγής. Έχω καταθέσει στη Βουλή πάρα πολλά στοιχεία. Έχω εξηγήσει τον προγραμματισμό της Κυβέρνησης. Κάνουμε μία πολύ μεγάλη προσπάθεια, η οποία φαίνεται και φαίνεται στα αποτελέσματα που έχουμε όλο αυτό το διάστημα.

Μην παρασύρεστε από το τι λένε ορισμένα μέσα μαζικής ενημέρωσης σε σχέση με τα έσοδα του ελληνικού δημοσίου. Είχαμε την ευκαιρία και έχουμε καταθέσει πάρα πολλές φορές τα στοιχεία με τα οποία φαίνεται το τι γίνεται με μεγάλες υποθέσεις φοροδιαφυγής και γενικά με την αύξηση της εισπραξιμότητας και του ΦΠΑ, παραδείγματος χάριν στα νησιά, όπου υπάρχει η παραπληροφόρηση, ακούγεται η καταστροφολογία ότι πέφτουν τα έσοδα, ενώ τα στοιχεία που καταθέσαμε δείχνουν ότι αυξάνονται ακόμα και κατά 50% σε μεγάλους τουριστικούς προορισμούς.

Γενικά για τα θέματα της φοροδιαφυγής έχουμε μιλήσει πάρα πολύ. Ειδικά για το θέμα του ΦΠΑ υπάρχει το επιχειρησιακό σχέδιο της Γενικής Γραμματείας Δημοσίων Εσόδων, υπάρχει το επιχειρησιακό σχέδιο της ειδικής γραμματείας του ΣΔΟΕ στο μέρος όπου έχει την αρμοδιότητα σε αυτό το θέμα και υπάρχει και η συνεργασία όλων των φορέων της Κυβέρνησης για αυτό το ζήτημα. Δεν έχουμε κάνει αυτά τα οποία θα μας κάνουν ευτυχισμένους και θα μας κάνουν να εφησυχάσουμε.

Στα θέματα φοροδιαφυγής, λαθρεμπορίου και διαφθοράς θα περάσουν πάρα πολλά χρόνια για να εφησυχάσουμε και να είμαστε ικανοποιημένοι. Θα δίνουμε συνεχώς αγώνες.

Όμως, βεβαίως και υπάρχει μία ενεργοποίηση των υπηρεσιών και ένας συντονισμός για μεγαλύτερη αποτελεσματικότητα σε όλα αυτά τα θέματα. Βεβαίως, υπάρχει και συνεργασία με την Ευρωπαϊκή Ένωση στα θέματα του ΦΠΑ και γενικότερα της αύξησης της εισπραξιμότητας.

Σε ό,τι αφορά το θέμα της διασύνδεσης των φορολογικών μηχανισμών με τη Γενική Γραμματεία Πληροφοριακών Συστημάτων ή με το Υπουργείο Οικονομικών γενικότερα, με τις φορολογικές υπηρεσίες, δυστυχώς, εκεί υπάρχουν καθυστερήσεις. Ενώ το θεσμικό πλαίσιο είναι έτοιμο από το 2010, υπάρχουν καθυστερήσεις και στην υπάρχουσα περίοδο, οι οποίες κλείνουν με το νομοσχέδιο για το «πλαστικό» χρήμα το οποίο θα έρθει πολύ σύντομα στη Βουλή. Σε αυτό το νομοσχέδιο υπάρχει διάταξη που τροποποιεί το υφιστάμενο θεσμικό πλαίσιο, δίνει πλέον απάντηση σε αυτό το ζήτημα και δίνει δυνατότητα να υπάρξει η άμεση διασύνδεση, με την οποία θα μπορέσουμε να κάνουμε πολύ καλύτερους ελέγχους. Αυτό γιατί θα μπορεί κάποιος ελεγκτής από το γραφείο του να τηλεφωνεί σε μία επιχείρηση και να λέει: «Κύριε, έχετε εκατό τραπέζια και βλέπω ότι έχετε κόψει απόδειξη στα είκοσι. Να έρθουμε για έλεγχο ή θα συμμορφωθείτε;».

Κάτι που τώρα μας κοστίζει πάρα πολύ σε ελεγκτικό προσωπικό, σε χρόνο, σε χρήμα και σε μία σειρά από άλλες διαδικασίες. Αυτά θα τελειώσουν. Θα γίνουν πιο αυτόματες οι διαδικασίες και θα μπορούμε να ελέγχουμε καλύτερα.

Θα καταθέσω έγγραφα από τέσσερις διευθύνσεις. Υπάρχει μεταξύ αυτών και έγγραφο της Διεύθυνσης Υποστήριξης Ηλεκτρονικών Υπηρεσιών, που δηλώνει με σαφήνεια ότι είναι απολύτως έτοιμη η διεύθυνση να δεχθεί τον όγκο των δεδομένων των συναλλαγών χονδρικής και λιανικής για το σύνολο των φορολογικών μηχανισμών πανελλαδικά.

Το λέω αυτό γιατί κάποιοι που δεν θέλουν να «ζυμώσουν», προσπαθούν να βρουν δικαιολογία ότι δεν μπορεί τεχνικά να αξιοποιηθεί αυτή η πληροφορία. Γι’ αυτό θα καταθέσω και έγγραφο της αντίστοιχης διεύθυνσης, που αποδεικνύει ότι δεν υπάρχει καμμία δικαιολογία και ότι μπορεί να λειτουργήσει αυτή η εφαρμογή.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Υπουργέ.

Με την ευκαιρία να πω ότι τα 5 δισεκατομμύρια που απωλέσαμε μόνο τον τελευταίο χρόνο είναι σχεδόν, τηρουμένων των αναλογιών, το ύψος των μέτρων που αναγκάστηκε αυτή η Κυβέρνηση μετά από τη σκληρή διαπραγμάτευση πέρσι να πάρει για τα επόμενα τρία χρόνια. Να φαντασθούμε, δηλαδή, πόσο απλό είναι αυτό που λέω, που καταγράφεται αυτήν τη στιγμή στη Βουλή, ότι αν είχαμε εισπράξει το 2014 τα 5 δισεκατομμύρια ευρώ θα τα είχαμε στο ταμείο. Θα έπρεπε, βέβαια, να αναδιαρθρώσουμε, να οργανώσουμε το κράτος, να κάνουμε καλύτερες τις υπηρεσίες, να γίνουν πιο ανταγωνιστικές. Δεν το συζητάει κανένας αυτό, τις διαρθρωτικές αλλαγές που πρέπει να γίνουν. Στο ταμείο, όμως, θα είχαμε 5 δισεκατομμύρια.

Το νέο, λοιπόν, που μας φέρνετε αυτήν τη στιγμή και θα ελεγχθεί αυτή η Κυβέρνηση -και με όλο τον σεβασμό το λέω ότι είμαστε εδώ για να ελέγχουμε την Κυβέρνηση-, είναι ότι εφόσον υπάρχει αυτήν τη στιγμή η δυνατότητα της διασύνδεσης ηλεκτρονικά των ταμειακών μηχανών και μπορούν να σηκώσουν τον όγκο των δεδομένων και των συναλλαγών, οι οποίες είναι εκατομμύρια καθημερινά και σε πραγματικό χρόνο, το βράδυ ή μια ημέρα, θα γίνεται η άμεση απόδοση του ΦΠΑ ή προείσπραξη του ΦΠΑ. Στο εξωτερικό, ξέρετε, κάνουν το 50% καθημερινά και το εκκαθαρίζουν στο τέλος του χρόνου, για να τους αφήσουν και λίγο cash flow, λίγα χρήματα στο ταμείο. Τους εκκαθαρίζουν αναγκαστικά στην ταμειακή μηχανή στο τέλος του μήνα. Μπορούμε να βρούμε και εμείς πολλά σενάρια.

Το βασικό, το νέο που βγαίνει σήμερα, είναι ότι είμαστε έτοιμοι τεχνικά. Με ενδιαφέρει πολύ το τεχνικό, διότι εάν έρθουν πέντε εμπειρογνώμονες και κάνουν διαφορετικές εισηγήσεις στον Υπουργό για τεχνικά ζητήματα των οποίων ούτε εσείς ούτε εγώ μπορούμε να γνωρίζουμε το εύρος και την κάθε τεχνική λεπτομέρεια και μας φοβίσουν ή μας πουν: «Ξέρετε, μήπως δεν είναι σωστό; Μήπως χάσουμε; Μήπως γίνει κάτι λάθος;» και δεν πάρουμε την απόφαση να εισπράξουμε από εδώ και πέρα για τα επόμενα πέντε χρόνια, θα χάσουμε όχι 32 δισεκατομμύρια, γιατί με την ανάπτυξη που θα έρθει στην ελληνική οικονομία, προσέξτε, τα 32,2 δισεκατομμύρια που χάσαμε από τον ΦΠΑ πέντε χρόνια τώρα, από το 2016 μέχρι το 2021, θα είναι πάνω από 40 δισεκατομμύρια. Θα έχει ανάπτυξη η οικονομία, θα έχουμε πιο πολλές συναλλαγές, άρα το ΑΕΠ θα αυξηθεί, οπότε προβλέπουμε τώρα ότι αν πάμε με τα ίδια νούμερα της προηγουμένης πενταετίας στην επόμενη, θα χάσουμε, αν δεν κινηθούμε σήμερα, πάνω από 40 δισεκατομμύρια.

Καμμία κυβέρνηση στον κόσμο και πόσω μάλλον η ελληνική δεν θέλει να επιβάλει υψηλή φορολόγηση. Όμως αναγκάζεται, επειδή υπάρχει φοροαποφυγή, φοροδιαφυγή, να επιβάλει υψηλή φορολόγηση, που αναγκαστήκαμε να βάλουμε αυτήν τη στιγμή, η οποία φέρνει σε μη ανταγωνιστική θέση την πατρίδα μας, τόσο στα φυσικά όσο και στα νομικά πρόσωπα, πόσω μάλλον ο ΕΝΦΙΑ, για τον οποίο θα ακούσουμε την Κυριακή και τον κ. Μητσοτάκη. Πού θα βρει το 30%, τα 800 εκατομμύρια τον χρόνο; Πώς θα τα ελαφρύνει; Να τα 800 εκατομμύρια. Από τα 5 δισεκατομμύρια, με τα 800 εκατομμύρια από τον ΦΠΑ, να «κουρέψουν» άμεσα τον ΕΝΦΙΑ, να γίνει πιο δίκαιος, όχι να μην υπάρχει. Να πέσει οριζόντια, να πάει σε χαμηλότερη κλίμακα όλος ο κόσμος και αυτός που έχει πολλά ακίνητα να πληρώσει, αυτός που έχει λιγότερα να ελαφρυνθεί. Έχουμε το ΕΚΑΣ. Έχουμε «τρύπες» οι οποίες δεν βοηθούν αυτήν τη στιγμή τα έσοδα και το διαθέσιμο εισόδημα της κάθε οικογένειας, άμεσους και έμμεσους φόροι, που πρέπει να τους ελαφρύνουμε.

Οπότε δεσμευόμαστε ως Κυβέρνηση και ελπίζω μέσα στον χρόνο –και εδώ είμαστε για να το ελέγξουμε, κύριε Υπουργέ, μαζί- να φέρουμε τη διασύνδεση σε πραγματικό χρόνο, να ξεκινήσει η είσπραξη μαζί με τα POS, έτσι ώστε να ελαφρυνθεί η ελληνική οικονομία και του χρόνου, όταν καταρτίσουμε τον προϋπολογισμό του 2018, τέτοια εποχή το 2017, να έχουμε ήδη ξεκινήσει προείσπραξη και να μπορέσουμε να βάλουμε τα πραγματικά έσοδα στο έσοδο του ΦΠΑ όχι 13 και 14 και 15 τον χρόνο, αλλά να τα βάζουμε 20, 21 και 22.

Έτσι και οι θεσμοί και οι Ευρωπαίοι και όλοι αυτοί με τους οποίους συνεργαζόμαστε και διαπραγματευόμαστε αυτήν την περίοδο θα δουν ότι μόνιμα έφερε λύση η Κυβέρνηση, μόνιμα πάταξε τη φοροαποφυγή και τη φοροδιαφυγή και έφερε ένα μόνιμο δημοσιονομικό μέτρο, το οποίο μπορεί και δικαιολογείται να ελαφρύνει τις τάξεις, οι οποίες έχουν ανάγκη και πρόβλημα, την ανταγωνιστικότητα της ελληνικής οικονομίας, τον ΦΠΑ και τις επιχειρήσεις, αλλά και το χρέος.

Κλείνω με αυτό, δηλαδή τα 5 δισεκατομμύρια φανταστείτε ότι είναι το 90% της εξυπηρέτησης των τόκων τον χρόνο, για να ξέρουμε σχηματικά για πόσα λεπτά μιλάμε. Το 2014 5 δισεκατομμύρια ΦΠΑ, 5.870 ήταν οι τόκοι που πληρώσαμε. Άρα δεν θα είχαμε ανάγκη τους τόκους. Για ποιο πλεόνασμα μιλάμε; Έχουμε πλέον πλεόνασμα άμεσα. Παρακαλώ να το δείτε και να φέρουμε λύσεις σε αυτό το ζήτημα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά αυτό που είπατε για τις εξαγγελίες του Αρχηγού της Αξιωματικής Αντιπολίτευσης, σίγουρα όλοι περιμένουμε με ενδιαφέρον να ακούσουμε την πρόταση, πού θα βρεθεί το 1 δισεκατομμύριο και παραπάνω τον χρόνο για να πραγματοποιηθούν οι εξαγγελίες που έχουν γίνει μέχρι τώρα και αυτές που θα γίνουν

Γιατί εγώ έναν χρόνο ως Αναπληρωτής Υπουργός Οικονομικών δεν έχω ακούσει ούτε μία πρόταση για αύξηση των δημοσίων εσόδων από κάπου, ούτε μία πρόταση για περιορισμό των δαπανών από κάπου αλλού. Γιατί αλλιώς μπορούμε να λέμε ωραία λόγια, να καταργήσουμε τα πάντα, να κάνουμε ένα σωρό αλλαγές, όμως στα οικονομικά πρέπει να κάνουμε συγκεκριμένα πράγματα. Στη λογιστική υπάρχει το ισοζύγιο, χρέωση, πίστωση, υπόλοιπο. Δεν μπορείς να λες πράγματα που δεν ανταποκρίνονται στα πραγματικά δεδομένα.

Περιμένουμε, όμως, να γίνουμε όλοι σοφότεροι από τη συγκεκριμένη ομιλία και από το πού θα βρεθούν αυτά τα έσοδα. Ελπίζουμε να μην είναι η συνέχεια του προγράμματος που είχε ξεκινήσει, δηλαδή περιορισμός των δαπανών του δημοσίου από εκεί που είχε ανάγκη, δηλαδή την υγεία, την παιδεία ή με τις απολύσεις που είχαν ξεκινήσει και ευτυχώς σταμάτησαν. Ελπίζουμε να μην είναι από εκεί. Αν είναι από εκεί, θα είναι και πιο εύκολη η απάντηση.

Σε ό,τι αφορά την ουσία αυτού που είπατε, θέλω να τονίσω –όπως το λέει και η απάντηση της σχετικής υπηρεσίας- ότι έχουν ήδη διασυνδεθεί περίπου επτακόσιοι σαράντα φορολογικοί μηχανισμοί πανελλαδικά και έχει διαβιβαστεί ένας τεράστιος όγκος παραστατικών συναλλαγών χονδρικής και λιανικής.

Ήδη, είμαστε σίγουροι τεχνικά γι’ αυτό και σας κατέθεσα το σχετικό έγγραφο της αρμόδιας διεύθυνσης, που είναι Διεύθυνση της Γενικής Γραμματείας Δημοσίων Εσόδων, η οποία επιβεβαιώνει την τεχνική ικανότητα της συγκεκριμένης γενικής γραμματείας γι’ αυτά τα πράγματα.

Βεβαίως και δεν θα είναι εύκολο από την αρχή να διασυνδεθούν όλοι οι μηχανισμοί και δεν υπάρχει και λόγος. Αυτό θα πρέπει να γίνει ανά περιοχές, ανά κλάδους, ανά αντικείμενο, έτσι ώστε να μπορούμε να αντιμετωπίσουμε στοχευμένα θέματα φοροδιαφυγής και να δούμε πώς όλα αυτά τα ζητήματα θα αντιμετωπιστούν.

Σε ό,τι αφορά τα ζητήματα εισπραξιμότητας του ΦΠΑ, νομίζω ότι πρέπει να είμαστε συγκρατημένοι ως προς τα ποσά που ακούμε. Λαμβάνουμε υπ’ όψιν σίγουρα τη συγκεκριμένη μελέτη για τα 5 δισεκατομμύρια. Πρέπει όμως να δούμε αν αυτά τα στοιχεία που αφορούν το 2014, με έναν διαφορετικό τζίρο στην αγορά, μπορούν να μας βγάλουν τα ίδια συμπεράσματα σήμερα, με έναν τελείως διαφορετικό τζίρο στην αγορά και με μία διαφορετική δυνατότητα στις οικονομικές συναλλαγές που είχαμε και στην οικονομική δυνατότητα των πολιτών.

Αυτό που θέλω να πω κλείνοντας είναι ότι το Υπουργείο Οικονομικών έχει έναν συγκεκριμένο σχεδιασμό, ο οποίος βασίζεται στον ν.4336, έχει συγκεκριμένα χρονοδιαγράμματα. Μέσα από τη διαδικασία των διαπραγματεύσεων με τους θεσμούς βελτιώνουμε το θεσμικό πλαίσιο και υλοποιούμε τον ν.4336. Αυτό που μπορούμε να δηλώσουμε είναι ότι κάνουμε ό,τι είναι ανθρωπίνως δυνατό για να έχουμε τα μεγαλύτερα δυνατά αποτελέσματα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τρίτη με αριθμό 1245/12-9-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη δυνατότητα ένταξης και επανένταξης στη ρύθμιση των εκατό δόσεων τόσο για οφειλές στο δημόσιο όσο και στα ασφαλιστικά ταμεία.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, ας προσγειωθούμε στην πραγματικότητα, μετά από τα δισεκατομμύρια που μαζέψατε προηγουμένως με τον κ. Καμμένο. Καλό θα είναι να εξετάσουμε, βέβαια, αυτά που πρότεινε, για να δούμε μήπως υπάρξει κάποια βελτίωση.

Ας προσγειωθούμε στην πραγματικότητα, η οποία τι λέει; Σήμερα υπάρχει αδυναμία ανταπόκρισης και των ασφαλισμένων και των φορολογουμένων να εκπληρώνουν τις υποχρεώσεις τους, ακόμα και από αυτούς που εντάχθηκαν στο σύστημα των εκατό δόσεων.

Είναι ενδεικτικό ότι από τις εκατόν τριάντα πέντε χιλιάδες που εντάχθηκαν στο ΙΚΑ έχουν μείνει περίπου πενήντα πέντε χιλιάδες που τηρούν τη ρύθμιση. Από τις εκατόν πέντε χιλιάδες που εντάχθηκαν στον ΟΑΕΕ έχουν μείνει περίπου πενήντα μία χιλιάδες που τηρούν τη ρύθμιση. Αντίστοιχα, ή αν είναι διαφορετικά τα νούμερα γι’ αυτούς που εντάχθηκαν για οφειλές στο δημόσιο καθαρά, μπορείτε να μας ενημερώσετε πόσοι είναι.

Πιστεύω ότι μετά τις εξαγγελίες του Πρωθυπουργού για πάγωμα των ληξιπρόθεσμων οφειλών για τον ΟΑΕΕ και για το ΕΤΑΑ, εγείρονται ερωτηματικά και ως προς τον τρόπο εφαρμογής. Δηλαδή, αυτό αφορά και τους ανθρώπους που τηρούν μέχρι τώρα τη ρύθμιση, που μπορούσαν να την τηρούν και δεν θα μπορούν τον επόμενο μήνα; Αφορά και τους αγρότες; Ή γιατί δεν αφορά τους αγρότες -δεν ακούστηκε αυτό- που είναι η ίδια κατηγορία ασφαλισμένων που εντάχθηκαν στη ρύθμιση ή που την έχασαν. Ή γιατί δεν αφορά και τις οφειλές προς το δημόσιο;

Εγείρονται, λοιπόν, τέτοιας μορφής ερωτηματικά. Εγώ, όμως, θα ήθελα να επικεντρωθώ κυρίως στη δυνατότητα αναβίωσης της ρύθμισης των εκατό δόσεων για ανθρώπους που την έχασαν για διάφορους λόγους, ανεξάρτητα του λόγου που την έχασαν. Αυτό γίνεται μερικώς για τα ασφαλιστικά ταμεία. Δεν γίνεται για τις οφειλές στο δημόσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα λίγο χρόνο, κύριε Πρόεδρε.

Αν θα δοθεί η δυνατότητα ένταξης σε βιώσιμη ρύθμιση -που μπορεί να μην είναι αυτή των εκατό δόσεων, αλλά κάποια άλλη που θα σκεφθείτε ή που θα επεξεργαστείτε ή που θα σας προτείνουμε- των ανθρώπων που σήμερα έχουν ληξιπρόθεσμες οφειλές, αλλά δεν είχαν ενταχθεί σε προηγούμενες ρυθμίσεις οποιασδήποτε κατηγορίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, αν και σας παρακολούθησα με προσοχή, δεν κατάλαβα αν η αμφισβήτηση της πραγματικότητας ήταν ως προς το ύψος της φοροδιαφυγής ή αν είναι ως προς την αναγκαιότητα να υλοποιηθούν οι δεσμεύσεις του Πρωθυπουργού. Δεν κατάλαβα εάν συμφωνείτε ή διαφωνείτε με αυτές τις δεσμεύσεις του Πρωθυπουργού, δηλαδή εάν είναι σωστό ή όχι το πάγωμα των ρυθμίσεων.

Εν πάση περιπτώσει, αρμόδιος να απαντήσει για τα θέματα κοινωνικής ασφάλισης είναι άλλος Υπουργός. Παρ’ ότι αναφέρεστε στην ερώτησή σας, που είναι προς το Υπουργείο Οικονομικών, σε θέματα που αφορούν ασφαλιστικά ταμεία, εγώ θα σας απαντήσω σε ό,τι αφορά τα θέματα των χρεών προς το δημόσιο. Και ελπίζω να μην ξαναδώ αναρτήσεις και εκπομπές ότι άλλα λέει ο Αλεξιάδης, άλλα λέει ο Κατρούγκαλος. Εγώ, όταν αναφέρομαι σε ρύθμιση δόσεων, αναφέρομαι σε ρύθμιση δόσεων για χρέη προς το δημόσιο, δηλαδή προς εφορίες και ταμεία –εννοώ ταμεία του δημοσίου- και όταν μιλάει ο κ. Κατρούγκαλος, αφορά χρέη προς ασφαλιστικά ταμεία. Ορισμένοι δεν μπορούν να καταλάβουν αυτή τη διαφορά και αρχίζουν και λένε διάφορα. Δεν πειράζει. Καταλαβαίνουμε τους πολιτικούς λόγους.

Σε ό,τι αφορά, λοιπόν, συγκεκριμένα για το θέμα που ρωτάτε, για την επανενεργοποίηση της ρύθμισης των εκατό δόσεων, έχω απαντήσει και άλλη φορά. Να φέρνουμε συνέχεια ρυθμίσεις των εκατό δόσεων δεν υπάρχει η δυνατότητα. Η χώρα είναι σε ένα συγκεκριμένο πολιτικό πλαίσιο, με συγκεκριμένη συμφωνία. Δεν μπορούμε συνέχεια και συνέχεια να φέρνουμε ρυθμίσεις για εκατό δόσεις. Έτσι, θα υπονομεύαμε τους στόχους που έχουμε βάλει για εισπραξιμότητα και θα υπονομεύαμε την ίδια τη λειτουργία του προϋπολογισμού. Δεν υπάρχει αυτή η δυνατότητα. Αυτό που κοιτάμε να κάνουμε είναι πώς θα φέρουμε ρυθμίσεις που θα βοηθήσουν επιχειρήσεις να παραμείνουν στη ρύθμιση των εκατό δόσεων και πώς θα φέρουμε ρυθμίσεις ή θα ενεργοποιήσουμε υφιστάμενες ρυθμίσεις, ώστε επιχειρήσεις που ήταν στις εκατό δόσεις, τις έχασαν για κάποιον λόγο και θα επανενταχθούν στις εκατό δόσεις. Αυτό βεβαίως και το προσπαθούμε.

Σε αυτό το σημείο θα ήθελα να σας πω ότι δεν είστε δίκαιος στην κριτική που κάνετε. Βλέπω ότι είστε στο Κοινοβούλιο πάρα πολλές ώρες και παρακολουθείτε. Και νομίζω ότι θα έχετε ακούσει και άλλη φορά ότι έχω απαντήσει σε ερώτηση του Υπουργείου Οικονομικών –όχι σε δική σας ερώτηση, σε ερώτηση στη Βουλή- και το έχω πει και σε ομιλία, γιατί συνεχώς ασκείται από άλλους αυτή η κριτική. Το Υπουργείο Οικονομικών από τον Οκτώβριο του 2015 έχει εκδώσει την εγκύκλιο 1226, η οποία έχει αναρτηθεί στη «ΔΙΑΥΓΕΙΑ». Στη σελίδα 8 λέει: «Εκ παραδρομής μη καταβολή ποσοστού δόσης. Για λόγους χρηστής διοίκησης και προστασίας της εύλογης εμπιστοσύνης του διοικούμενου, απώλεια ρύθμισης δεν επέρχεται όταν ο φορολογούμενος εκ παραδρομής δεν έχει καταβάλει το ποσό επιβάρυνσης εκπρόθεσμης καταβολής δόσης ή, εν γένει, εξαιτίας ποσών μικρού ύψους, που έχουν παραμείνει ανεξόφλητα από παραδρομή. Οι προϊστάμενοι των υπηρεσιών παρακαλούν για τις ενέργειές τους σε τέτοιες περιπτώσεις, ώστε τα εκ παραδρομής μη καταβληθέντα ποσά να καλύπτουν τον φορολογούμενο, οι δε ρυθμίσεις να μην θεωρούνται απολεσθείσες».

Εμείς, λοιπόν, από τον Οκτώβριο του 2015 –και παράκληση αυτή η εγκύκλιος 1226 να μελετηθεί από όσους δεν έχουν εικόνα- έχουμε φέρει το νομοθετικό πλαίσιο ακριβώς για να αντιμετωπίσουμε τέτοιους είδους ρυθμίσεις.

Το Υπουργείο Εργασίας και Κοινωνικής Ασφάλισης -και θα καταθέσω στα Πρακτικά τα σχετικά έγγραφα για να μην χάσω χρόνο να σας τα αναλύω- έχει εκδώσει εγκύκλιο στις 26-2-2016, όπως επισημαίνει η αρμόδια διεύθυνση του Υπουργείου Εργασίας και Κοινωνικής Ασφάλισης, που δίνει δυνατότητα για επανένταξη όταν υπάρχουν κάποια προβλήματα απώλειας των εκατό δόσεων. Άρα και από εκεί έχει λυθεί το θέμα.

(Στο σημείο αυτό ο Αναπληρωτής Υπουργός Οικονομικώνκ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά γενικότερα τα ζητήματα των ρυθμίσεων αυτών, είπα ότι η δική μας η προσπάθεια είναι η διατήρηση των εκατό δόσεων, η επανένταξη αυτών που την έχουν χάσει, όταν υπάρχει η δυνατότητα, αν κάποιος έχει αφήσει απλήρωτες πέντε μήνες δόσεις, δεν μπορεί να επανενταχθεί, έχει επιλέξει ότι δεν θέλει να είναι στην ρύθμιση.

Θέλω να σας υπενθυμίσω ότι υπάρχει η δυνατότητα και τώρα για ληξιπρόθεσμες οφειλές, που δεν μπορεί κάποιος να πληρώσει, να ενταχθεί στις ρυθμίσεις που ήδη υπάρχουν και είναι ως είκοσι τέσσερις μηνιαίες δόσεις.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο φορολογούμενος και ο ασφαλισμένος δεν διαχωρίζουν τις δηλώσεις ούτε του Υπουργού Οικονομικών ούτε του Υπουργού Ασφάλισης όταν φτάνουν στον γκισέ της εφορίας ή στο ταμείο. Αυτό που με αγωνία ρωτούν είναι εάν μπορούν να βρουν ικανοποίηση του αιτήματος, είτε αυτό αφορά την αναβίωση της ρύθμισης για όσους την έχουν χάσει έστω και για δύο μήνες και θέλουν να πληρώσουν έστω και με επιβάρυνση και δεν μπορούν τώρα, όταν είναι οφειλές προς το δημόσιο, ενώ στο ασφαλιστικό ταμείο μπορούν.

Υπάρχει μια τεράστια διαφοροποίηση, την οποία πρέπει να την δείτε. Το ΚΕΑΟ και γενικά το σύστημα στα ασφαλιστικά ταμεία επιτρέπει την ένταξη, ακόμα και δύο και τρεις μήνες να έχεις χάσει, εφόσον τη δικαιολογείς με κάποιον τρόπο που είναι σοβαρός, όχι χωρίς δικαιολόγηση.

Αντίστοιχα, στο Υπουργείο Οικονομικών δεν υπάρχει αυτή η δυνατότητα παρά μόνο όταν αφορά την επιπλέον επιβάρυνση λόγω αλλαγής του επιτοκίου ή μικρά ποσά, τα οποία δεν καταβλήθηκαν. Εάν είναι, όπως είπατε και εσείς, δύο, τρεις, τέσσερις, πέντε μήνες δεν το δέχεται.

Και λέω τώρα εγώ: Γιατί να μην δώσετε τη δυνατότητα σε αυτόν που για διάφορους λόγους τους προηγούμενους τέσσερις μήνες ήταν αδύνατη η καταβολή λόγω οικονομικής δυσχέρειας ή λόγω οποιασδήποτε άλλης αιτίας, όχι λόγω επιλογής, είχε δηλαδή τα λεφτά και δεν πλήρωνε, να πληρώσουν τις πέντε δόσεις που χρωστούν, να τους βάλετε και ένα επιτόκιο κατά την κρίση σας και να επανενταχθούν στην ρύθμιση; Γιατί να μη γίνει αυτό, δηλαδή; Τι είναι αυτό; Χαλασμός Κυρίου; Θα χαλάσει το σύστημα;

Αντίθετα, νομίζω ότι είναι εφαρμογή – διεύρυνση. Έχω εδώ την εγκύκλιο που αναφερθήκατε -στην οποία σωστά είπατε τι αναφέρει στην παράγραφο 8- αλλά αναφέρει για μικρά ποσά και για μια φορά ίσως. Γι’ αυτό, λοιπόν, σας λέω ότι μπορείτε να το διευρύνετε αυτό και αυτό θα αυξήσει τα έσοδα του δημοσίου και των ασφαλιστικών ταμείων.

Βεβαίως, όταν ακούσει κάποιος τον Πρωθυπουργό να μιλάει για πάγωμα οφειλών που αφορούν τον ΟΑΕΕ και τον ΕΤΑΑ αναρωτιέται γιατί αυτό δεν ισχύει και για τους αγρότες. Άρα, λοιπόν, όχι μόνο λέω ότι είναι πολύ καλό αυτό να συμβεί, αλλά θα πρέπει να ισχύσει και για τις άλλες κατηγορίες. Θα πρέπει να ισχύσει και στους αγρότες, γιατί δεν ισχύει για τους αγρότες το πάγωμα των οφειλών εφόσον πληρώνουν τα τρέχοντα; Και γιατί να μην ισχύσει και για τις οφειλές του δημοσίου με την ίδια λογική; Να υπάρξει πάγωμα των ληξιπρόθεσμων, εφόσον πληρώνουν τα τρέχοντα. Δεν μπορώ να αντιληφθώ γιατί θα περιοριστεί μόνο σε αυτό που είπαμε ότι είναι πάρα πολύ καλό.

Βεβαίως, έχει πολλούς κινδύνους, αλλά τούτη την ώρα νομίζω ότι διευκολύνει αυτούς οι οποίοι δεν μπορούν. Η διευκρίνιση, λοιπόν, την οποία θέλω και η απάντηση στα ερωτήματα αφορά τη δυνατότητα αναβίωσης των ρυθμίσεων ακόμα και αν είναι δύο, τρεις, τέσσερις δόσεις, αλλά με την αντίστοιχη καταβολή βεβαίως των οφειλομένων δεν ξέρω με τι επιβάρυνση και βεβαίως την επανενεργοποίηση αυτής ή άλλης ρύθμισης πέραν από αυτήν που αναφερθήκατε, που πράγματι υπάρχει, των εικοσιτεσσάρων δόσεων, εάν υπάρχει καμμία σκέψη ή καμμία δυνατότητα να βελτιωθεί για ληξιπρόθεσμες οφειλές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά, απάντησα στην ερώτησή σας με στοιχεία και αναφερόμενος στην εγκύκλιο τη συγκεκριμένη. Δεν ισχύει αυτό που είπατε ότι άλλο γίνεται στον ένα φορέα και άλλο στο άλλο. Θέλω να ξεκαθαρίσω. Ο Πρωθυπουργός έκανε την εξαγγελία -διαβάστε, σας παρακαλώ, ακριβώς την δήλωση δεν θέλω να επαναλάβω ή να ερμηνεύσω εγώ τον Πρωθυπουργό- και εξήγησε γιατί γίνεται αυτό.

Αυτά είναι αρμοδιότητα άλλου Υπουργού. Δεν μπορώ εγώ να απαντώ για θέματα που αφορούν άλλο Υπουργείο.

Σε ό,τι αφορά το Υπουργείο Οικονομικών, δεν μπορούμε να έχουμε συνέχεια νέες ρυθμίσεις των εκατό δόσεων. Αυτοί που έχουν ενταχθεί στη ρύθμιση των εκατό δόσεων πρέπει να την εξυπηρετούν. Και πρέπει, αν μια νέα υποχρέωση δεν μπορεί να πληρωθεί, να τη ρυθμίζουν με τις ρυθμίσεις που υπάρχουν, που φτάνουν έως είκοσι τέσσερις δόσεις. Αυτή είναι η πραγματικότητα.

Και επειδή πολλές φορές ακούω «γιατί δεν κάνετε αυτό, γιατί δεν κάνετε εκείνο, γιατί δεν κάνετε το άλλο;», δεν είναι θέμα κακής ψυχοσύνθεσης ή πολιτικής επιλογής. Να το ξεκαθαρίσω αυτό. Εδώ πρέπει να υλοποιήσουμε έναν νόμο που ψήφισε αυτή η Βουλή με διακόσιους είκοσι έναν Βουλευτές, τον ν.4336/2015, που στη σελίδα 1017 γράφει: «Οι αρχές δεσμεύονται να λάβουν άμεσα μέτρα επιβολής, όσον αφορά τους οφειλέτες που δεν καταβάλουν εγκαίρως τις δόσεις τους ή τις τρέχουσες υποχρεώσεις τους…» Αυτό που κάναμε, οι νομοθετικές ρυθμίσεις που φέραμε αργότερα. Και παρ’ ότι αυτό ψηφίστηκε από διακόσιους είκοσι ένα, η εφαρμογή μετά ψηφίστηκε από λιγότερους Βουλευτές. Το αφήνουμε, όμως, αυτό.

Και γράφει πιο κάτω: «Οι αρχές δεν θα θεσπίσουν νέες ρυθμίσεις δόσεων ή άλλες ρυθμίσεις αμνηστίας ή δια κανονισμού, ούτε θα τροποποιήσουν τις ισχύουσες ρυθμίσεις, παραδείγματος χάριν, παρατείνοντας προθεσμίες». Άρα το πλαίσιο είναι συγκεκριμένο. Παρ’ όλα αυτά, ξέρετε ότι οι διαπραγματεύσεις που έγιναν και οι διαπραγματεύσεις που συνεχίζουν να γίνονται και από τον κ. Τσακαλώτο και από τον κ. Χουλιαράκη και από τον κ. Σταθάκη στο θέμα της διαμεσολάβησης για τα ζητήματα των χρεών κ.λπ., είναι στην κατεύθυνση του πώς θα αντιμετωπίσουμε το πρόβλημα των πολιτών που δεν μπορούν να πληρώσουν τις δόσεις τους. Αυτό το συζητάμε. Όμως, δεν είναι πολιτική επιλογή της Κυβέρνησης, είναι πολιτική αναγκαιότητα αυτό το οποίο έχουμε. Πολιτική διαφορά σε αυτό μπορεί να υπάρχει, αλλά ας ακούσουμε και κάποια φορά μία πρόταση στο τι έχουμε να κάνουμε γι’ αυτό το πράγμα και όχι μόνο την πολιτική διαφωνία.

Αυτό που θέλω να επισημάνω εγώ, είναι ότι εκατό δόσεις δεν μπορούμε να έχουμε συνέχεια. Προσπάθεια να προστατεύσουμε αυτούς που είναι στις εκατό δόσεις ή να επανεντάξουμε αυτούς που έχουν βγει, γίνεται. Υπάρχει το θεσμικό πλαίσιο και μακάρι μέσα στις διαπραγματεύσεις να έχουμε και νέο θεσμικό πλαίσιο, το οποίο θα ανακοινωθεί.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν προχωρήσουμε στην επόμενη επίκαιρη ερώτηση, επιτρέψτε μου να κάνω μια ανακοίνωση προς το Σώμα που αναφέρεται σε τρεις Βουλευτές για χορήγηση άδειας απουσίας στο εξωτερικό.

Συγκεκριμένα ο Πρόεδρος της Ένωσης Κεντρώων, κ. Βασίλης Λεβέντης, ο Βουλευτής Α΄ Αθηνών, κ. Μάριος Γεωργιάδης, και ο Βουλευτής Λαρίσης, κ. Γεώργιος Κατσαντώνης αιτούνται και οι τρεις για το ίδιο διάστημα, δηλαδή από 17 έως 23 Σεπτεμβρίου, άδειες απουσίας, προκειμένου να συμμετάσχουν στη Σύνοδο Κορυφής CONCORDIA 2016, που θα πραγματοποιηθεί στη Νέα Υόρκη των ΗΠΑ. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τις ζητηθείσες άδειες.

Συνεχίζουμε με την έκτη με αριθμό 1194/29-8-2016 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Παιδείας, Έρευνας και Θρησκευμάτων, σχετικά με την υποστελέχωση του ΤΕΙ Κιλκίς.

Στην ερώτηση του κ. Γεωργίου Γεωργαντά θα απαντήσει η Αναπληρώτρια Υπουργός Παιδείας, Έρευνας και Θρησκευμάτων, κ. Αθανασία Αναγνωστοπούλου.

Τον λόγο έχει ο κ. Γεώργιος Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κυρία Υπουργέ, γνωρίζετε πολύ καλά, γιατί πριν από λίγο καιρό ασχοληθήκατε με το ζήτημα, για το Τμήμα Σχεδιασμού και Τεχνολογίας Ένδυσης που λειτουργεί στο Κιλκίς ως παράρτημα του ΤΕΙ Κεντρικής Μακεδονίας. Είναι ένα πολύπαθο τμήμα, καθώς υπήρχαν και υπάρχουν ακόμα σε εξέλιξη και σε εκκρεμότητα, δύο μεγάλα ζητήματα.

Το ένα είναι η στέγασή του, για την οποία, ενώ έχει χτιστεί με ευρωπαϊκά κονδύλια ένα υπερσύγχρονο κτήριο, για διάφορα ζητήματα τεχνικά που υπήρχαν και άλλα νομικά κωλύματα καθυστερούσε η μετεγκατάσταση από εκεί που βρίσκεται σήμερα και λειτουργεί το τμήμα. Ευτυχώς αρχίζει και διαφαίνεται μια λύση στο ζήτημα αυτό και με δική σας παρέμβαση -πρέπει να το αναγνωρίσω- και με την τροπολογία που είχα καταθέσει ο ίδιος και κάνατε δεκτή εσείς πριν από μερικούς μήνες. Οπότε ευελπιστώ ότι όσον αφορά το ζήτημα της μετεγκατάστασης θα επιλυθεί άμεσα το θέμα, καθώς αυτό που εκκρεμεί είναι να ανευρεθεί το απαιτούμενο κονδύλιο για τη μετεγκατάσταση.

Στο ζήτημα, όμως, του διδακτικού τεχνικού και εργαστηριακού προσωπικού είναι επιτακτική ανάγκη -και άσχετα από τη μετεγκατάσταση του- άμεσα πράγματι να ενδυναμωθεί το τμήμα, καθώς θα αναφέρω το εξής απλό: Από τις δέκα οργανικές θέσεις μελών ΔΕΠ που υπάρχουν στο τμήμα, αυτήν τη στιγμή έχουν καλυφθεί μόνο οι δύο. Καταλαβαίνετε πολύ καλά και καταλαβαίνει ο καθένας ότι μόνο με δυο οργανικές θέσεις επιστημονικού προσωπικού δεν μπορεί το τμήμα αυτό -για το οποίο στη δευτερολογία μου θα αναφέρω το πολύ μεγάλο εκπαιδευτικό έργο, το οποίο παράγει και την πολύ μεγάλη επιτυχία την οποία έχουν οι απόφοιτοί του στην απορρόφησή τους από τις παραγωγικές μονάδες της περιοχής- να λειτουργήσει.

Καταλαβαίνετε, λοιπόν, πολύ καλά ότι απαξιώνεται ουσιαστικά στην πράξη ένα τμήμα το οποίο έχει προοπτικές και το οποίο κάθε χρόνο τα στοιχεία δείχνουν ότι βελτιώνεται συνέχεια, σε σχέση με τη διασύνδεσή του με την παραγωγική διαδικασία.

Θα περιμένω μία πρώτη τοποθέτησή σας και θα τοποθετηθώ στη συνέχεια, κυρία Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε συνάδελφε, το Υπουργείο έδωσε πεντακόσιες θέσεις στα ανώτατα ιδρύματα μετά από έξι χρόνια. Έδωσε και στα ΤΕΙ και στο ΤΕΙ Κεντρικής Μακεδονίας, σε μία προσπάθεια να βελτιώσει την αναλογία ανάμεσα σε διδάσκοντες και διδασκόμενους.

Το αν έδωσε το ΤΕΙ σε συγκεκριμένα τμήματα ή όχι, αυτό δεν είναι θέμα του Υπουργείου. Η εσωτερική κατανομή γίνεται από τα ίδια τα ιδρύματα. Και εσείς ο ίδιος που μου κάνετε αυτή την ερώτηση και η παράταξή σας, εάν εγώ έλεγα ότι πρέπει να δώσετε δύο θέσεις σε αυτό το τμήμα, θα γινόταν χαμός και θα λέγατε ότι είμαστε αυταρχικού, σοβιετικού, σταλινικού τύπου εξουσία κ.λπ.. Είναι εσωτερική δημοκρατία των ιδρυμάτων να κατανείμουν τις θέσεις. Ελάχιστες φορές ονοματίζουμε εμείς και μόνο στις περιπτώσεις που έχουμε είτε από την κοινωνία είτε για καθαρά ακαδημαϊκούς λόγους που θέλουμε μία θέση.

Συνέβη το παράδοξο στο ΤΕΙ της Κεντρικής Μακεδονίας και ενώ δόθηκαν επτά θέσεις κι ενώ το συγκεκριμένο τμήμα –και δικαίως λέτε- δεν έχει μέλη ΔΕΠ, είναι υποστελεχωμένο, όλως παραδόξως δεν δόθηκαν θέσεις σε αυτό το τμήμα. Ενώ δόθηκαν σε άλλα που έχουν επτά ή δέκα ή και είκοσι μέλη ΔΕΠ, σε αυτό το τμήμα δεν δόθηκαν. Αυτό, όμως, δεν μπορεί η πολιτική ηγεσία του Υπουργείου Παιδείας να το ρυθμίσει.

Κι εδώ ερχόμαστε σε ένα άλλο κρίσιμο θέμα στο οποίο, επίσης, η παράταξή σας λέει άλλα, ενώ η πραγματικότητα μας βγάζει άλλα. Γιατί σε ένα ίδρυμα δεν ακούγεται η φωνή της κοινότητας για το πού πρέπει να κατανεμηθούν οι θέσεις; Μήπως το θεσμικό πλαίσιο δεν είναι πια τόσο δημοκρατικό για να ακούγονται κι άλλες φωνές; Γιατί δεν ακούστηκαν οι φωνές των φοιτητών για παράδειγμα; Έχουν ανάγκη από μέλη ΕΠ. Γιατί δεν ακούστηκαν; Άρα εδώ πέρα τίθεται κι ένα άλλο θέμα.

Και το τελευταίο θέμα, κύριε Γεωργαντά, είναι ότι εγώ περιμένω ακόμα και σήμερα -και ελπίζω στην προ ημερησίας συζήτηση για την παιδεία να υπάρχει από το κόμμα σας- να μου πείτε τι γίνεται με το σχέδιο ΑΘΗΝΑ, που διέλυσε τα ΤΕΙ και προσπαθούμε να βρούμε άκρη αυτή τη στιγμή.

Ξέρετε πολύ καλά ότι περάσαμε διάταξη και δικαίως για το ΤΕΙ Κεντρικής Μακεδονίας, το Κιλκίς είχε δίκιο, φτιαχνόταν ένα κτήριο. Έφυγε το τμήμα αυτό από τη Θεσσαλονίκη, πήγε στην Κεντρική Μακεδονία, το κτήριο ανήκει στο ΤΕΙ Θεσσαλονίκης, δηλαδή ένα απίστευτο μπέρδεμα. Εδώ, αν θέλουμε να μην κάνουμε αντιπολιτευτική σύγκρουση μόνο για τη σύγκρουση, θα πρέπει να βάλουμε κάτω τα πράγματα για το τι δημιούργησε αυτό το σχέδιο «ΑΘΗΝΑ», πόσο ανορθολογικό ήταν και τι μπορούμε να κάνουμε τώρα, γιατί το βλέπουμε συνέχεια μπροστά μας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργαντά, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ:** Κυρία Υπουργέ, δεν ξεκίνησα την πρωτολογία μου με καμμία αντιπολιτευτική διάθεση και νομίζω ότι αδικείτε την τοποθέτησή μου και τη στάση μου στο συνολικό ζήτημα.

Εγώ έχω να πω το εξής. Έξω από τα μέλη ΔΕΠ, που κατανοώ και το λέω και στην ερώτησή μου ότι η αρμοδιότητα είναι του ιδρύματος για να αποφασίσει την κατανομή, η οποία έγινε σε βάρος του παραρτήματος του Κιλκίς, βλέπετε ότι υπάρχει η δυνατότητα τελικά να ονοματίσετε.

Δεν μπορώ να δεχθώ εγώ ως Βουλευτής του Νομού Κιλκίς, εκπροσωπώντας τους κατοίκους ότι από τις δέκα θέσεις ΔΕΠ είναι καλυμμένες μόνο οι δύο. Δεν μπορεί να συνεχίσει τη λειτουργία του. Δεν είναι, όμως, μόνο οι θέσεις Διδακτικού Επιστημονικού Προσωπικού. Έχουν έρθει αιτήματα απευθείας σε εσάς, με πράξη την οποία έχω από τον Μάιο, σε συνέχεια παλαιότερων οχλήσεων, και για μέλη Τεχνικού Προσωπικού ΕΤΕΠ, αλλά και Εργαστηριακού Διδακτικού Προσωπικού.

Αυτό, λοιπόν, δεν έχει να κάνει με την κατανομή την οποία κάνει συνολικά το ίδρυμα Κεντρικής Μακεδονίας. Έχει να κάνει με δική σας πρωτοβουλία.

Σε κάθε περίπτωση νομίζω γίνεται κατανοητό ότι έπρεπε μέχρι ένα ποσοστό να καλύπτονται οι οργανικές θέσεις. Αυτό δεν ξέρω αν το μπορείτε ως κατεύθυνση, χωρίς να σας κατηγορήσει κανείς για μια φασιστική διάθεση αντιμετώπισης των ζητημάτων ή παρέμβασης στο αυτοδιοίκητο. Αλλά νομίζω ότι η κατεύθυνση της αναλογίας επί των κενών οργανικών θέσεων ως –να πω εγώ- παρότρυνση προς τα ιδρύματα για την κάλυψη τους θα μπορούσε να γίνει σε ένα επιτρεπτό όριο από εσάς ή άλλως να ονοματιστούν οι θέσεις οι οποίες είναι αναγκαίες.

Έξω από το επιστημονικό προσωπικό, εγώ περιμένω άμεσα την ανταπόκρισή σας σε όλο το άλλο εκπαιδευτικό ή τεχνικό προσωπικό που είναι αναγκαίο για τα εργαστήριά μας και για τη λειτουργία του τμήματος αυτού. Και ευελπιστώ στη συνεχή συμπαράστασή σας, την οποία εγώ συνομολόγησα στο θέμα το κτηριακό.

Η αλήθεια είναι ότι επειδή το παράρτημα είναι μακριά –για όλα τα παραρτήματα συμβαίνει σε όλη την Ελλάδα, δεν λειτουργούν μέσα στον χώρο που λειτουργεί το ίδιο το ίδρυμα- πάντα αδικούνται, να το πω έτσι.

Νομίζω ότι μέσα στον ρόλο σας και μέσα βεβαίως στα επιτρεπτά όρια που το Σύνταγμα και οι νόμοι θέτουν θα μπορούσατε να βοηθήσετε ένα τμήμα το οποίο σύμφωνα με τους αριθμητικούς δείκτες έχει την προτίμηση των φοιτητών και την απορρόφηση των αποφοίτων. Το 60% των αποφοίτων του συγκεκριμένου τμήματος βρίσκει άμεσα εργασία. Έχουν καταφέρει και έχουν κάνει μια φοβερή διασύνδεση με τους παραγωγικούς φορείς.

Η κλωστοϋφαντουργία και η τεχνολογία ένδυσης και το design σε όλα αυτά τα ζητήματα είναι κάτι το οποίο αναπτύσσεται συνέχεια. Η μεταποιητική διαδικασία είναι πολύ σημαντική για την ελληνική οικονομία και ο συγκεκριμένος τομέας καλύπτει το 10% της μεταποιητικής διαδικασίας στην Ελλάδα.

Νομίζω ότι πρέπει ένα τέτοιο τμήμα να στηριχθεί. Και να είστε σίγουροι ότι οι πολίτες της κάθε κοινωνίας θα αποδώσουν σε αυτόν που πρέπει να αποδώσουν την όποια βοήθεια θα έχει σε αυτόν τον τομέα.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κυρία Υπουργός.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Γεωργαντά, ξέρετε πάρα πολύ καλά ότι έχουμε συζητήσει και με τον Βουλευτή του ΣΥΡΙΖΑ της περιοχής και στο γραφείο μου, ξέρουμε τη σημασία του τμήματος και ότι είναι μοναδικό αυτό το τμήμα και καλό είναι να το διατηρήσουμε.

Βεβαίως, έχουμε εδώ ένα πρόβλημα. Οργανικές θέσεις δεν υπάρχουν στα πανεπιστήμια και στα ΤΕΙ με την έννοια που λέμε στη δευτεροβάθμια εκπαίδευση. Εννοείτε μάλλον ότι χρειάζονται τόσες θέσεις για να είναι σε εκπαιδευτική επάρκεια το τμήμα.

Σας λέω ότι για τις θέσεις ΣΕΠ δεν μπορούμε εμείς να κάνουμε απολύτως τίποτα. Αυτό, όμως, που μπορούμε να κάνουμε, –και θα κάνουμε, γιατί τώρα θα γίνει η κατανομή, εκτός από τις επιπλέον πεντακόσιες θέσεις που κατανέμονται τώρα και ελπίζω εσωτερικά στο ίδρυμα να γίνει μια σοφότερη κατανομή και να μην μείνουν τμήματα χωρίς να πάρουν θέσεις- είναι το έκτακτο προσωπικό που παίρνουμε, είναι το εργαστηριακό προσωπικό. Όλα αυτά θα βγουν τις επόμενες μέρες. Δεν πρόκειται δηλαδή από τη δική μας πλευρά το τμήμα να μείνει υποστελεχωμένο.

Είπατε όμως κάτι, κύριε Γεωργαντά, και έχετε δίκιο. Έκανα άπειρες εκκλήσεις σε πρυτάνεις και σε προέδρους να μην μείνει κανένα τμήμα χωρίς θέση. Και τώρα που θα κατανείμουμε τις επόμενες πεντακόσιες θέσεις -αυτές που ήδη πιστώθηκαν- πάλι την ίδια έκκληση θα κάνουμε. Υπάρχει πάντα ένα όριο στην παρέμβαση του Υπουργείου στο αυτοδιοίκητο των ανώτατων ιδρυμάτων. Εκεί είναι θέμα δικό τους να λύσουν αυτό το ζήτημα.

Θέλω, όμως, να πω ακόμα μια φορά ότι πρέπει να γίνει μια σοβαρή συζήτηση –και εκεί χρειάζονται συναινέσεις, ασχέτως του ιδεολογικού προσήμου που έχουμε ο καθένας για την παιδεία, για διάφορα θέματα- τι κάνουμε με αυτό το μείζον πρόβλημα που δημιουργήθηκε –το έχουν και κάποια πανεπιστήμια- κυρίως με τα ΤΕΙ και το σχέδιο Αθηνά. Εάν δεν την κάνουμε αυτή τη σοβαρή συζήτηση, θα είμαστε εμείς να τα συζητάμε, να βρίσκουμε λύσεις για ένα τμήμα και στο άλλο τμήμα να υπάρχουν προβλήματα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Συνεχίζουμε με την πρώτη με αριθμό 1244/12-9-2016 επίκαιρη ερώτηση δεύτερου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Εσωτερικών και Διοικητικής Ανασυγκρότησης,σχετικά με την υποβάθμιση του Αστυνομικού Τμήματος της Αρναίας του Νομού Χαλκιδικής σε αστυνομικό σταθμό, σύμφωνα με σχετικό σχέδιο προεδρικού διατάγματος.

Στην ερώτηση θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας.

Τον λόγο έχει ο κ. Βαγιωνάς.

**ΓΕΩΡΓΙΟΣ ΒΑΓΙΩΝΑΣ:** Κύριε Πρόεδρε, κύριε Υπουργέ, δεν θέλω να με χαρακτηρίσετε σαν τοπικιστή. Ζητάω να μείνει το Αστυνομικό Τμήμα Αρναίας ως έχει για ουσιαστικούς λόγους και για άλλους λόγους.

Ποιοι είναι οι ουσιαστικοί λόγοι; Καταργούμενο το αστυνομικό τμήμα, η περιοχή όλη, η περί την Αρναία, μένει αναστυνόμευτη, δηλαδή δεν θα αισθάνονται οι άνθρωποι ασφαλείς, για να μην πω ανασφαλείς πάντα, γιατί η απόσταση των δύο αστυνομικών τμημάτων, με την κατάργηση του Αστυνομικού Τμήματος Αρναίας, Ιερισσός και Πολύγυρος, είναι περί τα 85 χιλιόμετρα. Δεν θα είναι μόνο ο πρώην Δήμος Αρναίας, ο Καποδιστριακός, αλλά θα είναι και οι όμοροι δήμοι, όπως είναι τα Ζερβοχώρια, που είναι σε απόσταση σαράντα χιλιομέτρων περίπου από τον Πολύγυρο και είναι δώδεκα χιλιόμετρα από την Αρναία. Ο Δήμος Μεγάλης Παναγίας, πάλι Καποδιστριακός, είναι σαράντα χιλιόμετρα περίπου από την Ιερισσό και δεκατρία χιλιόμετρα από την Αρναία.

Άρα υπάρχουν στη βόρειο Χαλκιδική τέσσερις καποδιστριακοί δήμοι: είναι τα Ζερβοχώρια, Αρναία, Μεγάλη Παναγία, Σταγείρων Ακάνθου. Καταργείται το Αστυνομικό Τμήμα Αρναίας και όλη η περιοχή των δύο δήμων τουλάχιστον που είναι όμοροι της Αρναίας, Μεγάλης Παναγίας και Ζερβοχωρίων είναι αναστυνόμευτη η περιοχή. Και δεν είναι λίγος πληθυσμός στην περιοχή αυτή. Φανταστείτε, για να κάνει τη διαδρομή το αστυνομικό αυτοκίνητο καταδιώκοντας κάποιον κακοποιό από τον Πολύγυρο για να φτάσει στη Μεγάλη Παναγία ή στην Αρναία θα κάνει τουλάχιστον μία ώρα, διότι είναι δύσβατος ο δρόμος, είναι ορεινή η περιοχή και ως εκ τούτου υπάρχει κώλυμα. Είναι ουσιαστικότατοι οι λόγοι που με οδήγησαν στην επίκαιρη ερώτηση.

Εκτός απ’ αυτό, είχαμε μια προσφορά από το Υπουργείο Αγροτικής Ανάπτυξης -υπουργική απόφαση- που το κτήριο της ΚΕΓΕ δίνεται στο Υπουργείο σας, για να χρησιμοποιηθεί για Αστυνομικό Τμήμα Αρναίας.

Έξω όμως απ’ αυτό και επειδή δεν με παίρνει ο χρόνος, για τους δευτερεύοντες λόγους, οι οποίοι έχουν ζωή περίπου έξι ετών, αρχίζουν από την κακή κατανομή του «ΚΑΛΛΙΚΡΑΤΗ» στη βόρεια Χαλκιδική. Σας προανέφερα ότι η βόρεια Χαλκιδική έχει τέσσερις καποδιστριακούς δήμους. Ο ένας απ’ αυτούς προσαρμόστηκε, κόλλησε στον Δήμο Πολυγύρου (κεντρική Χαλκιδική). Οι λόγοι που υπάρχουν είναι καταγεγραμμένοι στη Βουλή και στην Ολομέλεια και στην επιτροπή των Περιφερειών. Εν πάση περιπτώσει, ήταν τότε εντολή του τότε Πρωθυπουργού να φύγει η πρωτεύουσα της βόρειας Χαλκιδικής -μία από τις δύο πρωτεύουσες της Χαλκιδικής ήταν η επαρχία Αρναία- και να πάει στην Ιερισσό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βαγιωνά, έχετε και τη δευτερολογία σας.

**ΓΕΩΡΓΙΟΣ ΒΑΓΙΩΝΑΣ:** Εντάξει, στη δευτερολογία μου θα επανέλθω.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Βαγιωνά, καταλαβαίνω και την ανησυχία και την αγάπη τη δική σας για τον τόπο –δεν είναι κακό- και πώς θέλετε να διατηρηθεί το Αστυνομικό Τμήμα της Αρναίας εκφράζοντας προφανώς τις απόψεις κάποιων συμπολιτών σας.

Όμως, κοιτάξτε, εδώ και έναν χρόνο ξεκίνησε μια διαδικασία αναδιοργάνωσης της Ελληνικής Αστυνομίας. Ξέρετε ότι τα προηγούμενα χρόνια δημιουργήθηκαν αστυνομικά τμήματα σε πάρα πολλά μικρά μέρη, τα οποία μάλιστα απείχαν το ένα από το άλλο μικρές αποστάσεις. Δεν εξυπηρετείται έτσι η αστυνόμευση, το καταλαβαίνουμε όλοι. Παρ’ ότι έχουμε ίσως πολύ μεγάλο αριθμό αστυνομικών, παρά την κατάργηση από τις προηγούμενες κυβερνήσεις –από την κυβέρνησή σας- εξίμισι χιλιάδων θέσεων, έχουμε μεγάλο αριθμό αστυνομικών σε σχέση με τον πληθυσμό μας. Υπάρχουν οι γεωγραφικές ιδιομορφίες της χώρας μας και οι άλλες ιδιομορφίες τις οποίες λάβαμε υπ’ όψιν.

Έγινε για πρώτη φορά μια συζήτηση, που ξεκίνησε με προτάσεις από κάτω προς τα πάνω και όχι με επιβολή από το Υπουργείο προς τα κάτω. Δηλαδή οι επιχειρησιακοί αστυνομικοί του κάθε τόπου, οι Αστυνομικές Διευθύνσεις και οι Γενικές Επιθεωρήσεις πρότειναν το πώς θα αστυνομευτεί καλύτερα η κάθε περιοχή και στη συνέχεια έγινε μια συζήτηση με τον γενικό γραμματέα του Υπουργείου και τους Βουλευτές, τους συνδικαλιστές, τους δημάρχους, τοπικούς παράγοντες, μια ευρύτατη συζήτηση.

Τα αποτελέσματα αυτών των συζητήσεων τα επεξεργάστηκε αρμόδια επιτροπή της Αστυνομίας και υπάρχει σε εξέλιξη αυτή η διαδικασία. Στην περιοχή της Χαλκιδικής δημιουργούνται με την καινούργια πρόταση επτά αστυνομικά τμήματα, ένα Αστυνομικό Τμήμα Ασφαλείας, ένα Τμήμα Τροχαίας, ένα Τμήμα Διαχείρισης Μετανάστευσης και έντεκα αστυνομικοί σταθμοί. Επομένως, όπως καταλαβαίνετε, στην όλη προσπάθεια το κύριο θέμα -και εδώ είναι θέματα στα οποία σε γενικές γραμμές θα μπορούσαμε να συμφωνήσουμε- είναι να υπάρξει καλύτερη αστυνόμευση.

Για την περιοχή της Χαλκιδικής, με δική μου πρωτοβουλία, αυτό το καλοκαίρι κατά τη διάρκεια των Παρασκευοσαββατοκύριακων στάλθηκε για πρώτη φορά ελικόπτερο της Πυροσβεστικής Υπηρεσίας για τις αεροδιακομιδές και ελικόπτερο της Αστυνομίας για τον έλεγχο της τροχαίας κίνησης στους δρόμους της Χαλκιδικής, όπου πράγματι υπάρχει κυκλοφοριακή συμφόρηση τα Σαββατοκύριακα και υπάρχουν πολλά ατυχήματα. Υπήρξαν γύρω στις δέκα περιπτώσεις, που, εάν δεν υπήρχαν αυτές οι αεροδιακομιδές, θα υπήρχαν τραγικές συνέπειες. Θέλω να σας πω, δηλαδή, ότι προσέχουμε τον τόπο σας, όπως προσέχουμε και κάθε άλλον τόπο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Πάμε τώρα στο προκείμενο, στο Αστυνομικό Τμήμα Αρναίας, το οποίο δεν καταργείται.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, εξαντλήσατε τον χρόνο της πρωτολογίας σας. Συγγνώμη που σας διακόπτω, αλλά έχετε και τον χρόνο της δευτερολογίας σας. Ενδεχομένως να απαντήσετε στη δευτερολογία πιο συγκεκριμένα για το ερώτημα του Βουλευτή.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Θα συνεχίσω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βαγιωνά, έχετε τον λόγο.

**ΓΕΩΡΓΙΟΣ ΒΑΓΙΩΝΑΣ:** Κύριε Υπουργέ, για την αναδιοργάνωση της Αστυνομίας πάρα πολύ καλά κάνατε και κάνετε αλλαγές, τροποποιήσεις.

Στη Χαλκιδική υπήρχαν δεκαοκτώ αστυνομικά τμήματα, πέρα από τους αστυνομικούς σταθμούς. Το να κάνετε την Αρναία αστυνομικό σταθμό δεν λέει απολύτως τίποτε. Ξέρετε καλύτερα από εμένα ότι ο αριθμός των ατόμων τα οποία υπηρετούν στους αστυνομικούς σταθμούς είναι κατά μέσο όρο δύο άτομα. Έχουμε περίπου είκοσι πέντε αστυνομικούς σταθμούς και μάλιστα στο Άγιον Όρος σε κάθε μονή είναι και ένας αστυνομικός σταθμός και πολύ καλά κάνετε.

Το Αστυνομικό Τμήμα Ιερισσού δεν το κατήργησε η πολιτεία. Ήμουν ένθερμος υποστηρικτής. Την τελευταία φορά που είδα τον αρμόδιο Αρχηγό, τον κ. Τσακνάκη, τον προκάτοχό σας, αναγράφω και στην ερώτησή μου, ως μη όφειλα, ότι μου είπε: «Θέλεις να στείλω τα παιδιά μου για σφαγή;».

Σας λέω ότι δεν είναι δυνατόν να αποτελεί αυτόνομο κράτος η Ιερισσός μέσα στο κράτος. Πρέπει η περιοχή να αστυνομευθεί σωστά. Και καλώς κάνετε και το δημιουργείτε. Έκανα και πρόταση για το πώς θα λειτουργήσει το Αστυνομικό Τμήμα, με αστυνομικούς όχι μεταφερόμενους από την Αρναία. Θα γίνει σφαγή και έχετε πολιτική ευθύνη.

Υπάρχει και κάτι ακόμη πιο σημαντικό. Ξέρει όλο το πανελλήνιο τι θα πει Σκουριές. Δημιουργήθηκαν καταστάσεις ανεξέλεγκτες και τελειωμό δεν έχουν. Την πρόταση αυτή που λέω μέσα στην Αίθουσα του Κοινοβουλίου δεν την κάνω, γιατί έπεται συνέχεια. Σε λίγο θα έχουμε δικαστικές αποφάσεις για κακουργήματα, κατά τους αστυνομικούς κύκλους, που ετελέστηκαν. Και εγώ απεύχομαι, γιατί θέλω την ηρεμία του τόπου μου. Θέλω ησυχία, δεν θέλω διαμάχη. Είναι εμφυλιοπολεμική η κατάσταση, αλλά βουβή.

Τώρα ρίχνουμε λάδι στη φωτιά, εάν πάρουμε τους αστυνομικούς που είναι από εκείνη την περιοχή. Μπορεί εσείς να διαφωνείτε και έχετε ένα μέρος δικαίου, ότι δεν πρέπει να είναι, αλλά είναι νόμος του ελληνικού κράτους. Αυτός είναι και δεν είμαι εγώ αρμόδιος για να το λύσω.

Όμως, δεν θέλω να ξεφύγω από το ουσιαστικό θέμα. Το πρόβλημα είναι πάρα πολύ δύσκολο. Σκεφθείτε ότι, αφού νομικοί κύκλοι λένε ότι έγιναν κακουργήματα, οι ποινές θα είναι βαρύτατες. Μακάρι να μπορούσα να παρέμβω, αλλά δεν μπορώ. Η δικαιοσύνη είναι αδέκαστη, θα κάνει τη δουλειά της. Το μόνο που μπορώ να εκφράσω είναι μια ευχή: Να έχει ανασταλτικό χαρακτήρα, να μην συνεχιστούν τα πράγματα. Να δημιουργηθεί το Αστυνομικό Τμήμα της Ιερισσού, αλλά να μην καταργηθεί ή να μην πάνε αστυνομικοί τουλάχιστον από το Αστυνομικό Τμήμα Αρναίας.

Γι’ αυτό επιζητώ να μείνει το Αστυνομικό Τμήμα Αρναίας. Έχει προηγούμενα με τις Σκουριές, κάτι που το ξέρει όλο το πανελλήνιο, γιατί σηκώθηκαν κάποιοι ανεγκέφαλοι κι είπαν ότι δεν θα λειτουργήσουν τα μεταλλεία. Κι αυτό έχει επεκτάσεις στον κοινωνικό ιστό. Φεύγουν άνθρωποι, που ήταν υπέρ των μεταλλείων και δουλεύουν σε μεταλλεία, για να πάνε σε άλλα, διπλανά χωριά. Δεν είναι μια, δυο οικογένειες, αλλά είναι πολλές. Μη συνεχίζουμε το κακό, διότι εδώ από το ένα λάθος του «ΚΑΠΟΔΙΣΤΡΙΑ» πάμε στο άλλο του «ΚΑΛΛΙΚΡΑΤΗ». Το δεύτερο λάθος, οι δώδεκα αποφάσεις Ελεγκτικού Συνεδρίου λένε ότι είναι νόμιμα τα μεταλλεία. Ξέρετε ότι στην περιοχή εγκαταστάθηκαν οκτώ σταθμοί για να ελέγχουν το εξωτερικό και εσωτερικό περιβάλλον. Κανείς δεν είπε κουβέντα. Πρέπει να σταματήσει αυτό το κακό στην περιοχή, υπέρ των μεταλλείων, κατά των μεταλλείων.

Δημιουργούνται τρομερές οικογενειακές ρήξεις. Από τη στιγμή κατά την οποία καταργηθεί το αστυνομικό τμήμα και λειτουργήσει αυτό της Ιερισσού –που πρέπει να λειτουργήσει- πρέπει να λειτουργήσει με τους αστυνομικούς ανθρώπους που ενεπλάκησαν για να κρατήσουν την τάξη στην περιοχή. Και αύριο, αν έχουμε δικαστικές αποφάσεις- που δεν θέλω να είναι καταδικαστικές, το επαναλαμβάνω-, θέλω να έχουν ανασταλτικό χαρακτήρα. Κι αν με ακούει κάποιος δικαστικός, πρέπει να το καταλάβει αυτό, αλλιώς δεν θα ηρεμήσει ο τόπος.

Τα δεκαοκτώ αστυνομικά τμήματα που υπήρχαν στη Χαλκιδική στην ουσία γίνονται έντεκα. Πρόκειται για αναδιάρθρωση της Αστυνομίας…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βαγιωνά, να συντομεύουμε, σας παρακαλώ.

**ΓΕΩΡΓΙΟΣ ΒΑΓΙΩΝΑΣ:** Αν γίνουν δώδεκα, θα είναι τόσο μεγάλο το κακό;

Σας ευχαριστώ πολύ.

Θα ήθελα να πω πολλά ακόμη, τα οποία πρέπει να ληφθούν υπ’ όψιν από το Υπουργείο Δημοσίας Τάξεως. Διότι ομολογώ ότι, εάν θιγούν αστυνομικοί, εγώ θα είμαι κοντά τους -και πιστεύω να είμαι Βουλευτής ακόμη- και θα τους συμπαρασταθώ, κάνοντας μηνυτήριες αναφορές. Δεν το λέω για εκφοβισμό. Πονάει η ψυχή μου όταν βλέπω αδέλφια να μη μιλούν. Αν δεν το καταλαβαίνετε αυτό, τότε τι άλλο παραπάνω να πω;

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Βαγιωνά.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Βαγιωνά, προφανώς όλοι θέλουμε στον τόπο να υπάρχει κοινωνική ηρεμία και όλοι θέλουμε να ξεχνιούνται οι όποιες εντάσεις υπήρξαν και ό,τι αυτές δημιούργησαν. Είναι, όμως, κοινωνική απαίτηση όλων σε αυτή την περιοχή η δημιουργία αστυνομικού τμήματος στην Ιερισσό. Και αυτό το δεχθήκατε κι εσείς τώρα. Και όταν λέω όλων, εννοώ ακόμη και αυτών οι οποίοι αντιπαρατέθηκαν μεταξύ τους. Στο κάτω κάτω, αν υπάρχει κάπου πρόβλημα, αυτό δεν σημαίνει ότι η Αστυνομία πρέπει να φεύγει.

Σε ό,τι αφορά την Αρναία, δεν καταργείται, δεν μειώνεται η αστυνόμευση. Θα διατηρηθεί αστυνομικός σταθμός. Υπάρχουν αστυνομικοί σταθμοί σαν και αυτούς που είπατε στα μοναστήρια, οι οποίοι είναι πολύ μικρής στελέχωσης, γιατί στελεχώνονται μόνο το καλοκαίρι ή για ορισμένη περίοδο. Στην Αρναία σχεδιάζουμε αστυνομικό σταθμό που θα είναι στελεχωμένος διαρκώς με δώδεκα άτομα περίπου. Περίπου τόσα έχει και τώρα, απλώς συμπληρώθηκε ο αριθμός με τους αστυνομικούς, οι οποίοι ήρθαν από την Ιερισσό.

Επομένως δεν μειώνεται η αστυνόμευση. Αυτή πρέπει να είναι η επιδίωξή μας, να υπάρχει συνεχής, διαρκής, πραγματική αστυνόμευση, όχι κτήρια και διοικητήρια. Αυτό επιδιώκουμε: Να υπάρχει σε όλη την περιοχή αστυνόμευση, να υπάρχουν επαρκείς αστυνομικοί σε όλη τη Χαλκιδική, γιατί όλη η Χαλκιδική έχει ανάγκη τη σοβαρή αστυνόμευση. Και αυτό ισχύει για όλη την Ελλάδα. Η κατάσταση που υπάρχει μέχρι τώρα, που υπάρχουν αστυνομικά τμήματα, αστυνομικοί σταθμοί χωρίς κόσμο, είναι απαράδεκτη. Κάποτε πρέπει να συμμαζευτεί αυτό. Κι αυτή την προσπάθεια κάνουμε. Από εκεί και πέρα, είστε ευπρόσδεκτος πάντα, για να συζητήσουμε λεπτομέρειες, μιας και ο χρόνος δεν επαρκεί σε αυτόν τον χώρο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Προχωρούμε στην ένατη με αριθμό 1204/30-8-2016 επίκαιρη ερώτηση δεύτερου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Εσωτερικών και Διοικητικής Ανασυγκρότησης, σχετικά με την αύξηση της παραβατικότητας με θύμα τους πολίτες.

Στην ερώτηση θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ. Τόσκας.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, σύμφωνα με τα στατιστικά στοιχεία που δημοσιοποίησε το Αρχηγείο της Ελληνικής Αστυνομίας στις 10 Μαΐου 2016 για το 2015 παρουσιάζεται αύξηση παραβατικότητας σε ενέργειες χαμηλού ρίσκου, όπως, για παράδειγμα, ληστείες σε οικείες, καταστήματα, μίνι μάρκετ. Ταυτόχρονα παρουσιάζεται μείωση ή στασιμότητα της παραβατικότητας σε στόχους υψηλού ρίσκου, όπως, για παράδειγμα, ληστείες σε τράπεζες, ΕΛΤΑ, πρατήρια υγρών καυσίμων και άλλα.

Ενδεικτικά το 2015 και σε σχέση με τις ληστείες, τα νούμερα είναι ιδιαίτερα αξιοσημείωτα. Είχαμε αύξηση των ληστειών κατά 13,58% στην επικράτεια, 11,79% στην Αθήνα και 24,38% στη Θεσσαλονίκη. Ανάλογα αποτελέσματα εμφανίζονται και για τις απόπειρες ληστειών. Αύξηση, επίσης, θα παρατηρήσει κανείς και στις κλοπές και διαρρήξεις, οι οποίες, σε σχέση με το 2014, αυξήθηκαν κατά πέντε χιλιάδες ογδόντα τρεις το 2015, δηλαδή είχαμε αύξηση 7,4% στο σύνολο της χώρας, 9% στην Αττική και 3,3% στη Θεσσαλονίκη.

Σημειωτέον δε ότι οι κλοπές και διαρρήξεις σε οικίες ξεπέρασαν τις είκοσι τέσσερις χιλιάδες σε επίπεδο επικράτειας. Αλλά και στο παραεμπόριο, σύμφωνα με την έκθεση της Αστυνομίας, τα αποτελέσματα είναι αξιοσημείωτα, καθώς το 2015 κατεγράφησαν δεκατρείς χιλιάδες τριακόσιες ογδόντα τρεις παραβάσεις, δηλαδή σχεδόν διπλάσιες από το 2014.

Κύριε Υπουργέ, δυστυχώς, η καθημερινότητά μας δείχνει ότι τα παραπάνω στατιστικά στοιχεία μάλλον θα είναι χειρότερα για το 2016. Στο κέντρο της Αθήνας αναπτύσσεται μια ιδιαίτερη δράση κουκουλοφόρων, η οποία εμποδίζει τις κινήσεις και την ασφάλεια των κατοίκων, αλλά και των ανθρώπων που εργάζονται εκεί, ενώ πολλοί καταστηματάρχες ξοδεύουν μεγάλα ποσά για την ασφάλεια των επιχειρήσεών τους, πολλές φορές χωρίς αποτέλεσμα.

Βλέπετε κι εσείς ότι καθημερινά στην περιοχή γύρω από το Πολυτεχνείο εκδηλώνονται επεισόδια που ανάγκασαν όχι μόνο τους κατοίκους να κλειστούν στα σπίτια τους, αλλά και τον ΟΑΣΑ μετά από εντολή της ΕΛΑΣ να αλλάξει τα δρομολόγια των λεωφορείων και των τρόλεϊ που περνούν από το Πολυτεχνείο. Ζήτησε η ΕΛΑΣ να μην περνούν τα τρόλεϊ από το Πολυτεχνείο.

Κι εδώ τίθεται το ζήτημα των Εξαρχείων, για το οποίο πραγματικά αδυνατώ να καταλάβω τον σχεδιασμό σας. Είναι μια περιοχή στο κέντρο της Αθήνας που έχει μετατραπεί σε πεδίο μάχης μεταξύ κουκουλοφόρων και αστυνομικών, με τεράστιες ζημιές στις περιουσίες των κατοίκων και του δημοσίου -αναρωτιέμαι αν έχει μείνει τίποτα όρθιο σε αυτό το έρημο το Αστυνομικό Τμήμα Εξαρχείων- χωρίς προσαγωγές.

Τι άλλο χρειάζεται, δηλαδή, για να οδηγηθούν στη δικαιοσύνη οι γνωστοί-άγνωστοι; Πρέπει να θρηνήσουμε θύματα; Επειδή τη γλίτωσε ο Διευθυντής της Τροχαίας, θα δώσουμε πάλι πίστωση χρόνου στους συντρόφους του κ. Κυρίτση;

Ήδη οι ενώσεις των αστυνομικών εκφράζουν σοβαρές ανησυχίες για την ήπια διαχείριση αυτής της πλευράς της παραβατικότητας και κάνουν αναφορά, κύριε Υπουργέ, οι ενώσεις των αστυνομικών και λένε για ιδεοληπτικές συμπεριφορές, που τους αποτρέπουν από την άσκηση των καθηκόντων τους, που δεν είναι τίποτα άλλο παρά η προστασία των πολιτών.

Στο σημείο αυτό θα ήθελα να σημειώσω ότι είναι γεγονός ότι τα Σώματα Ασφαλείας και ειδικά η Αστυνομία έχει επιδείξει ιδιαίτερο ζήλο στο θέμα της προστασίας των πολιτών, αλλά τους λείπουν βέβαια τα βασικά, οχήματα εξοπλισμός και έχουμε και συμβάντα, όπως αυτό που έγινε στο Αίγιο τις προάλλες, που δεκαπεντάχρονος μαχαίρωσε αστυνομικό, όταν του ζητήθηκε να σταματήσει για έλεγχο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω.

Τα πεζοδρόμια δεν είναι ασφαλή ούτε για τα ίδια τα όργανα της τάξης. Είναι σημαντικό να αντιμετωπίσουμε την πραγματικότητα.

Θα ήθελα, λοιπόν, να μας γνωρίσετε πώς σκοπεύετε να αντιμετωπίσετε την αύξησης της παραβατικότητας χαμηλού ρίσκου. Ποιος είναι ο κεντρικός σχεδιασμός όσον αφορά την παραβατικότητα; Ποιες θα είναι οι ενέργειές σας όσον αφορά στην προστασία των πολιτών στην καθημερινότητά τους και ποια είναι τα κριτήρια με τα οποία προέβη η Κυβέρνηση στη σύμπτυξη των αστυνομικών τμημάτων; Είναι γεωγραφικά; Δεν έχουμε καταλάβει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Φωτήλα, το νόημα της ερώτησής σας, τουλάχιστον της γραπτής ερώτησής σας, είναι ότι έχει αυξηθεί η παραβατικότητα στις χαμηλού ρίσκου –έτσι αναγράφετε- παραβάσεις και επομένως τι γίνεται με αυτό το ζήτημα, αν ερμηνεύω σωστά.

Ακριβώς η αναδιοργάνωση η οποία βρίσκεται σε εξέλιξη εκεί επικεντρώνεται. Γιατί τι έγινε και τι γινόταν μέχρι τώρα; Φτιάχνανε και φτιάχνανε οι προηγούμενες κυβερνήσεις αστυνομικά τμήματα παντού, για να ικανοποιηθούν προφανώς ρουσφετολογικές και άλλες επιδιώξεις, και η αστυνόμευση μειωνόταν.

Προστατεύτηκαν τα υψηλού ρίσκου σημεία, τράπεζες, σουπερμάρκετ κ.λπ. -και δική μας επιδίωξη είναι να προστατευθούν όλοι οι χώροι- και βρισκόταν πιο εκτεθειμένος ο απλός πολίτης που κινείτο στο πεζοδρόμιο και λόγω της γενικότερης κρίσης τόσα χρόνια αυξήθηκε η χαμηλή παραβατικότητα. Αυτή είναι η πραγματικότητα.

Εμείς επιδιώκουμε να μειώσουμε τα πολλά αστυνομικά τμήματα. Στην Πάτρα από πέντε γίνονται δύο, όπως γράφεται, ακριβώς για να βγουν περισσότεροι αστυνομικοί στο πεζοδρόμιο.

Επιδιώκουμε να αφαιρεθούν από την προστασία προσώπων αστυνομικοί και άρχισε ήδη η απόσυρση, προκειμένου να ενισχυθεί η αστυνόμευση μέσω της Άμεσης Δράσης, μέσω της μεγαλύτερης αστυνόμευσης του κέντρου των πόλεων και της αστυνόμευσης προβληματικών περιοχών.

Αυτή είναι η επιδίωξη. Παρ’ ότι τα τελευταία χρόνια, όπως είπα και πριν, έχουν καταργηθεί οργανικές θέσεις, για τρία χρόνια δεν έμπαιναν στις σχολές δόκιμοι αστυφύλακες, δημιουργείται εκεί που υπάρχει πρόβλημα, όπως στη δυτική Αχαΐα, στην περιοχή σας, το τμήμα ασφαλείας. Αυτές είναι οι επιδιώξεις μας.

Από εκεί και πέρα, ξέρετε κάτι; Το να λέμε πολλά λόγια είναι το πιο εύκολο πράγμα. Όμως, επί είκοσι πέντε χρόνια δεν είχε γίνει καμμιά επιχείρηση, καθώς αναφερθήκατε στα Εξάρχεια. Εμείς τολμήσαμε αστυνομική επιχείρηση οργανωμένη, κατά τη διάρκεια της οποίας συνελήφθησαν τα κεφάλια της αλβανικής μαφίας των ναρκωτικών στην περιοχή. Κανένας δεν το είχε τολμήσει και κανένας δεν είχε πετύχει κάτι τέτοιο. Είχε γίνει κάτι άλλο, η είσοδος των ΜΑΤ με τις κάμερες προ-τοποθετημένες για δημιουργία εντυπώσεων, η οποία μετά από δυο ώρες ή την επόμενη ημέρα δεν είχε καμμιά αξία.

Τέτοιες επιχειρήσεις εντυπωσιασμού είναι μακριά από την αντίληψή μας. Στην αντίληψή μας είναι επιχειρήσεις με ρεαλισμό, με επιδιώξεις, με σωστή οργάνωση, με σωστό σχεδιασμό, με σωστούς στόχους και τα αποτελέσματα έχουν αρχίσει. Αν περιμένετε θαύματα, όμως, λυπάμαι, αλλά δεν είναι τόσο εύκολο, τη στιγμή που τόσα χρόνια «κουκουλώνονταν» τα προβλήματα, σπρώχνονταν κάτω από το «χαλί» των Εξαρχείων τα προβλήματα όλης της πόλης, προκειμένου να ξεμπερδεύουν οι προηγούμενες κυβερνήσεις από την αντιμετώπιση των προβλημάτων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ήδη εξαντλήσατε τον χρόνο της πρωτολογίας σας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Εμείς προσπαθούμε σ’ αυτόν τον τομέα και το βλέπετε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φωτήλα, έχετε τον λόγο για τη δευτερολογία σας.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς θέλω να πω ότι δεν ξέρω κατά πόσο τα πράγματα πηγαίνουν καλύτερα. Πάντως, αυτή τη στιγμή που μιλάμε η ΕΛΑΣ ζητάει να μην υπάρχουν δρομολόγια των τρόλεϊ από το Πολυτεχνείο.

Αρχικά, θα ήθελα να σημειώσω ότι η ΕΛΑΣ για το πρώτο εξάμηνο του 2016 δεν έχει ανακοινώσει επίσημα τα στοιχεία αναφορικά με την παραβατικότητα και αυτό είναι κάτι που δεν έχει γίνει ποτέ ξανά και γεννά πολλά ερωτηματικά.

Σχετικά με το θέμα της ενίσχυσης των περιπολιών, κύριε Υπουργέ, έχετε αντιληφθεί υπό ποιες συνθήκες εργάζονται οι αστυνομικοί μας στους δρόμους; Σύμφωνα με τα στατιστικά στοιχεία για τα περιστατικά που παρουσιάσαμε νωρίτερα, δεν νομίζω ότι υπάρχει έστω και ένας συνάδελφος σ’ αυτή την Αίθουσα που πιστεύει ότι, επειδή θα δουν έναν αστυνομικό οι επίδοξοι ληστές, θα αποτραπεί η πράξη και η όποια παρανομία.

Μόλις πρόσφατα σχετικά δημοσιεύματα κάνουν λόγο για την ανάγκη σε εξοπλισμό, όπως αλεξίσφαιρα που πρέπει να έχουν οι αστυνομικοί και που δεν έχουν και που πολλές φορές αγοράζουν μόνοι τους. Όμως, νομίζω ότι όλη η προσωπική φρουρά του κ. Τσίπρα και φαντάζομαι και του κ. Πολάκη σε λίγο θα έχουν αλεξίσφαιρα.

Επίσης, για πρώτη φορά στην ιστορία από τη Μεταπολίτευση και ύστερα η Ηρώδου Αττικού είναι κλειστή για να περνάει ο κόσμος. Δεν έχει συμβεί ξανά αυτό ποτέ.

Επιπλέον, η τακτική κλεφτοπολέμου που ακολουθείται από παράνομες ομάδες κουκουλοφόρων, όπως βλέπουμε τακτικά στο «άβατο» των Εξαρχείων, αλλά και σε τυφλές επιθέσεις, όπως, για παράδειγμα, σε γραφεία πολιτικών κομμάτων, στη Μονή Πετράκη, στα γραφεία της Football League, πραγματικά δημιουργεί σοβαρές ενστάσεις για το αν το μέτρο της ενίσχυσης των περιπολιών από μόνο του μπορεί να βοηθήσει την αύξηση του αισθήματος της ασφαλείας.

Φυσικά, αντιλαμβάνεστε ότι το να μπούμε σε διάλογο με τις συλλογικότητες του «αβάτου», όπως έχετε δηλώσει –το έχω εδώ, μπορώ να το καταθέσω και στα Πρακτικά- σε συνέντευξή σας, δεν οδηγεί πουθενά. Αντίθετα, συμβάλλει στη νομιμοποίησή τους το να πούμε ότι «έχω καλέσει τις συλλογικότητες από τα Εξάρχεια να συζητήσουμε».

Πριν από λίγο καιρό, προχθές, είδαμε μπαχαλάκηδες να διώχνουν τους εμπόρους των ναρκωτικών, μετά από την τρομερά επιτυχή επιχείρηση, στην οποία αναφερθήκατε. Χθες είδαμε πάλι να τους διώχνουν οι μπαχαλάκηδες μόνοι τους. Το είδαμε κι αυτό.

Εδώ χρειάζεται, λοιπόν, ένα ολοκληρωμένο σχέδιο, για να σταματήσουν οι παλινωδίες, γιατί πάλι την πληρώνουν οι πολίτες.

Ανακοινώσατε πρόσφατα τη σύμπτυξη των αστυνομικών τμημάτων -να πω και δύο λόγια για την Πάτρα- από πέντε σε δύο αστυνομικά τμήματα, τη στιγμή που όλοι οι φορείς ζητούν τουλάχιστον ένα επιπλέον αστυνομικό τμήμα.

Να σας θυμίσω ότι μιλάμε για την τρίτη μεγαλύτερη πόλη όλης της Ελλάδας, για την πόλη με το μεγαλύτερο λιμάνι, πόρτα προς τη Δύση, στη δυτική Ελλάδα, μια πόλη με ένα λιμάνι, που στο παρελθόν συγκέντρωσε τα καραβάνια ψυχών για μια διέξοδο προς την Ευρώπη, που έχουν αρχίσει ξανά να κάνουν την εμφάνισή τους.

Κύριε Υπουργέ, όσο το προσφυγικό συνεχίζει να μην ελέγχεται, με κάνει να αναρωτιέμαι εάν οι μελλοντικές ανάγκες της πόλης έχουν ληφθεί υπ’ όψιν στον σχεδιασμό σας. Πώς είναι δυνατόν να αποφασίζετε τη μείωση των αστυνομικών τμημάτων χωρίς γεωγραφικά όρια για το καθένα και πώς αυτά θα αστυνομεύσουν, για παράδειγμα, τις φυλακές Αγίου Στεφάνου; Γιατί εκεί το πάτε. Έχετε γνώση των αποστάσεων;

Ορθά δημιουργείτε Τμήμα Ασφαλείας στην περιοχή Κάτω Αχαΐας. Ήταν αίτημα χρόνων. Αλλά περιμένετε να το στελεχώσουν οι υπάρχοντες αστυνομικοί; Χρειάζονται τουλάχιστον σαράντα θέσεις για ένα τμήμα. Πού θα τους βρείτε; Γνωρίζετε ότι οι αστυνομικοί βρίσκονται ήδη υπό μεγάλη πίεση;

Σας ερωτώ, λοιπόν, και κλείνω: Ποιος είναι ο σχεδιασμός σας για τα παραπάνω θέματα που θίξαμε, συγκεκριμένα όμως, κύριε Υπουργέ; Και δώστε μας ένα χρονοδιάγραμμα.

Ευχαριστώ.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Φωτήλα.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Πραγματικά εκπλήσσομαι και δεν ξέρω εάν ζητάτε περαιτέρω αστυνόμευση ή ζητάτε μείωση της αστυνόμευσης. Γιατί, όταν λέτε ότι οι πεζές περιπολίες και οι περιπολίες γενικά δεν κάνουν καλό, δεν ωφελούν στην αστυνόμευση, φαίνεται ότι αυτοί που σας συμβούλευσαν κοίταζαν μάλλον το δικό τους όφελος, παρά το όφελος των πολιτών και της αστυνόμευσης.

Γιατί επιδίωξη του κρατικού μηχανισμού δεν είναι πώς θα υπάρχουν περισσότεροι διευθυντές, αρχηγοί ή περισσότεροι άνθρωποι σε γραφεία. Επιδίωξη του κρατικού μηχανισμού, τουλάχιστον για τον τομέα στον οποίο προΐσταμαι, είναι να υπάρξει καλύτερη εξυπηρέτηση του κοινωνικού συνόλου.

Αναφερθήκατε πριν στις εξίμισι χιλιάδες οργανικές θέσεις που κατήργησαν οι προηγούμενες κυβερνήσεις. Όμως, αυτή τη στιγμή εμείς επιδιώκουμε την αύξηση των περιπολιών, τις οποίες δεν θέλετε εσείς, για να μην κουραστούν κάποιοι από αυτούς οι οποίοι σας συμβούλευσαν. Εμείς θα επιδιώξουμε περισσότερες περιπολίες, περισσότερους αστυνομικούς στον δρόμο, θα βγάλουμε περισσότερους αστυνομικούς από τα γραφεία, για να εξυπηρετήσουν το κοινωνικό σύνολο. Αυτό μπορεί να ξεβολεύει κάποιους, αλλά εξυπηρετεί το κοινωνικό σύνολο, ευχαριστεί τους αστυνομικούς αυτούς οι οποίοι θέλουν να εξυπηρετούν το κοινωνικό σύνολο και είναι πιστοί στον όρκο τους και σοβαροί στην αποστολή τους. Λυπάμαι εάν ξεβολευτούν και κάποιοι, αλλά αυτό είναι απόλυτα αναγκαίο.

Πάντως, εμείς κινούμαστε σε αυτή την κατεύθυνση, στην καλύτερη εξυπηρέτηση του κοινωνικού συνόλου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Έχουν διανεμηθεί τα Πρακτικά της συνεδρίασης της Πέμπτης 30 Ιουνίου 2016 και ερωτάται το Σώμα εάν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς τα Πρακτικά της συνεδρίασης της Πέμπτης 30 Ιουνίου 2016 επικυρώθηκαν.

Κυρίες και κύριοι συνάδελφοι, δέχεστε στο σημείο να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 13.55΄ λύεται η συνεδρίαση για αύριο, ημέρα Παρασκευή 16 Σεπτεμβρίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**